﻿၂ စၫမုၫအ့လၭ 2 Samuel 1

1 စစီလူၫ ၥံၫအလးခဲၫ့နီၪ ဆၧမၩအၥၭ လၧစဒၫဝံၭ ဂဲၫထဲၩ့ထဲၩ့ လၧအမၩၥံၫ ၦအၫမလ့ၭဖိၪတၭ, စဒၫဝံၭ အီၪထးဝ့ၫ လၧဇံလၭ နံၫနံၩတၭ, 2 လၧၥၧၫ့နံၩ လနံၩနီၪ, ယိခွါ, ဆၧမၩအၥၭ လၧၦလဂၩ ဂဲၫလၧစစီလူၫ အၥုၭမုအကျၩ အီၪလၧအဆဲၫ့ယၬ, ဒဲဂၪ့ခိၪအမုၬ အီၪဝ့ၫ လၧအခိၪဎွံၪလီၩ့တၭ, ဂဲၫဝ့ၫ လၧစဒၫဝံၭ အအီၪတၭ, ဆၧမၩအၥၭ လၧအထိၪထံၩဖါလၩ့အၥၭ လၧဂၪ့ခိၪ တၭ, ထွံၩလၩ့ဝ့ၫလီၫ. 3 စဒၫဝံၭ စံၭအဝ့ၫ, နဂဲၫအထံၭ ခီၫခီၫလဲၪ. တၭ အဝ့ၫဒၪ စံၭဝ့ၫ, ယစဲၪ့ထၪ့ဖီၩ့ဖျ့ၭ လၧအံၫစရ့လၭ အၥုၭမုၥုၪ့တဲၩ အကျၩလီၫ. 4 တၭ စဒၫဝံၭ စံၭဝ့ၫ, ဆၧမၩအၥၭ ဘဲၫၥ့ၪလဲၪ. လီၩဘၪလါယၧၩ နးထံၪဘီၪ. တၭ အဝ့ၫ စံၭဆၧၫ့ဝ့ၫ, ၦခမျၧး စဲၪ့ဖျိၭယူၭ လၧဆၧဒုၭၥုၭအဖၧၩ့, ဒဲၦခမျၧး အၪဂၩ လၩ့ထံၩဖါယူၭဆ့ တၭ, ၥံၫယူၭတၭ, စစီလူၫ ဒဲစစၪ့နၥၧၫ့ ၥံၫဆ့ယူၭ. 5 တၭ စဒၫဝံၭ စံၭၦဖိၪၥၪခွၫ လၧအလီၩဘၪ အဝ့ၫနီၪ, စစီလူၫ ဒဲအဖိၪခွၫ စစၪ့နၥၧၫ့ ၥံၫယူၭနီၪ, မွဲနၥ့ၪယၫ ဘဲၫၥ့ၪလဲၪ. 6 တၭ ၦဖိၪၥၪခွၫ လၧအလီၩဘၪ အဝ့ၫ, စံၭဝ့ၫဒၪ, ဘၪလၧယအီၪလၧခိၪလီၩ့ ဂံၫလဘိအၫတၭ, ယိခွါ, စစီလူၫ ဒိၭနဲၩ့အၥၭ လၧအဖၩ့လီၫ. တၭယိခွါ, လဲၪ့ၥုၭ, ဒဲၦကၥ့ၪၥုၭဖိၪလဖၪ လီၩ့ဆီးချုၭန့ အဝ့ၫလီၫ. 7 တၭ ထီးအယိဆၧ လၧအလးခဲၫ့နီၪ, ဒၪဘၪယၧၩတၭ, ကိၭန့ယၧၩနီၪ, ယ စံၭဆၧၫ့ဆၧ, ယိခွါ, ယၧၩလီၫ. 8 တၭ အဝ့ၫဒၪ စံၭယၧၩ, နမွဲပလၫလဂၩလဲၪ. တၭယစံၭဆၧၫ့ အဝ့ၫ, ယမွဲ ၦအၫမလ့ၭဖိၪလဂၩလီၫ. 9 တၭ စံၭဒီၭ ယၧၩ, ဆၧၫ့ထုၪ့လါ လၧယလီၩ့တၭ, မၩၥံၫယၧၩဆံၭ, အဂဲးဘဲၫယီၩ ဆၧခိဆၧဝီၩ ဘၪယၧၩ နၭမၬလီၫ. အဂဲးဘဲၫယီၩ ယၥၭ ထၧၫ့ဖျိၪ့ယၫ အီၪဒံၭ လၧယဖၧၩ့လီၫ. 10 အခိးမွဲ ယဆၧၫ့ထုၪ့ လၧအလီၩ့တၭ, ယမၩၥံၫအဝ့ၫ လီၫ. အဂဲးဘဲၫယီၩ ယၥ့ၪယၫတၡါ လၧအလၩ့ထံၩဖါ အလးခဲၫ့နီၪ မၧၫ့ၥ့ၪအ့ၬ. တၭယမၩန့ အ၁ရဖူၩ, လၧအအီၪဝ့ၫ လၧအခိၪဎွံၪ, ဒဲထဲၫ့ဎွံၪ အီၪလၧအစူၪလီၩ့ တၭ, ယဂဲၫဆိၬဆၧနီၪ လၧယကဆါအအီၪ ထီးယီၩ လီၫ. 11 ထီးနီၪလဖၧၫ့ စဒၫဝံၭ, ဖီၪ့ အကီၩ့အၥိၭတၭ ၡၫ့ဝ့ၫ, ဒဲၦၡၩ လၧအအီၪ လၧအစူၪဖၧၩ့ ထီးအလူၬ မၩဝ့ၫ ဘဲၫနီၪၥိၭလီၫ. 12 အဝ့ၫၥံၪ ဒဲၩလၩ့ အၥၭနၫၡါတၭ ဂၪ့ဝ့ၫ, ဒဲဒုၪဆၧအၪ့ဆၧအီၩ ထီၩ့လၩ့လၧမုဂၪလၩ့ လၧစစီလူၫ အကၠီၩ့, ဒဲလၧအဖိၪခွၫ စစၪ့နၥၧၫ့ အကၠီၩ့, ဒဲလၧယဟိဝၩ အၡၩခမျၧးအကၠီၩ့, ဒဲလၧအံၫစရ့လၭ အၡၩဂံၪ့ဖိၪ အကၠီၩ့လီၫ. အဂဲးဘဲၫယီၩ အဝ့ၫၥံၪ လၩ့ထံၩဖါဝ့ၫ လၧနၭလီၫ. 13 တၭ စဒၫဝံၭ စံၭ ၦဖိၪၥၪခွၫ လၧအလီၩဘၪ အဝ့ၫနီၪ, မွဲနအီၪအထံၭ ခီၫခီၫလဲၪ. တၭ အဝ့ၫဒၪ စံၭဆၧၫ့ဝ့ၫ, ယ မွဲ ၦလခီၫဘၩ့မုးဖိၪ အဖိၪခွၫ, ၦအၫမလ့ၭဖိၪလီၫ. 14 တၭ စဒၫဝံၭ စံၭအဝ့ၫ, နယၩ့ထၪ့နစူၪ မၩဂၭဂီၩ့ ၦလၧအမွဲ ယဟိဝၩအၡၩ ဒိၭဂုၪအၥၭနီၪ, မွဲနၥၭမဲၪအ့ၬဧၪ. 15 စဒၫဝံၭ ကိၭန့ ၦလဂၩ လၧၦဖိၪၥၪခွၫလဖၪ အကျၩတၭ, စံၭဝ့ၫ ၥုၭဘူၭနၥၭ ဖ့ၬခွံၬ အဝ့ၫနီၪဆံၭ. တၭ အဝ့ၫ ဖ့ၬခွံၬဝ့ၫ ထီးအၥံၫလီၫ. 16 တၭ စဒၫဝံၭ စံၭဝ့ၫ, နၥွံၪ အီၪလၧနခိၪဒၪ နဝ့ၫအလီၩ့လီၫ. အဂဲးဘဲၫယီၩ နနိၭထိးအၥၭ ထၫ့ဒုၪဒၩ နနၫ့ဆါတၭ, စံၭဝ့ၫ, ယမၩၥံၫခွံၬ ယဟိဝၩအၡၩ ဒိၭဂုၪအၥၭယူၭ. 17 တၭ စဒၫဝံၭ မၩဆၧၥၭအုၭ အထၭခိၪ လၧစစီလူၫ ဒဲအဖိၪခွၫ စစၪ့နၥၧၫ့ အကၠီၩ့နီၪလီၫ. 18 (တၭမၪလူၬ ဆၧၥီၪ့လိၪ ၦယုဒၫဖိၪ လၧချံၪ [အထၭခိၪ]လီၫ. ယိခွါ, ဆၧကွ့ၭအၥၭ လၧလံၬ ယၫၡၧၫ အဖၧၩ့လီၫ.) 19 အံၫစရ့လၭ အဆၧဎံၫဆၧလၩဧ့, နၥံၫ လၧနလးထၪ့ထီၫ, ၦအဆီၪ့လၩ့ထံၩဖါဝ့ၫ ဘဲၫၥ့ၪလဲၪ! 20 လီၩဘၪဝ့ၫ လၧဂၫၥၭ အဖၧၩ့လဂ့ၩ. ဒုၭဂၧၫ့ထၪ့ၥၩလၩ့ဆၧ လၧအၭၡကလၧၫ့ အဖၧၩ့ၥၭလဖၪ လဂ့ၩ. ၦဖလံၡၫဖိၪ အဖိၪမုၪ မိၥၭထိၬ ဘၪခိၬ; ၦလဒိၭဘၪ ဆၧကူၭတရံၭ အဖိၪမုၪ မိၥုၪ့ဎွံၫၥၭယီၫ ဘၪခိၬလီၫ. 21 ဂံၫလဘိအၫ အခိၪလီၩ့ၥံၪဧ့, ဆၩ့ထံၫမွဲဂ့ၩ, ဆၧဆၧၩ့မွဲဂ့ၩ, ဂၪ့ခိၪအဝၩ့လဖၪ အီၪလၧဆၧၥၪဆိၫ မွဲဂ့ၩ, မွဲအထီးအီၪ လၧနၥံၪအလီၩ့ လဂ့ၩ. မွဲဆၧခွံၬၡိၭ ၦအဆီၪ့အထၩ့ဖံၭ လဘံၪ့ ထီးနီၪအဂဲး, စစီလူၫ အထၩ့ဖံၭနီၪ ဘၪ ဆၧဂုၪဝ့ၫ လၧၥိၪအ့ၬ. 22 လၧၦဘၪ ဆၧမၩၥံၫဝ့ၫ အၥွံၪ, လၧၦအဆီၪ့အၥိၪနီၪ, စစၪ့နၥၧၫ့ အချံၪ ကၠၪထဲၩ့အၥၭအ့ၬ. ဒဲစစီလူၫ အနၭ ဂဲၫထဲၩ့ပျီၩဘၪအ့ၬ. 23 တၭ စစီလူၫ ဒဲစစၪ့နၥၧၫ့, မွဲၦလၧဆၧအဲၪဝ့ၫ, ဒဲၦယိဝ့ၫမုၬ လၧအမၧၫ့ဒံၭတၭ, လၧအၥံၫနီၪ လၩ့ဖၭဘၪဝ့ၫအ့ၬ. အဝ့ၫၥံၪ ချဲၫ့နဲၪ့ဒံၭ လံၬကျီၫ့ကျီၫ့ၥံၪ, အဂဲးအဘၭ ဆီၪ့နဲၪ့ ဆၬလၥၧၫ့ဒံၭလီၫ. 24 အံၫစရ့လၭ အဖိၪမုၪၥံၪဧ့, ဂၪ့လၧစစီလူၫ အကၠီၩ့ ၦလၧအဒုၭၥိၭနၥံၪ လၧဆၧဝီၩ, ဒဲဆၧကယၧၩ့ကယီၫ, ၦလၧအကယၧၩ့ကယီၫ နၥံၪ ဒုၭကီၩ့ဒုၭၥိၭ နၥံၪ လၧထီၫ့ၥံၪလွ့ၫၥံၪ, 25 ၦလၧအဆီၪ့လဖၪနီၪ လၩ့ထံၩဖါ လၧဆၧဒုၭၥုၭအကျၩ ဘဲၫၥ့ၪလဲၪ! စစၪ့နၥၧၫ့ဧ့, နဘၪ ဆၧမၩၥံၫနၧၩ လၧနလးထၪ့ထီၫ! 26 ဆၧၡၪ့ဘၪယၧၩ လၧနကၠီၩ့, ယထၧၫ့ဖုဝဲ စစၪ့နၥၧၫ့ဧ့, နမွဲဆၧမုၬလၩ လၧယဂး မုၬမုၬလ့ၬ; နအဲၪယၧၩယီၩ လၩ့လၭ မၬကၨ, ဒိၪနဲၪ့ ၦမုၪ အဆၧအဲၪဒံၭလီၫ. 27 ၦအဆီၪ့လၩ့ထံၩဖါ ဘဲၫၥ့ၪလဲၪ! တၭ ဆၧဒုၭၥုၭ အစူၪဝဲၩ ဂၭဂီၩ့ ဘဲၫၥ့ၪလဲၪ! 

1 ဆၧလဖၪနီၪ အလးခဲၫ့ ဆၧမၩအၥၭ လၧစဒၫဝံၭ အၪ့စၪ့ဆၧ လၧယဟိဝၩတၭ, စံၭဝ့ၫဒၪ, ယမိဘၪလ့ၩထၪ့ လၧယုဒၫအဒိၩ့ လဖျိၪ့ဖျိၪ့ဆ့ဧၪ; တၭ ယဟိဝၩ စံၭအဝ့ၫ, လ့ၩထၪ့ဘီၪ. တၭ စဒၫဝံၭ စံၭဝ့ၫဒၪ, ယမိဘၪလ့ၩထၪ့ ခီၫခီၫလဲၪ. တၭ အဝ့ၫဒၪ စံၭဝ့ၫ, လၧဟံဘြၧၫ့နီၪလီၫ. 2 တၭ စဒၫဝံၭ လ့ၩထၪ့ ထီးနီၪ, လၧအမၫ နံၫဂၩဆ့, ၦယ့ၭစရ့လၭဖိၪ နးအဟံၫ့နိၫအၫ့, ဒဲၦကၫမလ့ၭဖိၪ စနၫဘလၭ အမၫ နးအၭဘဂၫလၭလီၫ. 3 တၭ စဒၫဝံၭ လ့ၩကိၭန့ ၦအီၪလၧအၥိၭလဖၪ, လဂၩလၧအၡၩဂံၪ့ဖိၪ, လဂၩလၧအၡၩဂံၪ့ဖိၪ ဆုၬဆုၬတၭ, အဝ့ၫၥံၪ အီၪဝ့ၫ လၧဟံဘြၧၫ့အဒိၩ့လဖၪ အဖၧၩ့လီၫ. 4 ယုဒၫအၡၩ ဂဲၫဝ့ၫတၭ, ဂုၪ စဒၫဝံၭ ထီးနီၪ လၧအမိကဲၪ စဎွၩ လၧယုဒၫ အၡၩဂံၪ့ဖိၪၥံၪ အဖၫ့ခိၪလီၫ. တၭ ၦလီၩဘၪ စဒၫဝံၭ လၧၦယ့ဘ့ၭဂံလအၭဖိၪ ခုၪ့လၩ့ဘၧၩ့ခွံၬ စစီလူၫလီၫ. 5 တၭ စဒၫဝံၭ အၪ့မၧၫ့ အၥီၫ့ၥံၪ လ့ၩလၧယ့ဘ့ၭဂံလအၭ အၡၩၥံၪ အအီၪတၭ, စံၭအဝ့ၫၥံၪ, မွဲနၥံၪဘၪ ဆၧဆိၪဂ့ၩ လၧယဟိဝၩဆံၭ. အဂဲးဘဲၫယီၩ နၥံၪ မၩခိးမၩတၩ နၥံၪအကဆါ စစီလူၫတၭ, ခုၪ့လၩ့ဘၧၩ့ခွံၬဝ့ၫ လီၫ. 6 တၭ ဘိၩ့နဲၪ့ယီၩ, မွဲယဟိဝၩ မၩနၥံၪ လၧဆၧအခိးအတၩ, ဒဲဆၧမွဲဆၧတီၩနီၪဆံၭ. တၭ ယဝ့ၫဒၪယီၩ ယမိမၩနၥံၪ လၧဆၧဂ့ၩဆ့ လၧဆၧအခိးအတၩယီၩ အကၠီၩ့လီၫ. မွဲလၧနၥံၪမၩ ဆၧနီၪလမံၩ့ အဂဲးလီၫ. 7 တၭ ဘိၩ့နဲၪ့ယီၩ မွဲနၥံၪ အစူၪဆီၪ့ထၪ့, ဒဲနၥံၪ အၥၭဎွံၫထၪ့ဆံၭ. အဂဲးဘဲၫယီၩ နၥံၪအကဆါ စစီလူၫ ၥံၫယူၭ. ယုဒၫ အၡၩဂံၪ့ဖိၪ ဂုၪယၧၩ လၧစဎွၩ လၧအဝ့ၫၥံၪ အဖၫ့ခိၪလီၫ. 8 တၭ စစီလူၫ အၥုၭမုအခိၪ စနၧၫ အဖိၪခွၫ စအၭဘနၧၫ မၩန့ စစီလူၫ အဖိၪခွၫ စအံၭၡဘိၡ့ၭတၭ, ဂဲၫဆိၬဝ့ၫ လၧမၫဟနၫအံၫ့နီၪလီၫ. 9 တၭအီၪက့ၪဝ့ၫ လၧစဎွၩ လၧဂံလအၭ အဖၫ့ခိၪ, ဒဲလၧၦအၭရှုၫဖိၪ အဖၫ့ခိၪ, ဒဲလၧယ့ၭစရ့လၭ အဖၫ့ခိၪ, ဒဲလၧအံဖြံၫ့ အဖၫ့ခိၪ ဒဲလၧဘံၪ့ယမံၫ့ အဖၫ့ခိၪ, ဒဲလၧအံၫစရ့လၭ ထီးအလူၬ အဖၫ့ခိၪလီၫ. 10 တၭ စစီလူၫ အဖိၪခွၫ စအံၭၡဘိၡ့ၭ လၧအကဲၪၥၫ့ အံၫစရ့လၭ အစဎွၩနီၪ အၥၭအီၪ အနံၪ့လံဆံၫတၭ ကဲၪစဎွၩ နံၫနံၪ့လီၫ. အ့ၪမွဲ ယုဒၫ အၡၩဂံၪ့ဖိၪ ဖိၬစဒၫဝံၭအခဲၫ့လီၫ. 11 တၭ မုနံၩလဖၪ လၧစဒၫဝံၭ ကဲၪစဎွၩ လၧဟံဘြၧၫ့အဖၧၩ့ လၧယုဒၫအဂံၪ့ဖိၪ အဖၫ့ခိၪနီၪ မွဲ နွ့ၫနံၪ့ ဒဲလၩဎူၫဘံၪ့လီၫ. 12 တၭ စနၧၫ အဖိၪခွၫ စအၭဘနၧၫ, ဒဲစစီလူၫ အဖိၪခွၫ စအံၭၡဘိၡ့ၭ အခ့ၫအၡၩၥံၪ စဲၪ့ထၪ့ခွံၬ လၧမၫဟနၫအံၫ့နီၪ ထီၩ့လၧဂံဘအၧၫ့လီၫ. 13 စဇ့ၫရုၫအဲအၫ အဖိၪခွၫ စယိအၭ ဒဲစဒၫဝံၭ အခ့ၫအၡၩလဖၪ စဲၪ့ထၪ့တၭ ဘၪခီၩ့လိၬအၥၭ လၧကမၫ ဂံဘအၧၫ့ အနဲၩ့တၭ, ဆၧၫ့နၩ့ဝ့ၫ, ၦလဒီၪ့ လၧကမၫအလခီၫ, ဒဲအလဒီၪ့နီၪ လၧကမၫ လခီၫဒၪလီၫ. 14 စအၭဘနၧၫ စံၭစယိအၭ, မွဲၦဖိၪၥၪခွၫ ဂဲထုၪ့တၭ, ကွ့ၩ လၧပမ့ၬယၫဘီၪ. တၭ စယိအၭ စံၭဝ့ၫဒၪ, မွဲအဂဲထုၪ့ဒၪဝ့ၫဘီၪ. 15 ထီးနီၪလဖၧၫ့ ဂဲထုၪ့တၭ ခၫ့ဂၬဝ့ၫ ဘဲၫဆၧဝံထၪ့နၬထၪ့အၥိၭ, ၦဘံၪ့ယမံၫ့ဖိၪ လၧအဘၪဆဲၫ့ စစီလူၫ အဖိၪခွၫ စအံၭၡဘိၡ့ၭ လဆံၫနံၫဂၩ, ဒဲစဒၫဝံၭ အခ့ၫအၡၩ လဆံၫနံၫဂၩလီၫ. 16 တၭ အဝ့ၫၥံၪ ဖီၪ့န့ လဂၩအဆီၫဒၪဝ့ၫ အခိၪဎွံၪ ဆုၬဆုၬတၭ, ဆ့ၭအနၭ လၧအဆီၫဒၪဝ့ၫ အဂုၬဖၩတၭ, အဝ့ၫၥံၪ လၩ့ထံၩဖါဝ့ၫ လစီၪ့ဎးလီၫ. တၭ ဆၧလၧအလးနီၪ ၦကိၭဝ့ၫ လၧဟ့လကၭဟၭဇရံၫ့ လၧအအီၪဝ့ၫ လၧဂံဘအၧၫ့ အဖၧၩ့လီၫ. 17 ဆၧဒုၭၥုၭ ဆီၪ့ဆီၪ့လ့ၬ လၧမုလနံၩနီၪတၭ, စအၭဘနၧၫ ဒဲအံၫစရ့လၭ အၡၩ စၪဝ့ၫ လၧစဒၫဝံၭ အခ့ၫအၡၩ အမ့ၬယၫလီၫ. 18 တၭ နးဇ့ၭရုၫအဲအၫ အဖိၪခွၫ စယိအၭ, ဒဲစအၭဘၡဲၫ, ဒဲစအၫစဟ့လၭ ၥၧၫ့ဂၩ အီၪထီးနီၪလီၫ. တၭ စအၫစဟ့လၭနီၪ မွဲၦလၧအခၪ့ဎွံၫ ဘဲၫခ့ၫဘၩ့မံၩ့အခၪ့အၥိၭနီၪလီၫ. 19 တၭ စအၫစဟ့လၭနီၪ လီၩ့ဆီး စအၭဘနၧၫတၭ, လ့ၩဆၧ လၧအလီၩ့ စအၭဘနၧၫ အဘိၩ့ဘၭနီၪ လၧစူၪထွ့ၪမွဲဂ့ၩ, စူၪစ့ၪမွဲဂ့ၩ, ကၠၪအၥၭအ့ၬ. 20 စအၭဘနၧၫ ယိထဲၩ့ အလးခဲၫ့တၭ, စံၭဝ့ၫဒၪ, နမွဲ စအၫစဟ့လၭနီၪဧၪ, တၭ အဝ့ၫဒၪ စံၭဝ့ၫ, ယၧၩလီၫ. 21 စအၭဘနၧၫ စံၭဝ့ၫ, လၧနစူၪထွ့ၪမွဲဂ့ၩ, လၧနစူၪစ့ၪမွဲဂ့ၩ, ကၠၪနၥၭတၭ, ဖီၪ့န့ ၦဖိၪၥၪခွၫ လဂၩဂၩတၭ, မၩန့ အစူၪဝဲၩဆံၭ, မွဲလါနၫ့ စအၫစဟ့လၭ လီၩ့ဖိၬအခဲၫ့နီၪ ကၠၪအၥၭအ့ၬ. 22 တၭ စအၭဘနၧၫ စံၭဒီၭ စအၫစဟ့လၭနီၪ, ကၠၪခွံၬနၥၭ လၧနဖိၬယခဲၫ့ဆံၭ, ယမိဘၪဖ့ၬ ထံၩဖါလၩ့နၧၩ လၧဂၪ့ခိၪနီၪ, မွဲဘၪလဲၪ. အ့ၪမွဲဘဲၫနီၪတၭ, ယမိထိးယိယမ့ၬ လၧနထၧၫ့ဖုဝဲ စယိအၭ ဘဲၫၥ့ၪလဲၪ. 23 အ့ၪမွဲ လကၠၪခွံၬဘၪအၥၭနီၪတၭ, စအၭဘနၧၫ ဆ့ၭဝ့ၫ လၧဖၩ့ဘီၩ့ အထိၭနၫ လၧအဂူၭဖိၫ့ ထီးဖၩ့ဖျီၫ့ထၪ့ လၧအချိၫ့ခိၪတၭ, လၩ့ထံၩဖါဝ့ၫ ထီးနီၪတၭ, ၥံၫဝ့ၫ ထီးအလးလစီၪ့နီၪလီၫ. တၭ ထီးဒၪ ၦလၧအဂဲၫ လၧအလးထီး စအၫစဟ့လၭ လၩ့ထံၩဖါၥံၫဝ့ၫနီၪ, ဆၧမၩအၥၭ လၧအအီၪပထုၬဝ့ၫလီၫ. 24 စယိအၭ ဒဲစအၭဘၡဲၫ လီၩ့ဆီး စအၭဘနၧၫဆ့တၭ, ထီးအထီၩ့လၧဆၧစီၩ့ခိၪ အၫမၫ လၧအအီၪဝ့ၫ လၧဂဲအၫ အမ့ၬယၫ လၧၡါမုနၧၫ့ဖၫ ဂံဘအၧၫ့ အဖၧၩ့ၥၭနီၪတၭ, မုလၩ့နုၬဝ့ၫလီၫ. 25 ၦဘံၪ့ယမံၫ့ဖိၪ အီၪကိၩ့အီၪကီၪ့ လၧစအၭဘနၧၫ အလးခဲၫ့တၭ, ကဲၪထၪ့ ၥုၭလဒီၪ့တၭ, ဆၧၫ့ထုၪ့ လၧဆၧစီၩ့ခိၪ အဒၩ့ခိၪလီၫ. 26 ထီးနီၪလဖၧၫ့ စအၭဘနၧၫ ကိၭထၪ့ လၧစယိအၭတၭ, စံၭဝ့ၫဒၪ, နၭၥံၪဖၩ့ၥံၪ မိဘၪအၪ့ ဆၧလထံၪဎး လဘီၩ့ဎးဆ့ဧၪ, လၧခဲၫ့ထုၬနီၪ မိကဲၪထၪ့ ဆၧခိဆၧဝီၩ နၥ့ၪယၫအ့ၬဧၪ. အခိးမွဲ နမိမၪလူၬ ၦခမျၧး ဘဲၫၥိၭ အမိဂဲၫထဲၩ့ထဲၩ့ လၧအလီၩ့ဖိၬအထၧၫ့ဖုဝဲအခဲၫ့နီၪ ဆံၭယံၬခိၬလဲၪ. 27 စယိအၭ စံၭဝ့ၫဒၪ, ယွၩ မၧၫ့ဝ့ၫ, န အ့ၪလချဲၩ့ထၪ့ဘၪဆၧတၭ, မွဲတၡါ လၧဂီၩလခီၫနီၪ, ၦခမျၧးထဲၩ့ထဲၩ့ယူၭ လၧအလီၩ့ဖိၬအထၧၫ့ဖုဝဲအခဲၫ့ ကိၭဂၩဒ့ၭလီၫ. 28 အခိးမွဲ စယိအၭ အူၪခွ့ၩ တၭ, ၦခမျၧး အီၪထီတၭ, လီၩ့ဆီးလၧၩ့ အံၫစရ့လၭ အ့ၬ, ဒုၭလၧၩ့ၥုၭဆ့အ့ၬ. 29 တၭ စအၭဘနၧၫ, ဒဲအၡၩၥံၪ လ့ၩဆၧ ၥၫ့နၩချီၩ့ လၧဆၧပျၩ့ဖၧၩ့နီၪတၭ, ခၫ့ဂၬ ယီၫဒၫ့, ဒဲလ့ၩခၫ့ဂၬ ဘံၭၥြၧၫ့ တၭ, လ့ၩထီၩ့လၧမၫဟနၫအံၫ့နီၪလီၫ. 30 တၭ စယိအၭ ဂဲၫထဲၩ့ထဲၩ့လၧအလီၩ့ဖိၬ စအၭဘနၧၫအခဲၫ့, ထီးအဒုၭအီၪကီၪ့ ၦခမျၧး ထီးအလူၬနီၪတၭ, စဒၫဝံၭ အခ့ၫအၡၩ လဆံၫခွံၫဂၩ, ဒဲစအၫစဟ့လၭ အီၪအ့ၬ. 31 အ့ၪမွဲ စဒၫဝံၭ အခ့ၫအၡၩ ဖ့ၬခွံၬယူၭ ၦလၧဘံၪ့ယမံၫ့, ဒဲစအၭဘနၧၫ အၡၩတၭ, ၦၥၧၫ့ယၩဎူၫဆံၫ ၥံၫဝ့ၫလီၫ. 32 အဝ့ၫၥံၪ မၩန့ထၪ့ စအၫစဟ့လၭတၭ, ခုၪ့လၩ့ဘၧၩ့ခွံၬဝ့ၫ လၧအဖါအၥွၪခိၪဖၧၩ့ လၧအအီၪဝ့ၫ လၧဘ့ၭ၁လံဟံၫ့ အဖၧၩ့နီၪလီၫ. တၭ စယိအၭ ဒဲအၡၩၥံၪ လ့ၩဆၧ ၥၫ့နၩချီၩ့တၭ, ထီၩ့ဝ့ၫလၧဟံဘြၧၫ့ လၧမုဆဲၪ့ထၪ့နီၪလီၫ. 

1 တၭ ဆၧဒုၭလိၬအၥၭ လၧစစီလူၫ အၡၩဂံၪ့ဖိၪ, ဒဲစဒၫဝံၭ အၡၩဂံၪ့ဖိၪ အီၪဝ့ၫ ယံၬမၬလီၫ. တၭ စဒၫဝံၭ ဆီၪ့ထၪ့ ဒံၩ့ယံၬဒံၩ့ ဆီၪ့ထၪ့, အ့ၪမွဲ စစီလူၫ အၡၩဂံၪ့ဖိၪ လၩ့ဆါ ဒံၩ့ယံၬဒံၩ့ လၩ့ဆါဝ့ၫလီၫ. 2 တၭ စဒၫဝံၭ ထၪ့ဖိၪ အဖိၪခွၫၥံၪ လၧဟံဘြၧၫ့အဖၧၩ့ လီၫ. အဖိၪဝဲၡါအမံၩ့မွဲ စအၫမနၧၫ့, ၦယ့ၭစရ့လၭဖိၪ နးအဟံၫ့နိၫအၫ့ အဖိၪလီၫ. 3 တၭ နံၫဂၩလဂၩနီၪ မွဲစခံလအၭ, ၦကၫမလ့ၭဖိၪ စနၫဘလၭ အမၫ နးအၭဘဂၫလၭ အဖိၪလီၫ. တၭ ၥၧၫ့ဂၩလဂၩနီၪ မွဲစအၭဘစလၧၫ့, ဂ့ၭၡၧၫ အစဎွၩ စတၫလမ့ၫ အဖိၪမုၪ နးမၫအခၫ အဖိၪခွၫလီၫ. 4 တၭ လံဂၩလဂၩနီၪ မွဲစအၭဒနဲၫယၫ, နးဟၭဂံၭ အဖိၪခွၫလီၫ. တၭ ယဲဂၩလဂၩနီၪ မွဲစၡ့ၭဖတဲအၫ, နးအဘဲတလၭ အဖိၪခွၫလီၫ. 5 တၭ ဎူၫဂၩလဂၩနီၪ စအံၭၥြံၫအၫ့ စဒၫဝံၭ အမၫ နးအ့ၭလၫ အဖိၪလီၫ. တၭ စဒၫဝံၭ ထၪ့ဖိၪ အဝ့ၫၥံၪနီၪ လၧဟံဘြၧၫ့ အဖၧၩ့လီၫ. 6 တၭ လၧစစီလူၫ အၡၩဂံၪ့ဖိၪ ဒဲစဒၫဝံၭ အၡၩဂံၪ့ဖိၪ ဒုၭလိၬအၥၭ အဘိၩ့ဘၭနီၪ, ဆၧမၩအၥၭ လၧစအၭဘနၧၫ, အီၪက့ၪဆီၪ့အၥၭ လၧစစီလူၫအဂံၪ့အဂးလီၫ. 7 တၭ စစီလူၫအၥံၪမၫ အီၪလဂၩ စအဲယၫ အဖိၪမုၪတၭ, အမံၩ့မွဲ နးရံၭဇဖၫလီၫ. တၭ စအံၭၡဘိၡ့ၭ စံၭ စအၭဘနၧၫ, နလ့ၩနုၬ လၧယဖါအၥံၪမၫလဂၩ အအီၪနီၪ, မွဲဘၪလဲၪ. 8 ထီးနီၪလဖၧၫ့ စအၭဘနၧၫ အၥၭထၪ့ ဒိၪမၬ လၧစအံၭၡဘိၡ့ၭ အဆၧချဲၩ့ အကၠီၩ့တၭ, စံၭဝ့ၫဒၪ, ယဝ့ၫဒၪယီၩ ၦလၧအထၫ့ဒၩ ယုဒၫတၭ, မၩဆၧအခိးအတၩ လၧနဖါ စစီလူၫ အၡၩဂံၪ့ဖိၪ, ဒဲအထၧၫ့ဖုဝဲ, ဒဲအထံၩအၥိၭ လၧမုဆၫလနံၩယီၩတၭ, လဖ့ၪလၫ့ခွံၬဘၪနၧၩ လၧစဒၫဝံၭ အစူၪဖၧၩ့နီၪ, ယမွဲ ထွံၪအခိၪဎွံၪ တၭ, နအီၪက့ၪ ဆၧမၪ လၧယလီၩ့, လၧၦမုၪယီၩ အဂဲးအကၠီၪ့ လၧမုဆၫလနံၩယီၩဧၪ. 9 ယ အ့ၪလမၩဘၪ စဒၫဝံၭ ဘဲၫယဟိဝၩ ဆိၪလၩ့အၥၭ လၧအဝ့ၫအၥိၭတၭ, မွဲယွၩ မၩ စအၭဘနၧၫ ဘဲၫနီၪအၥိၭ, ဒဲအၪနဲၪ့အနီၪ ဆံၭ. 10 မိၥုၭခွံၬ ဘၩ့ၥံၪမုးၥံၪ လၧစစီလူၫ အၡၩဂံၪ့ဖိၪ တၭ, မိအီၪက့ၪထၪ့ စဒၫဝံၭ အလးဆီၩ့ဆီ လၧအံၫစရ့လၭ အဖၫ့ခိၪ, ဒဲလၧယုဒၫ အဖၫ့ခိၪ, လၧဒၫ့ဖိးလၧဘံအၧၫၡံဘၫလီၫ. 11 မွဲစအံၭၡဘိၡ့ၭ ၥၭမဲၪ စအၭဘနၧၫ, အကၠီၩ့တၭ, ချဲၩ့ဆၧၫ့ဝ့ၫ လၧဆၧချဲၩ့ ၥ့ၪနးထံၪအ့ၬ. 12 စအၭဘနၧၫ့ အၪ့မၧၫ့ အၥီၫ့ၥံၪ လ့ၩ လၧစဒၫဝံၭအအီၪလၧအဂးတၭ, စံၭဝ့ၫဒၪ, ထံၫၥံၪခးၥံၪနီၪ, မွဲအမွဲပလၫအဆၧလဲၪ, တၭ စံၭ, အုၩ့လၩ့ဆၧ လၧယၧၩတၭ, ယိခွါ, ယစူၪ မိအီၪလၧနၥိၭ, ဘဲၫၥိၭ အံၫစရ့လၭ ထီးအလူၬ မိဂဲၫလၧနအီၪလီၫ. 13 တၭ စဒၫဝံၭ စံၭဝ့ၫ, ဂ့ၩယူၭ, ယမိအုၩ့လၩ့ဆၧ လၧနၧၩလီၫ. မွဲလါနၫ့ ယမိအၪ့ကံၩ့ဆၧ လၧနၧၩလမံၩ့, ဘဲၫ ၦစံၭဆၧအၥိၭ, ထီးနဂဲၫဒၪဘၪ ယမ့ၬတၭ, န အ့ၪလဂဲၫဆိၬဘၪ စစီလူၫ အဖိၪမုၪ နးမဲခၫလၭတၭ, နမိဒၪဘၪ ယမ့ၬအ့ၬ. 14 စဒၫဝံၭ အၪ့မၧၫ့ အၥီၫ့ၥံၪ လၧစစီလူၫ အဖိၪခွၫ စအံၭၡဘိၡ့ၭ အအီၪတၭ, စံၭဝ့ၫဒၪ, ဖ့ၪလၫ့ ယမၫ နးမဲခၫလၭ လၧယန့ဘၪဝ့ၫ လၧၦဖလံၡၫဖိၪ အဆၧခိၪဖံၭ လယၩအဂးနီၪဆံၭ. 15 တၭ စအံၭၡဘိၡ့ၭ အၪ့မၧၫ့လၩ့ ဆၧ, ဒဲမၩန့ခွံၬဝ့ၫ လၧအဝၩ စလၫအံၭ အဖိၪခွၫ စဖၫလတအ့လၭနီၪလီၫ. 16 အဝၩ လ့ၩဖိၬအခဲၫ့တၭ, ဂၪ့ဝ့ၫ လၧအလးခဲၫ့နီၪ ထီၩ့လၧဘဟုရံၫ့လီၫ. စအၭဘနၧၫ စံၭဝ့ၫ, စဲၪ့, ထဲၩ့ထဲၩ့ဘီၪ; တၭ အဝ့ၫဒၪ ထဲၩ့ထဲၩ့ဝ့ၫလီၫ. 17 စအၭဘနၧၫ ချဲၩ့ဆၧ လၧၦအံၫစရ့လၭ အၡၩ ၥုၪ့က့ၭၥၭၡါလဖၪတၭ, စံၭဝ့ၫဒၪ, လၧထံၭ လၧမီခိၬ နၥံၪအၪ့ဎၬ အီၪက့ၪ စဒၫဝံၭ လၧစဎွၩ လၧနၥံၪ အဖၫ့ခိၪလီၫ. 18 တၭ ဘိၩ့နဲၪ့ယီၩ မၩဘီၪ, အဂဲးဘဲၫယီၩ ယဟိဝၩ ချဲၩ့ဆၧ လၧစဒၫဝံၭ အဂဲးအကၠီၪ့တၭ, စံၭဝ့ၫဒၪ, လၧယၡၩ စဒၫဝံၭအကၠီၩ့ ယမိမၩဖီၩ့မၩဖျ့ၭ ယၡၩခမျၧး အံၫစရ့လၭ လၧၦဖလံၡၫဖိၪ အစူၪဖၧၩ့, ဒဲလၧအဒုၪအဒၩ ထီးအလူၬ အစူၪဖၧၩ့လီၫ. 19 တၭ စအၭဘနၧၫ ချဲၩ့ဆၧ လၧဘံၪ့ယမံၫ့ အနါဖၧၩ့ဆ့တၭ, စအၭဘနၧၫ လ့ၩချဲၩ့ဆၧ လၧစဒၫဝံၭ အနါဖၧၩ့ဆ့ လၧဟံဘြၧၫ့အဖၧၩ့ လၧကယဲ ဆၧအဂ့ၩ လၧအံၫစရ့လၭ အမ့ၬယၫ, ဒဲလၧကယဲ ဆၧအဂ့ၩ လၧဘံၪ့ယမံၫ့အဂံၪ့ ထၧၫ့ဖျိၪ့ယၫ အမ့ၬယၫ လီၫ. 20 အခိးမွဲ စအၭဘနၧၫ ဂဲၫလၧစဒၫဝံၭ အအီၪလၧဟံဘြၧၫ့အဖၧၩ့တၭ, ၦၡၩ အီၪလၧအၥိၭ နံၫဆံၫလီၫ. တၭ စဒၫဝံၭ, မၩ ဆၧအၪ့ဆၧအီၩ လၧစအၭဘနၧၫ, ဒဲလၧၦၡၩ အီၪလၧအၥိၭလဖၪအဂးလီၫ. 21 စအၭဘနၧၫ စံၭစဒၫဝံၭ, ယမိဂဲထုၪ့လ့ၩဆၧတၭ, ဒုၭအီၪကိၩ့အီၪကီၪ့ အံၫစရ့လၭ ထီးအလူၬ လၧစဎွၩ ကဆါအအီၪ, ဘဲၫၥိၭ အမိအုၩ့လၩ့ဆၧ လၧနၧၩ, ဒဲဘဲၫၥိၭ နမိပၧၩ့ ကယဲ ဆၧလၧအဘၪနၥၭ လၧဆၧထီးအလူၬလီၫ. တၭ စဒၫဝံၭ ဖျါခွံၬ စအၭဘနၧၫတၭ, အဝ့ၫဒၪ လ့ၩဝ့ၫမုၬမုၬ လီၫ. 22 တၭယိခွါ, စဒၫဝံၭ အခ့ၫအၡၩ, စယိအၭ ဂဲၫထဲၩ့ လၧၥုၭလဒီၪ့ အအီၪတၭ, ဂဲၫထဲၩ့ဆိၬ ဆၧအၪ့ဂူၬန့ဝ့ၫ အၪအၪလ့ၬလီၫ. တၭ စအၭဘနၧၫ အီၪလၧစဒၫဝံၭအၥိၭ လၧဟံဘြၧၫ့အဖၧၩ့အ့ၬ. အဂဲးဘဲၫယီၩ ဆၧဖျါခွံၬယူၭ အဝ့ၫဒၪတၭ, စဲၪ့ထၪ့ခွံၬယူၭ မုၬမုၬယူၭ. 23 စယိအၭ ဒဲအၥုၭမု ထီးအလူၬ လၧအအီၪ လၧအစူၪဖၧၩ့နီၪ ဂဲၫဝ့ၫတၭ, ၦလီၩဘၪ စယိအၭတၭ, စံၭဝ့ၫဒၪ, စနၧၫ အဖိၪခွၫ စအၭဘနၧၫ ဂဲၫလၧစဎွၩအအီၪတၭ, အဝ့ၫဒၪ ဖျါခွံၬ အဝ့ၫတၭ, မွဲအထဲၩ့ယူၭ မုၬမုၬယူၭ. 24 ထီးနီၪလဖၧၫ့ စယိအၭ ဂဲၫလၧစဎွၩအအီၪတၭ, စံၭဝ့ၫဒၪ, နမၩဆၧနီၪ လမံၩ့လဲၪ; ယိခွါ, စအၭဘနၧၫ ဂဲၫလၧနအီၪတၭ, နဖျါခွံၬ အဝ့ၫတၭ, စဲၪ့ထၪ့ခွံၬယူၭနီၪ, မွဲဘၪလဲၪ. 25 နၥ့ၪယၫ စနၧၫ အဖိၪခွၫ စအၭဘနၧၫ, လၧအဂဲၫအၪ့လီၫန့နၧၩ, ဘဲၫၥိၭ အမိၥ့ၪယၫ နလ့ၩထၪ့ ဒဲနဂဲၫနုၬ ဘဲၫၥိၭ အမိၥ့ၪယၫ ကယဲ ဆၧလၧနမၩဆၧ ထီးအလူၬလီၫ. 26 ထီး စယိအၭ စဲၪ့ထၪ့ခွံၬ လၧစဒၫဝံၭ အအီၪတၭ, အၪ့မၧၫ့ အၥီၫ့ၥံၪ လ့ၩဆီး စအၭဘနၧၫနီၪ, ဒဲၥိၫ့ခွံၬဒီၭ အဝ့ၫ လၧထံၫဖၧၩ့ စဲရၫလီၫ. အ့ၪမွဲ စဒၫဝံၭ ၥ့ၪယၫဝ့ၫအ့ၬ. 27 ထီးစအၭဘနၧၫ ဂဲၫထဲၩ့ ထီၩ့လၧဟံဘြၧၫ့နီၪတၭ, စယိအၭ ကိၭန့ဝ့ၫ လၧဆၧနဲၩ့ထံၭ လၧတရၫ့နဲၩ့ ဘဲၫၥိၭ အမိချဲၩ့ဆၧ လၧအဝ့ၫ လၧဆၧကဒုၩတၭ, ဆ့ၭဝ့ၫ လၧအဂူၭဖိၫ့နီၪတၭ, ၥံၫဝ့ၫ လၧစယိအၭ အထၧၫ့ဖုဝဲ စအၫစဟ့လၭ အၥွံၪအကၠီၩ့လီၫ. 28 လၧခဲၫ့ထဲၩ့ ထီးစဒၫဝံၭ နါဂၧၫ့ဝ့ၫတၭ, စံၭဝ့ၫဒၪ, ယဝ့ၫဒၪယီၩ, ဒဲယဘၩ့ယမုး ဖီၩ့ဖျ့ၭ လၧစနၧၫ အဖိၪခွၫ စအၭဘနၧၫ အၥွံၪ လၧယဟိဝၩ အမ့ၬယၫ လၩ့ဆိၩလၩ့ကၠၪလီၫ. 29 မွဲအအီၪလၧစယိအၭအခိၪ, ဒဲလၧအဖါ အၡၩဂံၪ့ဖိၪ ထီးအလူၬ အခိၪအလီၩ့ဆံၭ. တၭ ၦလၧအအီၪလၧအၥွံၪထၪ့ မွဲဂ့ၩ, ၦလၧအခံၫထူၭဆၫအၧၩ့ မွဲဂ့ၩ, ၦလၧအဒိၭနဲၩ့အၥၭ လၧအနိၪထိၭ မွဲဂ့ၩ, ၦလၧအလၩ့ထံၩဖါ လၧနၭ အဖၫ့ခိၪ မွဲဂ့ၩ, ၦလၧအမိန့ဘၪအၥၭ လၧကိၪမွဲဂ့ၩ, မွဲအထီးလၩ့ထူၬခွံၬ လၧစယိအၭ အဂံၪ့ဖၧၩ့ လဂ့ၩ. 30 စယိအၭ ဒဲအထၧၫ့ဖုဝဲ စအၭဘၡဲၫ မၩၥံၫ စအၭဘနၧၫ, မွဲလၧအဝ့ၫဒၪ မၩၥံၫယူၭ အဝ့ၫၥံၪ အထၧၫ့ဖုဝဲ စအၫစဟ့လၭ လၧဂံဘအၧၫ့, လၧဆၧဒုၭၥုၭ အဖၧၩ့အကၠီၩ့နီၪလီၫ. 31 တၭ စဒၫဝံၭ စံၭစယိအၭ, ဒဲၦခမျၧး ထီးအလူၬ လၧအအီၪ လၧအစူၪဖၧၩ့, ၡၫ့ နၥံၪ အကီၩ့အၥိၭတၭ, ခဲးထူၬ နၥံၪအၥၭ လၧရၧၬဆၧကဲၩ့ယၬတၭ, ဂၪ့ လၧစအၭဘနၧၫ အဂးနီၪဆံၭ, စဒၫဝံၭ အနၫ့ဆါဒၪဝ့ၫ လ့ၩၥိၫ့ လၧအၥွၪခိၪလီၫ. 32 အဝ့ၫၥံၪ ခုၪ့လၩ့ဘၧၩ့ခွံၬ စအၭဘနၧၫ လၧဟံဘြၧၫ့အဖၧၩ့တၭ, စဎွၩ ကိၭၡၭထၪ့ အလူတၭ, ဂၪ့ဝ့ၫ ထီးစအၭဘနၧၫ အၥွၪခိၪနဲၩ့တၭ, ၦခမျၧး ထီးအလူၬ ဂၪ့ဝ့ၫလီၫ. 33 တၭ စဎွၩ ဂၪ့ဆၧယၧၩ့ဆၧ လၧစအၭဘနၧၫ အနဲၩ့ထံၭတၭ, စံၭဝ့ၫဒၪ, စအၭဘနၧၫ ၥံၫဝ့ၫ ဘဲၫ ၦအၧၩ့ဖိၪၥံၫဝ့ၫအၥိၭနီၪ ဆ့ဧၪ. 34 နစူၪဘၪ စၧၩ့ထၬအၥၭအ့ၬ. နခၪ့ အီၪလၧၥိၭထၬ အဖၧၩ့အ့ၬ. ဘဲၫၦလၩ့ထံၩဖါ လၧၦအၧၩ့ အမ့ၬယၫ အၥိၭနီၪ, နလၩ့ထံၩဖါ နဝ့ၫလီၫ. တၭ ၦခမျၧး ဂၪ့ဝ့ၫ လၧအကၠီၩ့ ကိၭဂၩဒ့ၭလီၫ. 35 လၧအမွဲဒံၭမုဆၫလခီၫ အဘိၩ့ဘၭနီၪ, ၦထီးအလူၬ ဂဲၫအၪ့မၧၫ့ စဒၫဝံၭ အၪ့ဆၧလီၫ. တၭ စဒၫဝံၭ ဆိၪလၩ့အၥၭတၭ, စံၭဝ့ၫဒၪ, မုလချုၭလၩ့နုၬဒံၭဘၪတၭ, ကိၪ မွဲဂ့ၩ, ဆၧအၪ့ဂူၫဂၩ မွဲဂ့ၩ, ယ အ့ၪထဲးယိတၭ, မွဲယွၩ မၩယၧၩ ဘဲၫနီၪ ဒဲအၪနဲၪ့ အနီၪဆံၭ. 36 တၭ ၦခမျၧး ထီးအလူၬ, ထီးနဲၪ့ဝ့ၫ ဒဲဂ့ၩဝ့ၫ လၧအဝ့ၫၥံၪ အမ့ၬယၫ ဘဲၫကယဲ ဆၧလၧစဎွၩ မၩဝ့ၫ လမံၩ့လါလါနီၪ, ဂ့ၩလၧၦခမျၧး ထီးအလူၬလဖၪ အမ့ၬယၫလီၫ. 37 တၭ ၦခမျၧး ထီးအလူၬ, ဒဲအံၫစရ့လၭ ထီးအလူၬ ၥ့ၪယၫဝ့ၫ လၧမုလနံၩနီၪ လၧဆၧမၩၥံၫ စနၧၫ အဖိၪခွၫ စအၭဘနၧၫနီၪ ဂဲၫဝ့ၫဒၪ လၧစဎွၩအ့ၬ. 38 တၭ စဎွၩ စံၭအခ့ၫအၡၩလဖၪ, ၦအခိၪ ဒဲၦအဒိၪလဂၩ လၩ့ထံၩဖါဝ့ၫ လၧအံၫစရ့လၭ အဖၧၩ့ လၧမုဆၫလနံၩယီၩ, မွဲနၥံၪ ၥ့ၪယၫအ့ၬဧၪ. 39 ယကဲၪစဎွၩ လၧဆၧဂုၪဝ့ၫ လါနၫ့တၭ, ယဂဲးဆါယဘၭဆါ လၧမုဆၫလနံၩယီၩ တၭ, ၦလဖၪယီၩ, နးဇ့ၫရုၫအဲအၫ အဖိၪခွၫလဖၪ ဆီၪ့နဲၪ့ယၧၩဒံၭလီၫ. ယဟိဝၩ မိဖ့ၪကၪ ၦမၩဆၧအၧၩ့ ဘဲၫ အဆၧအၧၩ့ဆၧၥၫ့အၥိၭနီၪလီၫ. 

1 ထီးစစီလူၫ အဖိၪခွၫ နါဂၧၫ့ဝ့ၫ လၧစအၭဘနၧၫ ၥံၫဝ့ၫ လၧဟံဘြၧၫ့အဖၧၩ့တၭ, အစူၪ လၩ့ဆါဝ့ၫတၭ, ၦအံၫစရ့လၭဖိၪ ထီးအလူၬ အၥုၪ့ခိအၥၭဝီၩလီၫ. 2 တၭ စစီလူၫ အဖိၪခွၫ အီၪလၧၦၡၩနံၫဂၩ လၧအမွဲ ၦအဒီၪ့လဖၪ အခိၪ, လဂၩအမံၩ့မွဲ စဘၫအနၫတၭ, အဝ့ၫလဂၩ အမံၩ့မွဲ စရ့ခၭ, စရံမၧၫ့ အဖိၪခွၫလဖၪ ၦဘအံရီၭဖိၪ, လၧဘံၪ့ယမံၫ့ အဒီၪ့ဖိၪအကျၩလီၫ. 3 (အဂဲးဘဲၫယီၩ ၦဝံထၪ့ဘအံရီၭ လၧဘံၪ့ယမံၫ့ အဂးဆ့လီၫ. တၭ ၦဘအံရီၭဖိၪ စဲၪ့ဖျိၭဝ့ၫ လၧဂံၭတံၫ့တၭ, ကဲၪထၪ့ ၦမွံၩ ထီးနီၪ ခီးမုဆၫလနံၩယီၩလီၫ.) 4 တၭ စစီလူၫ အဖိၪခွၫ, စစၪ့နၥၧၫ့ အဖိၪခွၫ လၧအခၪ့ဂၭဂီၩ့ အီၪဝ့ၫလဂၩလီၫ. လၧအၥၭ အီၪယဲနံၪ့အခၫ နီၪ, ဆၧပရၧၫ့ ဂဲၫလၧယ့ၭစရ့လၭ လၧစစီလူၫ ဒဲစစၪ့နၥၧၫ့ အဂဲးတၭ ၦယိဖိၪၥၪနီၪ မၩန့ အဝ့ၫဒၪတၭ, စဲၪ့ဖျိၭဝ့ၫ; လၧၦမုၪ စဲၪ့ဝ့ၫ ချဲၫ့ချဲၫ့ အဘိၩ့ဘၭနီၪ, ဆၧမၩအၥၭ လၧအဝ့ၫဒၪ လၩ့ထံၩဖါဝ့ၫတၭ, အခၪ့ဂၭဂီၩ့ဝ့ၫ လီၫ. တၭအမံၩ့မွဲ စမံၫဖံၭဘၡ့ၭလီၫ. 5 တၭ ၦဘအံရီၭဖိၪ စရံမၧၫ့ အဖိၪခွၫ စရ့ခၭ ဒဲစဘၫအနၫ လ့ၩဝ့ၫတၭ, လၧဆၧခိထၪ့အထီနီၪ ဂဲၫထီၩ့ဝ့ၫ လၧစအံၭၡဘိၡ့ၭ အဂံၪ့ လၧအမံၫနၩ့ အီၪလၧလးမံၫခိၪ လၧမုထုၪ့နီၪလီၫ. 6 အဝ့ၫၥံၪ လ့ၩနုၬဝ့ၫ ထီးနီၪ လၧဂံၪ့အၥၭကျၩ ဘဲၫအမိလ့ၩဆိၬ ဘုၪကၠိၩ့အၥိၭတၭ, ဆ့ၭဝ့ၫ လၧအဂူၭဖိၫ့တၭ, စရ့ခၭ, ဒဲအထၧၫ့ဖုဝဲ, စဘၫအနၫ စဲၪ့ဖီၩ့ဖျ့ၭဝ့ၫလီၫ. 7 အဂဲးဘဲၫယီၩ ထီးအဝ့ၫၥံၪ နုၬ လၧဂံၪ့ဖၧၩ့နီၪ, အဝ့ၫလဂၩ မံၫနၩ့ လၧလးမံၫခိၪ လၧအဒူၭဖၧၩ့နီၪတၭ, အဝ့ၫၥံၪ ဖ့ၬဝ့ၫနီၪ, မၩၥံၫဝ့ၫတၭ, ဖ့ၬထ့ၬဝ့ၫ အခိၬတၭ, မၩန့ အခိၪဎွံၪနီၪ, စဲၪ့ထၪ့ခွံၬဝ့ၫ လ့ၩလၧဆၧပျၩ့ဖၧၩ့ ၥၫ့နၩချီၩ့လီၫ. 8 အဝ့ၫၥံၪ ဂဲၫဆိၬ စအံၭၡဘိၡ့ၭ အခိၪဎွံၪ လၧစဒၫဝံၭ အအီၪလၧဟံဘြၧၫ့ အဖၧၩ့တၭ, စံၭစဎွၩ, ယိခွါ, နဒုၪနဒၩ စစီလူၫ အဖိၪခွၫ လၧအအၪ့ဎၬ နၥၭမၧၫ့ စအံၭၡဘိၡ့ၭ အခိၪဎွံၪတၭ, မုဆၫလနံၩယီၩ ယဟိဝၩ မၩဆၧၫ့ ဆၧအၧၩ့ လၧစစီလူၫ ဒဲအချံၫအၥၪ လၧစဎွၩ ယကဆါအဂးလီၫ. 9 စဒၫဝံၭ ချဲၩ့ဆၧၫ့ ၦဘအံရီၭဖိၪ စရံမၧၫ့ အဖိၪခွၫ စရ့ခၭ ဒဲအထၧၫ့ဖုဝဲ စဘၫအနၫတၭ, စံၭအဝ့ၫၥံၪ, ယဟိဝၩ မၧၫ့ဝ့ၫ လၧအဎွ့ၩန့ထဲၩ့ယၥၭ လၧကယဲ ဆၧအၧၩ့အဖၧၩ့နီၪ, 10 လၧၦလဂၩ လီၩဘၪယၧၩတၭ, စံၭဝ့ၫဒၪ, ယိခွါ, စစီလူၫ ၥံၫယူၭ, ဆီၫ့မီၪ့ဝ့ၫ လၧအဂဲၫၥိၫ့ ဆၧပရၧၫ့ဂ့ၩနီၪ, ယဖီၪ့ထၬအဝ့ၫတၭ, မၩၥံၫဝ့ၫ လၧဇံၭလၭအဖၧၩ့, အဝ့ၫနီၪ ဆီၫ့မီၪ့ ယမိဖ့ၪလၫ့ အဝ့ၫ လၧအလံၩ့အလဲၫ လၧအဆၧပရၧၫ့အဂးလီၫ. 11 ထီးၦအအၧၩ့ မၩၥံၫ ၦအတီၩ လၧအဂံၪ့ဒၪဝ့ၫ လၧအလးမံၫ အဖၧၩ့နီၪတၭ, ယမိမၩနၭနဲၪ့ အနီၪ ဆံၭအၪလဲၪ. ယမိအၪ့ဎၬအၥွံၪနီၪ လၧနၥံၪ အစူၪဖၧၩ့ ဒဲမၩန့ခွံၬ နၥံၪ လၧဂၪ့ခိၪချိၫ့ မွဲအ့ၬဧၪ. 12 စဒၫဝံၭ မၪလူၬ ၦဖိၪၥၪခွၫလဖၪတၭ, အဝ့ၫၥံၪ မၩၥံၫဝ့ၫတၭ, ဖ့ၬထ့ၬခွံၬဝ့ၫ အစူၪအခၪ့တၭ, ဒုၭလၩ့ဆဲၩဝ့ၫ လၧကမၫ အဖၫ့ခိၪ လၧဟံဘြၧၫ့အဖၧၩ့ လီၫ. အ့ၪမွဲ အဝ့ၫၥံၪ မၩန့ စအံၭၡဘိၡ့ၭ အခိၪဎွံၪတၭ, ခုၪ့လၩ့ဘၧၩ့ခွံၬဝ့ၫ လၧစအၭဘနၧၫ အၥွၪခိၪဖၧၩ့ လၧဟံဘြၧၫ့အဖၧၩ့နီၪလီၫ. 

၂ စၫမုၫအ့လၭ 2 Samuel 5

1 ထီးနီၪလဖၧၫ့ အံၫစရ့လၭ အဒီၪ့လဖၪ ထီးအလူၬ ဂဲၫလၧစဒၫဝံၭအအီၪ, လၧဟံဘြၧၫ့တၭ, ချဲၩ့ဆၧ စံၭဝ့ၫဒၪ, ယိခွါ, ပမွဲနဎွံၪ ဒဲနယၪလီၫ. 2 လၧထံၭလၧမီခိၬ စစီလူၫ ကဲၪစဎွၩ လၧပဖၫ့ခိၪနီၪ, နမွဲ ၦလၧအလ့ၩၥိၫ့ထၪ့, ဒဲဂဲၫၥိၫ့နုၬ အံၫစရ့လၭတၭ, ယဟိဝၩ စံၭနၧၩ, နမိဘၪ ယိထဲၩ့ခွါထဲၩ့ ယၡၩခမျၧး အံၫစရ့လၭတၭ, နမိကဲၪထၪ့ အံၫစရ့လၭအခိၪလီၫ. 3 အံၫစရ့လၭ အၡၩၥုၪ့က့ၭၥၭၡါ ထီးအလူၬ ဂဲၫလၧစဎွၩအအီၪလၧဟံဘြၧၫ့အဖၧၩ့တၭ, စဎွၩ ဒၫဝံၭ အုၩ့လၩ့ဆၧ လၧအဝ့ၫၥံၪ လၧဟံဘြၧၫ့အဖၧၩ့ လၧယဟိဝၩ အမ့ၬယၫတၭ, အဝ့ၫၥံၪ ဂုၪ စဒၫဝံၭ လၧစဎွၩ လၧအံၫစရ့လၭ အဖၫ့ခိၪလီၫ. 4 လၧစဒၫဝံၭ ကဲၪထၪ့ၥၫ့ စဎွၩနီၪ အၥၭ အီၪအနံၪ့ၥၧၫ့ဆံၫ တၭ, ကဲၪထၪ့ စဎွၩ အနံၪ့လံဆံၫလီၫ. 5 လၧဟံဘြၧၫ့အဖၧၩ့ အဝ့ၫဒၪ ကဲၪစဎွၩ လၧယုဒၫအဖၫ့ခိၪ နွ့ၫနံၪ့ ဒဲလၩဎူၫဘံၪ့တၭ, လၧယရုစလံၫ့အဖၧၩ့ အဝ့ၫဒၪ ကဲၪစဎွၩ လၧယုဒၫ ဒဲလၧအံၫစရ့လၭ ထီးအလူၬ အဖၫ့ခိၪ ၥၧၫ့ဆံၫၥၧၫ့နံၪ့လီၫ. 6 စဎွၩ ဒဲအၡၩၥံၪ လ့ၩထီၩ့လၧယရုစလံၫ့, လၧၦယ့ဘုၫဖိၪ, ၦခးဖိၪအအီၪတၭ, အဝ့ၫၥံၪ ချဲၩ့ဆၧ လၧစဒၫဝံၭတၭ, စံၭဝ့ၫဒၪ, န အ့ၪလဆိၬထၪ့ခွံၬဘၪ ၦမ့ၬဘျီၪ, ဒဲၦအခၪ့ဂၭဂီၩ့တၭ, နဂဲၫနုၬဘၪ ထီးယီၩအ့ၬ, (ဆီၫ့မီၪ့ဝ့ၫ လၧစဒၫဝံၭ ဂဲၫနုၬ ထီးနီၪၥ့ၪအ့ၬ. 7 မွဲလါနၫ့တၭ စဒၫဝံၭ မၩန့ ဇံအိၫ့ အထိၬလီၫ. အနီၪမွဲ စဒၫဝံၭ အဒိၩ့လီၫ.) 8 စဒၫဝံၭ စံၭဝ့ၫ လၧမုလနံၩနီၪ, ထီးဒၪ ၦလဂၩဂၩ လၧအထၪ့ဝ့ၫ လၧထံၫကၠီၪ့တၭ, ဖ့ၬခွံၬ ၦယ့ဘုၫဖိၪ, ဒဲၦအခၪ့ဂၭဂီၩ့, ဒဲၦအမ့ၬဘျီၪ လၧစဒၫဝံၭ ၥၭဂဲၫ့ဝ့ၫနီၪ, မွဲအမိကဲၪထၪ့ ဆၧအခိၪလီၫ. အဂဲးဘဲၫယီၩ ၦစံၭဝ့ၫ လၧၦမ့ၬဘျီၪ, ဒဲၦအခၪ့ဂၭဂီၩ့လဖၪနီၪ ဂဲၫနုၬဘၪ လၧဂံၪ့ဖၧၩ့ အ့ၬ. 9 စဒၫဝံၭ အီၪဝ့ၫ လၧထိၬဖၧၩ့တၭ, ဖျိၬဝ့ၫအမံၩ့ လၧစဒၫဝံၭ အဒိၩ့လီၫ. စဒၫဝံၭ ၥုၪ့ထၪ့ဝၬဖီၩ့ဆၧ လၧမံလိၫ, ဒဲလၧအဖၧၩ့လခီၫလီၫ. 10 တၭ စဒၫဝံၭ လ့ၩဆၧ, ဒဲဒိၪထၪ့တၭ, ယဟိဝၩ ဆၧၥုၭမုခမျၧး အယွၩ အီၪလၧအၥိၭလီၫ. 11 တဲအၫ အစဎွၩ စဟဲရၫ့ အၪ့မၧၫ့လၩ့ အၥီၫ့ၥံၪ လၧစဒၫဝံၭ အအီၪတၭ, ဖ့ၪယု ၥံၪ့ၡိၫအ့ရ့ၭလဖၪ, ၦလဲၬ၁မါၥံၪ, ဒဲၦပၠၫ့၁မါၥံၪတၭ, အဝ့ၫၥံၪ မၩထၪ့ စဒၫဝံၭအဂံၪ့ လဖျိၪ့လီၫ. 12 တၭ စဒၫဝံၭ ၥ့ၪယၫဝ့ၫ လၧယဟိဝၩ အီၪက့ၪဂုးအီၪက့ၪခၧၫ့ အဝ့ၫ လၧစဎွၩ လၧအံၫစရ့လၭ အဖၫ့ခိၪ, ဒဲလၧအအီၪက့ၪထၪ့ထီၫ အဘၩ့အမုး လၧအၡၩခမျၧး အံၫစရ့လၭ အကၠီၩ့လီၫ. 13 လၧအဂဲၫထၪ့ လၧဟံဘြၧၫ့ အလးခဲၫ့နီၪ စဒၫဝံၭ မၩန့အၪထၪ့ အၥံၪမၫ, ဒဲအမၫလဖၪ လၧယရုစလံၫ့ အဖၧၩ့တၭ, ဖိၪမုၪၥံၪ, ဒဲဖိၪခွၫၥံၪ, အီၪဖျဲၪဒံၭ လၧစဒၫဝံၭ အဂးလီၫ. 14 တၭ ၦလၧအအီၪဖျဲၪ လၧအဂး လၧယရုစလံၫ့ အဖၧၩ့လဖၪ အမံၩ့မွဲ ဘဲၫယီၩ, စၡၫ့မုၫအၫ ဒဲစၡိဘၭ, ဒဲစနၫၥၫ့, ဒဲစစီလမၧၫ့, 15 စအံၭဘဟၫနီၪဆ့, ဒဲစအ့ၭလရှုအၫ, ဒဲစနံဖ့ၭ, ဒဲစယၫဖဲအၫ, 16 ဒဲစအံၫလံၭၡမၫ, ဒဲစအံၫလဲအဒၫ, ဒဲစအံၫလံၭဖလ့ၭလီၫ. 17 အ့ၪမွဲ ထီးၦဖလံၡၫဖိၪ နါဂၧၫ့ဝ့ၫ လၧၦဂုၪစဒၫဝံၭ လၧစဎွၩ လၧအံၫစရ့လၭ အဖၫ့ခိၪတၭ, ၦဖလံၡၫဖိၪ ထီးအလူၬ ဂဲၫအၪ့ဎၬ စဒၫဝံၭတၭ, စဒၫဝံၭ နါဂၧၫ့ဝ့ၫတၭ, လ့ၩထၪ့ဝ့ၫ လၧထိၬဖၧၩ့လီၫ. 18 ၦဖလံၡၫဖိၪ ဂဲၫဆ့တၭ, အီၪပြၩလၩ့အၥၭ လၧခိၪလီၩ့ဆူၭ ရ့ၭဖအံၫ့ အဖၧၩ့ လီၫ. 19 စဒၫဝံၭ အၪ့စၪ့ဆၧ လၧယဟိဝၩတၭ, စံၭဝ့ၫဒၪ, ယမိဘၪလ့ၩထၪ့ လၧၦဖလံၡၫဖိၪ အအီၪနီၪဧၪ. နမိဖ့ၪလၫ့ခွံၬ အဝ့ၫၥံၪ လၧယစူၪဖၧၩ့ဆ့ဧၪ. တၭ ယဟိဝၩစံၭ စဒၫဝံၭ လ့ၩထၪ့ဆံၭ. အဂဲးဘဲၫယီၩ ယမိဖ့ၪလၫ့ခွံၬ တၡါ ၦဖလံၡၫဖိၪ လၧနစူၪဖၧၩ့လီၫ. 20 စဒၫဝံၭ ဂဲၫဝ့ၫ လၧဘၫအလၭပ့ရဇံၫ့တၭ, စဒၫဝံၭ ဖ့ၬခွံၬ အဝ့ၫၥံၪ ထီးနီၪတၭ, စံၭဝ့ၫဒၪ, ယဟိဝၩ ဘုၪ့ဖိးဆၧ လၧယမ့ၬယၫ လၧအဒုၪအဒၩ အဖၫ့ခိၪ, ဘဲၫထံၫဘုၪ့ဖိးဆၧအၥိၭနီၪလီၫ. မၩအၥၭဘဲၫနီၪတၭ ဆၧအလးနီၪ ဖျိၬဝ့ၫအမံၩ့ ဘၫအလၭပံရဇံၫ့လီၫ. 21 အဝ့ၫၥံၪ စဲၪ့ဒၪခွံၬ အဆၧဂၩ့လဖၪ ထီးနီၪတၭ, စဒၫဝံၭ ဒဲအၡၩလဖၪနီၪ ဆူၭထၪ့ခွံၬဝ့ၫ လၧမ့ၪလီၫ. 22 ၦဖလံၡၫဖိၪ ဂဲၫထၪ့ဒီၭ လဖၧၫ့တၭ, အီၪပြၩလၩ့အၥၭ လၧခိၪလီၩ့ဆူၭ ရ့ၭဖအံၫ့အဖၧၩ့လီၫ. 23 ထီးစဒၫဝံၭ အၪ့စၪ့ ယဟိဝၩတၭ, အဝ့ၫဒၪစံၭ, နလ့ၩထၪ့ဘၪအ့ၬ. လ့ၩဎဲၪ့ လၧအဝ့ၫၥံၪ အချိၫ့ လခီၫတၭ, ဂဲၫထၪ့ လၧအဝ့ၫၥံၪ အဖၫ့ခိၪ ဆဲၫဎၩ့ လၧၥံၪ့ထိဆၪလဖၪနီၪဆံၭ. 24 တၭ ဆၧမိမၩအၥၭ ထီး နနါဂၧၫ့ဆၧအၥီၫ လၧၥံၪ့ထိဆၪၥံၪ အခံၫနီၪတၭ, နမိဘၪထိၪဂဲၩ နၥၭလီၫ. အဂဲးဘဲၫယီၩ ထီးနီၪလဖၧၫ့ ယဟိဝၩ မိလ့ၩဆၧ လၧနမ့ၬယၫ ဘဲၫၥိၭ အမိဖ့ၬခွံၬ ၦဖလံၡၫ အၥုၭမုခမျၧးနီၪလီၫ. 25 တၭ စဒၫဝံၭ မၩဝ့ၫ ဘဲၫယဟိဝၩ မၪလူၬဝ့ၫအၥိၭနီၪတၭ, ဖ့ၬခွံၬ ၦဖလံၡၫဖိၪ လၧဂံဘၫ ဖိးလၧနဂဲၫနုၬ လၧဂၫဇၧၫနီၪလီၫ. 

1 တၭ စဒၫဝံၭ ဒုၭအီၪကိၩ့အီၪကီၪ့ ၦလၧအရွံန့ဝ့ၫ လၧၦအံၫစရ့လၭဖိၪအကျၩ ထီးအလူၬ, ၦၥၧၫ့လၬလီၫ. 2 စဒၫဝံၭ ဂဲထုၪ့, ဒဲၦခမျၧး ထီးအလူၬ လၧအအီၪလၧအၥိၭနီၪ စဲၪ့ထၪ့ခွံၬ လၧဘၫအလ့ၫ ဘၪဆဲၫ့ လၧယုဒၫ ဘဲၫၥိၭ အမိဂဲၫထဲၩ့ဆိၬ ယွၩအတလၫ လၧဆၧဖျိၬအမံၩ့ လၧဆၧၥုၭမုခမျၧး အယဟိဝၩ အမံၩ့ လၧအအီၪဝ့ၫ ထီး ခ့ၫရူၬၥံၪ အဘိၩ့ဆၧၩ့နီၪလီၫ. 3 တၭ အဝ့ၫၥံၪ အီၪက့ၪ တလၫ လၧလဲၪ့အၥၫ့လခိၪ အဖၫ့ခိၪတၭ, ဂဲၫဆိၬန့ခွံၬဝ့ၫ လၧစအဘံနဒၭ အဂံၪ့ လၧအအီၪဝ့ၫ လၧဂံၭဘအၫ အဖၧၩ့လီၫ. စအဘံနဒၭ အဖိၪခွၫၥံၪ, စအၧၭဇၫ ဒဲစအဟဲအိၫ, နၫ့ လဲၪ့အၥၫ့နီၪလီၫ. 4 အဝ့ၫၥံၪ ဂဲၫဆိၬန့ခွံၬဝ့ၫ လၧစအဘံနဒၭ အဂံၪ့ လၧအအီၪဝ့ၫ ထီးဂံၭဘအၫနီၪ ၥိၫ့ယွၩ အတလၫတၭ, စအဟဲအိၫ လ့ၩဝ့ၫ လၧတလၫ အမ့ၬယၫလီၫ. 5 တၭ စဒၫဝံၭ ဒဲအံၫစရ့လၭ အဂံၪ့ဖိၪ ထီးအလူၬနီၪ ဒံၩ့ဆၧ, ဒိၪဆၧ အၪမံၩ့ လၧဆၧမၩကဲၪထၪ့ဝ့ၫ လၧၥံၪ့ၡိၫ, နါဒံၩ့ၥံၪ, ၥၫ့ထီးၥံၪ, ဒဲဒိၩ့, ဒဲခဲၫ, ဒဲစံၩ့စံၩ့လီၫ. 6 ထီးအဝ့ၫၥံၪ ဂဲၫဝ့ၫ ထီၩ့လၧစနၫခၧၫ့ အခရဲးဖၧၩ့ တၭ, စအၧၭဇၫ ယူၬစိၩအစူၪ လၧယွၩ အတလၫတၭ, ဖီၪ့ဝ့ၫလီၫ. အဂဲးဘဲၫယီၩ ချီၥံၪ မၩဂဲၩဝ့ၫဒၪလီၫ. 7 ယဟိဝၩ အၥၭထၪ့ခဲၩထၪ့ဘၪ စအၧၭဇၫတၭ, ယွၩ ဖ့ၬခွံၬဝ့ၫ လၧအဆၧမၩအကၠီၩ့တၭ, ၥံၫဝ့ၫ လၧယွၩအတလၫ အနဲၩ့ထံၭလီၫ. 8 တၭ ယဟိဝၩ ဘုၪ့ဖျီၫ့ဆၧ လၧစအၧၭဇၫ အလီၩ့တၭ, စဒၫဝံၭ အၥၭထၪ့တၭ, ကိၭဆၧအလးနီၪ အမံၩ့ လၧပ့ရ့ၭအၧၭဇၫ ထီးမုဆၫလနံၩယီၩလီၫ. 9 စဒၫဝံၭ ၥၭမဲၪ ယဟိဝၩ လၧမုလနံၩနီၪတၭ, စံၭဝ့ၫဒၪ, ယဟိဝၩ အတလၫနီၪ မိဂဲၫ ထီၩ့လၧယအီၪ ဘဲၫၥ့ၪလဲၪ. 10 အခိးမွဲ စဒၫဝံၭ မိဂဲၫထဲၩ့န့ဘၪအၥၭ လၧယဟိဝၩ အတလၫ ထီၩ့လၧအဝ့ၫဒၪ အအီၪလၧစဒၫဝံၭ အဒိၩ့ဖၧၩ့နီၪအ့ၬ. တၭ စဒၫဝံၭ ဆိၬခွံၬဝ့ၫ ထီၩ့လၧၦဂံၭတဲၭဖိၪ စအိၫဘဒံဒၧၫ့ အဂံၪ့ဖၧၩ့လီၫ. 11 တၭ ယဟိဝၩ အတလၫ အီၪဝ့ၫ လၧၦဂံၭတဲၭဖိၪ စအိၫဘဒံဒၧၫ့ အဂံၪ့ဖၧၩ့နီၪ လၩၥၧၫ့ဘံၪ့လီၫ. တၭ ယဟိဝၩ ဆိၪဂ့ၩ စအိၫဘဒံဒၧၫ့ ဒဲအၡၩဂံၪ့ဖိၪ ထီးအလူၬလီၫ. 12 ၦဒုၭနဲၪ စဎွၩဒၫဝံၭတၭ, စံၭဝ့ၫဒၪ, ယဟိဝၩ ဆိၪဂ့ၩ စအိၫဘဒံဒၧၫ့ အၡၩဂံၪ့ဖိၪ လၧကယဲ ဆၧဘၪဆဲၫ့ လၧအဝ့ၫ လၧယွၩ အတလၫအကၠီၩ့လီၫ. တၭ စဒၫဝံၭ လ့ၩဆၧတၭ, ဂဲၫထဲၩ့ဆိၬခွံၬ ယွၩအတလၫ လၧစအိၫဘဒံဒၧၫ့ အဂံၪ့ဖၧၩ့တၭ ထီၩ့လၧစဒၫဝံၭ အဒိၩ့ဖၧၩ့ အီၪလၧဆၧၥုၪ့ထိၬၥၭထိၬလီၫ. 13 ထီးၦလၧအဆိၬ ယဟိဝၩ အတလၫ ခၫထၪ့ဎူၫခၫတၭ, ဆၧမၩအၥၭ လၧအလုထၪ့ ချီဖၫ, ဒဲဆၧအဘီၪ့လဖၪလီၫ. 14 စဒၫဝံၭ ဂဲထုၪ့လံ လၧယဟိဝၩ အမ့ၬယၫ လၧအဂဲးအဘၭ ထီးအလူၬတၭ, စဒၫဝံၭ ခဲးထူၬအၥၭ လၧအ့ဖိၭဘွၩ ဖျ့ၫလံၬကံၭလီၫ. 15 တၭ စဒၫဝံၭ ဒဲအံၫစရ့လၭ အၡၩဂံၪ့ဖိၪ ထီးအလူၬ ဂဲၫဆိၬ ယဟိဝၩအတလၫ လၧဆၧကိၭၡၭထၪ့, ဒဲခွ့ၩအၥီၫလီၫ. 16 ယဟိဝၩအတလၫ ဂဲၫနုၬ လၧစဒၫဝံၭ အဒိၩ့ဖၧၩ့ တၭ, စစီလူၫ အဖိၪမုၪ နးမဲၫခၫလၭ ယိဆၧ လၧဆၧဖိး တၭ, ဒၪဘၪ စဒၫဝံၭ စဲၪ့, ဒဲဂဲထုၪ့လံ လၧယဟိဝၩ အမ့ၬယၫတၭ, အီၪက့ၪၥၭလိၪဝ့ၫ လၧအၥၭဖၧၩ့လီၫ. 17 ၦဂဲၫဆိၬ ယဟိဝၩအတလၫတၭ, အီၪက့ၪလၩ့ဝ့ၫ လၧအလးဒၪဝ့ၫ လၧတဲၩ လၧစဒၫဝံၭ ၥုၪ့ဝ့ၫ လၧအဂး အၥၭကျၩလီၫ. တၭ စဒၫဝံၭ လုထၪ့ ဆၧလုမ့ၪ, ဒဲဆၧလုမၩဘၪလိၬအိၭလိၬဆၧ လၧယဟိဝၩ အမ့ၬယၫလီၫ. 18 ထီးစဒၫဝံၭ လုထၪ့ ဆၧလုမ့ၪ ဒဲဆၧလုမၩဘၪလိၬအိၭလိၬ ဂီၩ့တၭ, ဆိၪဂ့ၩ ၦၡၩၥံၪ လၧၥုၭမုခမျၧး အယဟိဝၩအမံၩ့လီၫ. 19 တၭအၪ့နၩ့ဖၭ ဖ့ၪလၫ့ ၦခမျၧး ထီးအလူၬ, ၦအံၫစရ့လၭ အၡၩခမျၧး ထီးအလူၬ လၧၦမုၪဂ့ၩ, ၦခွၫဂ့ၩ, လဂၩ ကိၪလဘံၪ့, ဒဲဆၧယၪဂ့ၩ လလီၪ့, ဒဲစဘံၭၥၪအကိၪပၪပဲၪ လဘံၪ့ လၧၦကိၭဂၩဒ့ၭ ဆုၬဆုၬလီၫ. တၭ ၦခမျၧး ထီးအလူၬ ထဲၩ့ထဲၩ့ လဂၩ လၧအဂံၪ့ဒၪဝ့ၫ ကိၭဂၩဒ့ၭလီၫ. 20 ထီးနီၪလဖၧၫ့ စဒၫဝံၭ ဂဲၫထဲၩ့ ဆိၪဂ့ၩ အၡၩဂံၪ့ဖိၪ လီၫ. တၭ စစီလူၫ အဖိၪမုၪ နးမဲၫခၫလၭ ဂဲၫအၪ့ဂၬ စဒၫဝံၭတၭ, စံၭဝ့ၫဒၪ, အံၫစရ့လၭ အစဎွၩ လၧအဘဲၪ့လၩ့ခွံၬ အကီၩ့အၥိၭ လၧအခ့ၫအၡၩ အဎီးမုၪၥံၪ အမ့ၬယၫ ဘဲၫၦဂၭဂီၩ့ဖိၪလဂၩ ဘဲၪ့လၩ့ခွံၬ အကီၩ့အၥိၭ အီၪဖျီၪဝ့ၫ အၥိၭနီၪ, အလၩအဖၩ့ လၧမုဆၫလနံၩယီၩ, မွဲအဆံၭဒိၪလဲၪ! 21 စဒၫဝံၭ စံၭနးမဲၫခၫလၭနီၪ, မွဲလၧယဟိဝၩ အမ့ၬယၫ, လၧအရွံန့ယၧၩ လၧနဖါအမ့ၬယၫ, ဒဲလၧအဂံၪ့ဖိၪ ထီးအလူၬ အမ့ၬယၫ, ဘဲၫၥိၭ အမိအီၪက့ၪယၧၩ လၧယဟိဝၩ အခ့ၫအၡၩခမျၧး အဖၫ့ခိၪ လၧအံၫစရ့လၭ အဖၫ့ခိၪလီၫ. အခိးမွဲဘဲၫနီၪတၭ, ယမိကွ့ၩ လၧယဟိဝၩ အမ့ၬယၫလီၫ. 22 တၭ ယမိမၩဂၭဂီၩ့ ယနၫ့ဆါ နၭနဲၪ့အနီၪတၭ, ယမိဆၪ့လၩ့ယၥၭ လၧယမ့ၬယၫဒၪယဝ့ၫ, ဒဲယဎီးမုၪလဖၪ လၧနချဲၩ့ဆၧ လၧအဂဲးအကၠီၪ့နီၪ, အဝ့ၫၥံၪ မိမၩလၩဖၩ့ယၧၩလီၫ. 23 အခိးမွဲ စစီလူၫ အဖိၪမုၪ နးမဲၫခၫလၭ လအီၪဖျဲၪန့ဘၪ အဖိၪ ထီးမုနံၩ လၧအၥံၫဝ့ၫလီၫ. 

1 စဎွၩ ဆၧၫ့နၩ့ လၧအဂံၪ့ဖၧၩ့တၭ, ယဟိဝၩ ဒုၭအီၪပွံၭ အဝ့ၫ လၧအဒုၪအဒၩ အီၪဝၬဖီၩ့ဝ့ၫ ထီးအလူၬ တၭ; 2 ဆၧမၩအၥၭ လၧစဎွၩ စံၭမီၪစနၫၥၫ့, ယိခွါဘီၪ, ယအီၪလၧဂံၪ့ၥံၪ့ၡိၫအ့ရၭအဖၧၩ့, အ့ၪမွဲ ယဟိဝၩအတလၫ အီၪဝ့ၫ လၧကလကၫၥံၪ အဖၧၩ့လခီၫလီၫ. 3 တၭ စနၫၥၫ့ စံၭစဎွၩ, လ့ၩဘီၪ, မၩ ကယဲ ဆၧလၧအအီၪဝ့ၫ လၧနၥၭခံဖၧၩ့ဆံၭ. အဂဲးဘဲၫယီၩ ယဟိဝၩ အီၪလၧနၥိၭလီၫ. 4 လၧမုလနၩနီၪ ဆၧမၩအၥၭ လၧယဟိဝၩအလူ လၩ့ဘၪ စနၫၥၫ့တၭ, စံၭဝ့ၫဒၪ, 5 လ့ၩလီၩဘၪ ယခ့ၫယၡၩ စဒၫဝံၭ, ယဟိဝၩ စံၭဝ့ၫ ဘဲၫယီၩ, နမိၥုၪ့ယဂံၪ့ လၧယမိအီၪလၧအဖၧၩ့ဆ့ဧၪ. 6 ခီၫလၧမုနံၩ လၧယဒုၭဂဲၫထၪ့ ၦအံၫစရ့လၭဖိၪ လၧအံဇံၭ အဖၧၩ့ ထီၩ့လၩ့လၧမုဆၫလနံၩယီၩ ယအီၪဘၪဒံၭ လၧဂံၪ့ဖၧၩ့အ့ၬ. အ့ၪမွဲ ယလ့ၩဆၧ လၧတဲၩဖၧၩ့ ဒဲလၧတဲၩဆံၫ့ဎံၪ အဖၧၩ့လီၫ. 7 လၧကယဲ ဆၧအလး ထီးယလ့ၩဆၧ လၧအံၫစရ့လၭဖိၪ ထီးအလူၬ အၥိၭနီၪ, ယချဲၩ့ဆၧ လၧအံၫစရ့လၭ အၡၩ စ့ၩရၫ့ဆၧလဖၪ, လၧယမၪလူၬ ယိထဲၩ့ခွါထဲၩ့ ယၡၩခမျၧး အံၫစရ့လၭတၭ, စံၭ, နၥံၪ လၥုၪ့ထၪ့န့ဘၪယၧၩ လၧဂံၪ့ၥံၪ့ၡိၫအ့ရ့ၭနီၪ, မွဲဘၪလဲၪနီၪဆ့ဧၪ. 8 တၭ ဘိၩ့နဲၪ့ယီၩ နမိဘၪစံၭ, ယခ့ၫယၡၩ စဒၫဝံၭ ဘဲၫယီၩ, ဆၧၥုၭမုခမျၧး အယဟိဝၩ စံၭဘဲၫယီၩ, ယမၩန့ထၪ့ခွံၬ နၧၩ လၧၥိၪအဖီၩ့ ထီးနဖိၬၥိၪအခဲၫ့, ဘဲၫၥိၭ နမိကဲၪထၪ့ ဆၧအခိၪ လၧယၡၩခမျၧး အဖၫ့ခိၪ, လၧအံၫစရ့လၭ အဖၫ့ခိၪလီၫ. 9 တၭ ထီးနလ့ၩဆၧ လစီၪ့လါလါနီၪ ယအီၪလၧနၥိၭတၭ, ယဖ့ၬထ့ၬခွံၬ နဒုၪနဒၩ ထီးအလူၬ လၧနမ့ၬယၫတၭ, ယအီၪက့ၪယူၭ နမံၩ့ လၧဆၧအဒိၪ, ဘဲၫ ၦအဒိၪ လၧဂၪ့ခိၪချိၫ့အမံၩ့ အၥိၭယူၭ. 10 ယအီၪက့ၪယူၭ ဆၧအလး လၧယၡၩခမျၧး အံၫစရ့လၭ အဂးယူၭ တၭ, ယၥုၪ့လၩ့ယူၭဝ့ၫ ဘဲၫၥိၭ အမိအီၪလၧအလးဒၪဝ့ၫတၭ, စဲၪ့လၧၩ့အ့ၬ, တၭ ၦအၧၩ့ဖိၪ မိမၩၡၪ့မၩနၭ ဘၪလၧၩ့ အဝ့ၫၥံၪ ဘဲၫလၧအခၪ့ထံၭအၥိၭအ့ၬ. 11 တၭ လၧမုလနံၩ လၧယမၪလူၬ ၦစ့ၩရၫ့ဆၧ လၧယၡၩခမျၧး အံၫစရ့လၭ အဖၫ့ခိၪ, ဒဲဒုၭအီၪပွံၭနၧၩ လၧနဒုၪနဒၩ ထီးအလူၬယူၭတၭ, ယဟိဝၩ စံၭနၧၩ လၧအမိၥုၪ့န့နၧၩ လၧဂံၪ့ နးဖျိၪ့လီၫ. 12 တၭ ထီးမုနံၩဎွ့ၩထၪ့နီၪ, နမိမံၫ လၧနဖါလဖၪ အၥိၭတၭ, ယမိအီၪက့ၪထၪ့ နချံၫနၥၪ လၧနလးခဲၫ့နီၪ, လၧအမိဂဲၫထၪ့ လၧနဂူၭဖိၫ့ဖၧၩ့တၭ, ယမိဒုၭအီၪဂုးအီၪခၧၫ့ အဘၩ့အမုးနီၪလီၫ. 13 အဝ့ၫဒၪ လဂၩနီၪ မိၥုၪ့ ဂံၪ့နးဖျိၪ့ လၧယမံၩ့အဂးတၭ, ယမိဒုၭအီၪဂုးခၧၫ့ အဘၩ့အမုး အလးဆီၩ့ဆီ လၩ့ဆိၩလၩ့ကၠၪလီၫ. 14 တၭ ယမိကဲၪထၪ့ အဖါတၭ, အဝ့ၫဒၪနီၪ မိကဲၪထၪ့ ယဖိၪခွၫလီၫ. အ့ၪမၩ ဆၧဒဲၩဘၭတၭ, ယမိအၪ့ၥီၪ့ဝ့ၫ လၧၦၡၩအနိၪဖျ့ၪ, ဒဲလၧၦၡၩအဖိၪ အဆၧထးလဖၪလီၫ. 15 မွဲလါနၫ့တၭ, ယဆၧယၫ့ၥုၪ့ယၫ့ၥၭ စဲၪ့ဒၪ အဝ့ၫ, ဘဲၫ ယမၩန့ထၪ့ထဲၩ့ဝ့ၫ လၧစစီလူၫ, ၦလၧယခွံၬၡိၭ လၧနမ့ၬယၫအၥိၭနီၪအ့ၬ. 16 တၭ နဂံၪ့ ဒဲနဘၩ့နမုး မိအီၪဂုးအီၪခၧၫ့ အဆိၩအကၠၪ လၧနမ့ၬယၫတၭ, နလးဆီၩ့ဆီ မိအီၪဂုးအီၪခၧၫ့ အဆိၩဆိၩအကၠၪကၠၪလီၫ. 17 တၭ ဘဲၫ ဆၧချဲၩ့ ထီးအလူၬ အၥိၭနီၪ, ဒဲဘဲၫ ကယဲ ဆၧဒၪ လၧယၫလခီၫ အၥိၭနီၪ, စနၫၥၫ့ ချဲၩ့ဆၧ လၧစဒၫဝံၭ ဘဲၫနီၪအၥိၭလီၫ. 18 စဎွၩဒၫဝံၭ လ့ၩနုၬတၭ, ဆၧၫ့နၩ့ လၧယဟိဝၩ အမ့ၬယၫတၭ စံၭဝ့ၫဒၪ, ယဟိဝၩဧ့, လၧနၥိၫ့ယူၭယၧၩ ခီးဘိၩ့နဲၪ့ယီၩ ယမွဲပလၫလဂၩလဲၪ. ဒဲယဂံၪ့မွဲ ဆၧနီၪလမံၩ့လဲၪ. 19 တၭ နချဲၩ့ဝဲၩယူၭ ဆၧနီၪ လၧနခ့ၫနၡၩ အဂံၪ့ အဂဲးအကၠီၪ့ စူၩယၫလခီၫ ယံၬယံၬနီၪ, မွဲဆၧအဆံၭလမံၩ့ လၧနမ့ၬယၫဧၪ, ယဟိဝၩ ယွၩဧ့, အယီၩမွဲ ၦၡၩ အထူၫအရူၫဆ့ဧၪ, ယဟိဝၩ ယွၩဧ့, 20 တၭ စဒၫဝံၭ မိစံၭဒံၭနၧၩ လၧဆၧနီၪ လမံၩ့လဲၪ. အဂဲးဘဲၫယီၩ နဝ့ၫဒၪ, ယဟိဝၩ ယွၩဧ့, နၥ့ၪယၫ နခ့ၫနၡၩလီၫ. 21 လၧနလူနထၫအကၠီၩ့, ဒဲဘဲၫနၥၭဒၪနဝ့ၫအၥိၭနီၪ နမၩယူၭ ဆၧအဒိၪလဖၪယီၩ ဘဲၫၥိၭ နခ့ၫနၡၩ မိၥ့ၪယၫဆၧလီၫ. 22 မၩအၥၭဘဲၫနီၪတၭ, နမွဲဆၧဒိၪ, ယဟိဝၩ ယွၩဧ့, ဘဲၫနၧၩအၥိၭ အီၪအ့ၬ. တၭ ဘဲၫ ကယဲ ဆၧလၧပနါဂၧၫ့ လၧပနါအၥိၭနီၪ အ့ၪလမွဲဘၪနၧၩ ယွၩအီၪအ့ၬ. 23 တၭ ၦလဆၨၩ လၧဂၪ့ခိၪချိၫ့ လၩ့ဂၬ နၡၩခမျၧး, အံၫစရ့လၭ လၧယွၩလ့ၩ ဎွ့ၩန့ထဲၩ့ လၧအၡၩလဆၨၩ လၧအဂးဒၪဝ့ၫ, ဘဲၫၥိၭ အမိမၩကဲၪထၪ့ အမံၩ့တၭ, ဘဲၫၥိၭ အမိမၩ ဆၧအဒိၪလဖၪ, ဒဲဆၧၥၭမဲၪ အလးလဖၪ လၧအဝ့ၫၥံၪအဂး, လၧနခးအဂး, လၧနၡၩခမျၧး အမ့ၬယၫ လၧနဎွ့ၩန့ထဲၩ့ လၧနဂး လၧအံဇံၭ, လၧၦဆၨၩလဖၪ, ဒဲအဝ့ၫၥံၪ အယွၩလဖၪနီၪမွဲ ဆၧနီၪ လဆၨၩလဲၪ. 24 အဂဲးဘဲၫယီၩ နအီၪက့ၪဂုးအီၪက့ၪခၧၫ့ယူၭ နၡၩခမျၧး အံၫစရ့လၭ လၧနဂး ၦၡၩလဆၨၩ အဆိၩဆိၩအကၠၪကၠၪ လၧနဂးတၭ, နဝ့ၫဒၪ ယဟိဝၩဧ့, နကဲၪထၪ့ယူၭ အဝ့ၫၥံၪ အယွၩယူၭ. 25 တၭ ဘိၩ့နဲၪ့ယီၩ ယဟိဝၩ ယွၩဧ့, ဆၧချဲၩ့ လၧနချဲၩ့ဆၧ လၧနခ့ၫနၡၩ အဂဲးအကၠီၪ့ ဒဲလၧအဂံၪ့ အဂဲးအကၠီၪ့နီၪ, မၩဂုးမၩခၧၫ့ အဝ့ၫ လၩ့ဆိၩလၩ့ကၠၪတၭ, မၩဆၧ ဘဲၫ နချဲၩ့ယူၭအၥိၭနီၪ ဆံၭ. 26 တၭမွဲဆၧအီၪက့ၪဒိၪ နမံၩ့ အဆိၩအကၠၪ, စံၭဝ့ၫ, ဆၧၥုၭမုခမျၧး အယဟိဝၩ, မွဲအံၫစရ့လၭအယွၩတၭ, မွဲနခ့ၫနၡၩ စဒၫဝံၭ အဂံၪ့ အီၪဂုးအီၪခၧၫ့ လၧနမ့ၬယၫဆံၭ. 27 အဂဲးဘဲၫယီၩ နဝ့ၫဒၪ ဆၧၥုၭမုခမျၧး အယဟိဝၩ အံၫစရ့လၭအယွၩဧ့, နနဲၪဖျီၪ ဆၧလၧနခ့ၫနၡၩ အနါဖၧၩ့တၭ, နစံၭ ယမိၥုၪ့န့နၧၩ လၧဂံၪ့လဖျိၪ့လီၫ. မၩအၥၭဘဲၫနီၪတၭ, နခ့ၫနၡၩ ဒၪန့ ဆၧလၧအၥၭခံဖၧၩ့ ဘဲၫၥိၭ အမိဘၩဆိၪဖၪ ဆၧဘၩဆိၪဖၪယီၩ လၧနၧၩလီၫ. 28 ဘိၩ့နဲၪ့ယီၩ, ယဟိဝၩ ယွၩဧ့, နမွဲယွၩလဂၩနီၪတၭ, နလူမွဲ ဆၧအမွဲအတီၩတၭ, နစံၭဝဲၩ ဆၧဂ့ၩယီၩ လၧနခ့ၫနၡၩလီၫ. 29 တၭ ဘိၩ့နဲၪ့ယီၩ မွဲအဘၪနၥၭတၭ ဆိၪဂ့ၩလါ နခ့ၫနၡၩအဂံၪ့ ဘဲၫၥိၭ အမိအီၪဝ့ၫ လၧနမ့ၬယၫ အဆိၩအကၠၪဆံၭ. အဂဲးဘဲၫယီၩ နဝ့ၫဒၪ ယဟိဝၩ ယွၩဧ့, နချဲၩ့ယူၭ ဆၧယူၭတၭ, မွဲနခ့ၫနၡၩ အဂံၪ့ဘၪ ဆၧဆိၪဂ့ၩ, လၧနဆၧဆိၪဂ့ၩ လၩ့ဆိၩလၩ့ကၠၪဆံၭ. 

1 လၧဆၧနီၪအလးခဲၫ့ ဆၧမၩအၥၭ လၧစဒၫဝံၭ ဖ့ၬခွံၬ ၦဖလံၡၫဖိၪတၭ, မၩစၪ အဝ့ၫၥံၪတၭ, စဒၫဝံၭ မၩန့ခွံၬ မံၥ့ၭအၫမၫ လၧၦဖလံၡၫဖိၪ အစူၪဖၧၩ့လီၫ. 2 အဝ့ၫဒၪ ဖ့ၬ မိအၭတၭ, ထိၪ အဝ့ၫၥံၪ လၧဖျံၩလဘီၩ့ တၭ, မၩလၩ့ထံၩဖါ အဝ့ၫၥံၪ လၧဂၪ့ခိၪ, ထိၪဝ့ၫ လၧဖျံၩနံၫဘီၩ့ ဒၪလ့ၬ ဘဲၫၥိၭ အမိမၩၥံၫဝ့ၫ, ဒဲလၧဖျံၩ ထၧၫ့ဘီၩ့ယၫ ဘဲၫၥိၭ အမိဒုၭမၧၫ့ဒံၭဝ့ၫလီၫ. ၦမိအၭဖိၪ ကဲၪထၪ့ စဒၫဝံၭ အခ့ၫအၡၩ ဒဲဖ့ၪလၫ့ အခီၫ့လီၫ. 3 တၭ လၧဇိဘၫ အစဎွၩ စရ့ဟီၭ အဖိၪခွၫ စဟၫဒၭအံဇၧၫနီၪ, စဒၫဝံၭ ဖ့ၬခွံၬ လၧအလ့ၩမၩန့ထဲၩ့ အခးနဲၩ့ထံၭ လၧထံၫမိၡါ ယုၫဖြ့တံၫ အနဲၩ့ထံၭလီၫ. 4 တၭ စဒၫဝံၭ မၩန့ခွံၬ အဝ့ၫဒၪ အလဲၪ့ၥုၭလထီၫ့, ဒဲၦကၥ့ၪၥုၭဖိၪ နွ့ၫယၩ, ဒဲၦခၪ့ၥုၭဖိၪ နံၫလၬတၭ, စဒၫဝံၭ ဖ့ၬထ့ၬခွံၬ လဲၪ့ၥုၭအကၥ့ၪ အခၪ့ထီၪ့ ထီးအလူၬ, မွဲလါနၫ့ အီၪက့ၪလၩ့ထး လဲၪ့ၥုၭလယၩ လၧအဂးဒၪဝ့ၫလီၫ. 5 ထီးၦစံရအၫဖိၪ လၧဒမၭစကၧၭ ဂဲၫမၩဆၧၩ့ ဇိဘၫ အစဎွၩ ဟၫဒၭအံဇၧၫတၭ, စဒၫဝံၭ ဖ့ၬခွံၬ ၦစံရအၫဖိၪလဖၪနီၪ နံၫလၬနံၫထီၫ့လီၫ. 6 ထီးနီၪလဖၧၫ့ စဒၫဝံၭ အီၪက့ၪ ၦခိၭဆၧလဖၪ လၧစံရအၫ ဘၪဆဲၫ့ လၧဒမၭစကၧၭ အဖၧၩ့ တၭ, ၦစံရအၫဖိၪ ကဲၪထၪ့ စဒၫဝံၭ အခ့ၫအၡၩတၭ, ဖ့ၪလၫ့ အခီၫ့လီၫ. တၭ ထီးဒၪ စဒၫဝံၭ လ့ၩဆၧ လစီၪ့လါလါနီၪ ယဟိဝၩ ယိထဲၩ့ခွါထဲၩ့ အဝ့ၫလီၫ. 7 စဒၫဝံၭ မၩန့ ထၩ့ဖံၭထီၫ့ၥံၪ လၧအအီၪဝ့ၫ လၧစဟၫဒၭအံဇၧၫ အခ့ၫအၡၩ အလီၩ့တၭ, ဂဲၫဆိၬဝ့ၫ လၧယရုစလံၫ့လီၫ. 8 တၭ စဒၫဝံၭ မၩန့ ထီးၥံၪၡၬၥံၪ အၪအၪလ့ၬ လၧစဟၫဒၭအံဇၧၫ အဒိၩ့ ဘံတၫ, ဒဲဘံရိၥဲၫလဖၪ အဖၧၩ့နီၪလီၫ. 9 ထီးဟၫမၭ အစဎွၩ စတိအဲၫ နါဂၧၫ့ဝ့ၫ လၧစဒၫဝံၭ ဖ့ၬခွံၬယူၭ စဟၫဒၭအံဇၧၫ အၡၩၥုၭမုခမျၧးဖၭဒိၪ ထီးအလူၬတၭ, 10 စတိအဲၫ အၪ့မၧၫ့ အဖိၪခွၫ စယိရၫ့လ့ၩ ချဲၩ့ဒုၪ့ စဎွၩဒၫဝံၭ ဒဲဆိၪဂ့ၩဝ့ၫ လၧအဒုၭၥုၭ လၧစဟၫဒၭအံဇၧၫ, ဒဲလၧအဖ့ၬခွံၬဝ့ၫ အကၠီၩ့လီၫ. အဂဲးဘဲၫယီၩ စဟၫဒၭအံဇၧၫ ဒုၭယူၭ ဆၧ လၧစတိအဲၫလီၫ. တၭ အဝ့ၫ ဂဲၫဆိၬ ထွ့ၫစ့ၩလဖၪ, ဒဲထွ့ၫထီၫ့လဖၪ, ဒဲထွ့ၫထီးဝီၩလဖၪ လၧအၥိၭလီၫ. 11 တၭ စဎွၩဒၫဝံၭ မၩဘိၪ့ ယဟိဝၩ လၧအဝ့ၫၥံၪ, ဒဲလၧကျိၪၥံၪစ့ၩၥံၪ, ဒဲထီၫ့ၥံၪလွ့ၫၥံၪ လၧအမၩဘိၪ့ယူၭ လၧဆၧဘၪဆဲၫ့ ကယဲ ၦအဆၨၩလဖၪ လၧအမၩနၧၩ့မၩစၪဝ့ၫနီၪလီၫ. 12 မွဲဆၧဘၪဆဲၫ့ လၧစံရအၫ, ဒဲမိအၭ, ဒဲၦအၫမၧၫ့ဖိၪ, ဒဲၦဖလံၡၫဖိၪ, ဒဲအၫမလ့ၭ, ဒဲဇိဘၫ အစဎွၩ စရ့ဟီၭ အဖိၪခွၫ စဟၫဒၭအံဇၧၫ အဆၧဖိၪဆၧလံၩနီၪလီၫ. 13 တၭ ထီးစဒၫဝံၭ ဂဲၫထဲၩ့ လၧအဖ့ၬခွံၬ ၦစံရအၫဖိၪ လလၬဎိၭထီၫ့ လၧထံၫလၪ အခိၪလီၩ့ဆူၭဖၧၩ့နီၪ အမံၩ့ ဂၧၫ့ထၪ့ၥၩလၩ့ဝ့ၫလီၫ. 14 တၭ အဝ့ၫ အီၪက့ၪ ၦခိၭဆၧ လၧအံဒၧၫ့အဖၧၩ့, အီၪက့ၪ ၦခိၭဆၧ လၧအံဒၧၫ့ ထၧၫ့ခးယၫ အဖၧၩ့တၭ, ကယဲ ၦအံဒၧၫ့ဖိၪ ကဲၪထၪ့ စဒၫဝံၭ အခ့ၫအၡၩ ထီးအလူၬလီၫ. ထီးဒၪ စဒၫဝံၭ လ့ၩဆၧ လစီၪ့လါလါနီၪ ယဟိဝၩ ယိလၩ့ခွါလၩ့ဝ့ၫလီၫ. 15 စဒၫဝံၭ ကဲၪစဎွၩ လၧအံၫစရ့လၭ ထီးအလူၬ အဖၫ့ခိၪတၭ; စဒၫဝံၭ စ့ၩရၫ့ ဆၧတီၩဆၧလီၩ့ လၧၦခမျၧး ထီးအလူၬ အဂးလီၫ. 16 တၭ နးဇ့ၫရုၫအဲအၫ အဖိၪခွၫ စယိအၭ ကဲၪဝ့ၫ လၧၦၥုၭမုခမျၧးအခိၪ, ဒဲစအဟဲလၧၭ အဖိၪခွၫ စယဟီၡဖၭမွဲ ၦကွ့ၭနဲၪ့ဆၧလီၫ. 17 တၭ စအဟဲတၧၭ အဖိၪခွၫ စဇၫဒီၭ, ဒဲစအဘဲအၥၫ အဖိၪခွၫ စအဟံမလ့ၭမွဲ ၦလုဆၧလဖၪ, ဒဲစစံရအဲအၫမွဲ ၦကွ့ၭလံၬတၭ, 18 စယဟီအဒၫ အဖိၪခွၫ စဘံၫ့အအဲအၫ အီၪဝ့ၫ လၧၦခ့ရ့ၭဖိၪ, ဒဲၦဖံလ့ၭဖိၪ အဖၫ့ခိၪတၭ, စဒၫဝံၭ အဖိၪခွၫၥံၪ မွဲၦပၧၩ့ဆၧ အခိၪလီၫ. 

1 တၭ စဒၫဝံၭ စံၭဝ့ၫဒၪ, လၧစစီလူၫ အၡၩဂံၪ့ဖိၪအကျၩ, ဘဲၫၥိၭ ယမိမၩဝ့ၫ လၧအခိးအတၩ လၧစစၪ့နၥၧၫ့ အကၠီၩ့နီၪ ၦအီၪလၩ့ထးဒံၭ လဂၩဂၩဆ့ဧၪ. 2 ဆၧအခ့ၫအၡၩ လၧစစီလူၫ အၡၩဂံၪ့ဖိၪအကျၩ အီၪဝ့ၫလဂၩ တၭ, အမံၩ့မွဲ စဇဲဘၫတၭ, ထီးၦၡၩ ကိၭအဝ့ၫ ဂဲၫလၧစဒၫဝံၭအအီၪနီၪ, စဎွၩ စံၭအဝ့ၫ, နမွဲစဇဲဘၫဆ့ဧၪ. တၭ အဝ့ၫဒၪ စံၭဆၧၫ့ဝ့ၫ နဎီးနၡၩလီၫ. 3 တၭ စဎွၩ စံၭဝ့ၫဒၪ ၦလၧစစီလူၫ အၡၩဂံၪ့ဖိၪအကျၩ လၧယမိမၩဝ့ၫ လၧယွၩအခိးအတၩနီၪ, မွဲလအီၪလၧၩ့ဘၪဧၪ. တၭ စဇဲဘၫ စံၭစဎွၩ, စစၪ့နၥၧၫ့ အဖိၪခွၫ လၧအခၪ့ဂၭဂီၩ့နီၪ အီၪဒံၭလဂၩလီၫ. 4 တၭ စဎွၩစံၭ, မွဲအအီၪခီၫခီၫလဲၪ. တၭ စဇဲဘၫ စံၭစဎွၩ, ယိခွါ, အီၪဝ့ၫ လၧစအၫမအ့လၭ အဖိၪခွၫ စမၫခၧၫအဂံၪ့ လၧလိၫဒံဘၫအဖၧၩ့လီၫ. 5 ထီးနီၪလဖၧၫ့ စဎွၩဒၫဝံၭ အၪ့မၧၫ့ ၦလ့ၩလၧစအၫမအ့လၭ အဖိၪခွၫ စမၫခၧၫ အဂံၪ့ လၧလိၫဒံဘၫ အဖၧၩ့နီၪ, ဂဲၫထဲၩ့ဆိၬ အဝ့ၫဒၪလီၫ. 6 တၭ စစီလူၫ အဖိၪခွၫ စစၪ့နၥၧၫ့ အဖိၪခွၫ စမဖံၭဘၡ့ၭ ဂဲၫလၧစဒၫဝံၭ အအီၪတၭ, ၡီၫ့လၩ့အၥၭတၭ, ထွံၩလၩ့ဝ့ၫနီၪ, စဒၫဝံၭ စံၭဝ့ၫဒၪ, စမဖံၭဘၡ့ၭဧ့, တၭ အဝ့ၫဒၪ စံၭဆၧၫ့ဝ့ၫ, ယိခွါ, နဎီးနၡၩလီၫ. 7 တၭ စဒၫဝံၭ စံၭအဝ့ၫဒၪ, ၥၭမဲၪလဂ့ၩ, အဂဲးဘဲၫယီၩ ယမိမၩတၡါနၧၩ လၧဆၧအခိးအတၩ လၧနဖါ စစၪ့နၥၧၫ့ အကၠီၩ့တၭ, ယမိဖ့ၪလၫ့ထဲၩ့နၧၩ လၧနဖါ စစီလူၫ အဂၪ့ခိၪ ထီးအလူၬ တၭ, နဝ့ၫဒၪ နမိဘၪအၪ့ဆၧအီၩဆၧ လၧယစပွဲထံၭ လထံၪဎးလီၫ. 8 အဝ့ၫဒၪ ထွံၩလၩ့တၭ, စံၭဝ့ၫဒၪ, လၧနမိယိထဲၩ့ ထွံၪအၥံၫလဒုၩ ဘဲၫယၧၩအၥိၭနီၪ, နဎီးနၡၩမွဲ ဆၧနီၪလမံၩ့လဲၪ. 9 တၭ စဎွၩ ကိၭန့ စစီလူၫ အခ့ၫအၡၩ စဇဲဘၫတၭ, စံၭ အဝ့ၫ, ယဖ့ၪလၫ့ယူၭ နကဆါ အဖိၪခွၫ လၧကယဲ ဆၧလၧအဘၪဆဲၫ့ လၧစစီလူၫ ဒဲအဂံၪ့နီၪ ထီးအလူၬလီၫ. 10 မၩအၥၭဘဲၫနီၪတၭ နဝ့ၫဒၪ, ဒဲနဖိၪခွၫၥံၪ ဒဲနဎီးနၡၩၥံၪ မိဘၪမၩကၩ လၧအဂးတၭ, နဘၪဂဲၫဆိၬဆၧ ဘဲၫၥိၭ နကဆါအဖိၪခွၫ မိအီၪလၧဆၧအၪ့ဆၧအီၩ အဂးနီၪ, အ့ၪမွဲ နကဆါ အဖိၪခွၫ စမဖံၭဘၡ့ၭ မိအၪ့ဆၧ လၧယစပွဲထံၭ လထံၪဎးလီၫ. တၭ စဇဲဘၫ အီၪလၧအဖိၪခွၫ လဆံၫယဲဂၩ, ဒဲအခ့ၫအၡၩ နံၫဆံၫလီၫ. 11 ထီးနီၪလဖၧၫ့ စဇဲဘၫ စံၭစဎွၩ, ဘဲၫကယဲ ဆၧလၧယကဆါ, စဎွၩ မၪလူၬ အဎီးအၡၩအၥိၭနီၪ, နဎီးနၡၩ မိမၩဘဲၫနီၪအၥိၭ လီၫ. တၭ [စဎွၩ စံၭဝ့ၫ,] စမဖံၭဘၡ့ၭ မိအၪ့ဆၧ လၧယစပွဲထံၭ ဘဲၫစဎွၩ အဖိၪခွၫလဂၩ အၥိၭနီၪလီၫ. 12 တၭ စမဖံၭဘၡ့ၭ အီၪလၧအဖိၪခွၫအဆံၭ လဂၩ, အမံၩ့မွဲ စမဲခၫလီၫ. တၭ ကယဲ ၦလၧအအီၪဝ့ၫ လၧစဇဲဘၫ အဂံၪ့ဖၧၩ့ ထီးအလူၬနီၪ မွဲစမဖံၭဘၡ့ၭ အဎီးအၡၩလီၫ. 13 စမဖံၭဘၡ့ၭ အီၪလၧယရုစလံၫ့ အဖၧၩ့လီၫ. အဂဲးဘဲၫယီၩ အဝ့ၫ အၪ့ဆၧ လၧစဎွၩ အစပွဲထံၭ လထံၪဎး; ဒဲအခၪ့ဂၭဂီၩ့ နံၫခီၫလူၬလီၫ. 

၂ စၫမုၫအ့လၭ 2 Samuel 10

1 လၧဆၧနီၪ အလးခဲၫ့တၭ, ဆၧမၩအၥၭ လၧၦအၫမၧၫ့ဖိၪ အစဎွၩ ၥံၫဝ့ၫတၭ, အဖိၪခွၫ စဟၫနၧၫ့ ကဲၪထၪ့ စဎွၩ လၧအလးလီၫ. 2 တၭ စဒၫဝံၭ စံၭဝ့ၫဒၪ, ယမိမၩခိးမၩတၩ စနၫဟၭ အဖိၪခွၫ စဟၫနၧၫ့ ဘဲၫအဖါ မၩခိးမၩတၩယၧၩ အၥိၭနီၪလီၫ. တၭ စဒၫဝံၭ အၪ့မၧၫ့ ၦလ့ၩမၩမုၬထၪ့ထဲၩ့ဝ့ၫ လၧအဖါအကၠီၩ့ လၧအခ့ၫအၡၩ အစူၪဖၧၩ့လီၫ. တၭ စဒၫဝံၭ အခ့ၫအၡၩ လ့ၩနုၬ လၧၦအၫမၧၫ့ဖိၪ အခးဖၧၩ့လီၫ. 3 တၭ ၦအၫမၧၫ့ဖိၪ အခိၪလဖၪ စံၭ လၧအကဆါ စဟၫနၧၫ့နီၪ; မွဲနဆီၫ့မီၪ့ လၧစဒၫဝံၭ မၩလၩမၩဖၩ့ နဖါ လၧနမ့ၬယၫ လၧအအၪ့မၧၫ့ ၦမၩမုၬထၪ့ထဲၩ့ဆၧလဖၪ လၧနအီၪအကၠီၩ့ဆ့ဧၪ. တၭ စဒၫဝံၭ အၪ့မၧၫ့ အခ့ၫအၡၩ ဂဲၫအၪ့ဎၬဆၧ လၧဒိၩ့ဖၧၩ့, ဒဲယိဂူၪဆၧ လၧအဖၧၩ့တၭ, မၩဂၭဂီၩ့ဝ့ၫနီၪ, မွဲအ့ၬဧၪ. 4 အခိးမွဲ စဟၫနၧၫ့ မၩန့ စဒၫဝံၭ အခ့ၫအၡၩတၭ, လိၩ့ အခၪလၬဆီၪ့ လခီၫတၭ, ကူၭထ့ၬ အဆဲၫ့ လၧအၥၭကျၩ, ထီးအခဲၫ့ခွးနီၪ ဂီၩ့တၭ, ဖျါခွံၬဝ့ၫဒၪလီၫ. 5 ၦလီၩဘၪ စဒၫဝံၭတၭ, အဝ့ၫ အၪ့မၧၫ့ ၦလ့ၩအၪ့ဂၬဝ့ၫလီၫ. အဂဲးဘဲၫယီၩ ၦၡၩၥံၪနီၪ အမ့ၬမဲ ဒိၪမၬလီၫ. တၭ စဎွၩနီၪ စံၭဝ့ၫဒၪ, အီၪလၧယ့ၫရခိၫ ထီးနၥံၪ အခၪလၬဆီၪ့ ဂဲၫထၪ့ထဲၩ့တၭ, ဂဲၫထဲၩ့ဘီၪ. 6 ၦအၫမၧၫ့ဖိၪ ဒၪဘၪဝ့ၫ လၧအဘၪစံၪစၪ လၧစဒၫဝံၭ အမ့ၬယၫတၭ, ၦအၫမၧၫ့ဖိၪ အၪ့မၧၫ့လၩ့ ၦၡၩအၪ့လံၩ့ ၦစံရအၫဖိၪ, ဘၪဆဲၫ့ လၧဘ့ၭ၁ရ့ဟီၭ, ဒဲၦစံရအၫဖိၪ ဘၪဆဲၫ့ လၧဇိဘၫ ၦခၪ့ၥုၭဖိၪ နံၫလၬ; ဒဲၦလထီၫ့ ဘၪဆဲၫ့ လၧစဎွၩ မၫအခၫ, ဒဲၦလလၬနံၫထီၫ့ ဘၪဆဲၫ့ လၧစအံၡတီၭလီၫ. 7 ထီးစဒၫဝံၭ နါဂၧၫ့ဝ့ၫတၭ, အၪ့မၧၫ့လၩ့ စယိအၭ ဒဲၦၥုၭဖိၪခမျၧးၥံၪ ၦအဆီၪ့ ထီးအလူၬလီၫ. 8 ၦအၫမၧၫ့ဖိၪ ဂဲၫထၪ့တၭ, တဲၩ့ဝဲၩ ဆၧဒုၭၥုၭ ထီးဆၧလ့ၩနုၬ လၧတရၫ့အလးတၭ, ၦစံရအၫဖိၪ ဘၪဆဲၫ့ လၧဇိဘၫ, ဒဲရ့ဟိၭ, ဒဲအံၡတီၭ, ဒဲမၫအခၫလဖၪနီၪ, အီၪလစီၪ့ဒၪ လၧဆၧပျၩ့ဖၧၩ့လီၫ. 9 ထီးစယိအၭ ဒၪဘၪဝ့ၫ လၧဆၧဒုၭၥုၭ အလးအီၪဝ့ၫ လၧအမ့ၬယၫ ဒဲလၧအချိၫ့လခီၫဆ့တၭ, အၪ့မၩန့ ၦရွံန့ဖိၪ ထီးအလူၬ လၧအံၫစရ့လၭ အကျၩတၭ, တဲၩ့ဝဲၩဝ့ၫ ထၫ့ဒုၪဒၩ ၦစံရအၫဖိၪ လီၫ. 10 တၭ ၦအီၪလၩ့ထးလဖၪနီၪ, အီၪက့ၪဝ့ၫ လၧအထၧၫ့ဖုဝဲ စအၭဘၡဲၫ အစူၪဖၧၩ့ ဘဲၫၥိၭ အမိတဲၩ့ဝဲၩဝ့ၫ တၭ ထၫ့ဒုၪဒၩ ၦအၫမၧၫ့ဖိၪလီၫ. 11 စံၭဝ့ၫဒၪ, ၦစံရအၫဖိၪ အ့ၪဆီၪ့နဲၪ့ဒံၭယၧၩတၭ, ထီးနီၪလဖၧၫ့ နဘၪဂဲၫ မၩဆၧၩ့ယၧၩ, အ့ၪမွဲ ၦအၫမၧၫ့ဖိၪ အ့ၪဆီၪ့နဲၪဒံၭနၧၩ တၭ, ထီးနီၪလဖၧၫ့ ယမိလ့ၩမၩဆၧၩ့နၧၩလီၫ. 12 အီၪက့ၪဒူၩ နၥၭဘီၪ; မွဲပအီၪက့ၪဆီၪ့ၡီၩ့ ပၥၭ လၧၦခမျၧး အဂး, ဒဲလၧပယွၩ အဒိၩ့လဖၪ အဂးဆံၭ. တၭမွဲယဟိဝၩ မၩဆၧ ထီးဒၪအဂ့ၩ လၧအမ့ၬယၫဆံၭ. 13 စယိအၭ ဒဲၦခမျၧး အီၪလၧအစူၪဖၧၩ့ ၥုၭဘူၭအၥၭ ဘဲၫၥိၭ အမိဒုၭဆၧ လၧၦစံရအၫဖိၪၥံၪတၭ, အဝ့ၫၥံၪ စဲၪ့ဖျိၭ လၧအမ့ၬယၫလီၫ. 14 ထီးၦအၫမၧၫ့ဖိၪ ဒၪဘၪ လၧၦစံရအၫဖိၪၥံၪ စဲၪ့ဖျိၭတၭ, အဝ့ၫၥံၪ စဲၪ့ဖျိၭဆ့ လၧစအၭဘၡဲၫ အမ့ၬယၫတၭ, လ့ၩနုၬ လၧဒိၩ့ဖၧၩ့လီၫ. အခိးမွဲ စယိအၭ ဂဲၫထဲၩ့ လၧၦအၫမၧၫ့ဖိၪၥံၪ အအီၪတၭ ဂဲၫထီၩ့လၧယရုစလံၫ့လီၫ. 15 ထီးၦစံရအၫဖိၪၥံၪ ဒၪဘၪ လၧအဘၪ ဆၧဖ့ၬခွံၬဝ့ၫ လၧအံၫစရ့လၭ အမ့ၬယၫတၭ အဝ့ၫၥံၪ အီၪကိၩ့အီၪကီၪ့ဝ့ၫလီၫ. 16 စဟၫဒၭအံဇၧၫ အၪ့မၧၫ့လၩ့ ဆၧတၭ, ကိၭန့ ၦစံရအၫဖိၪၥံၪ လၧအအီၪလၧထံၫမိၡါ ဝါလခီၫ တၭ, အဝ့ၫၥံၪ ဂဲၫထီၩ့လၧဟ့လၫ့လီၫ. တၭ စဟၫဒၭအံဇၧၫ အၡၩၥုၭမုအခိၪ စၡိဘၭ လ့ၩလၧအဝ့ၫၥံၪ အမ့ၬယၫလီၫ. 17 ထီးၦလီၩဘၪ စဒၫဝံၭတၭ, အဝ့ၫဒၪ ဒုၭအီၪကီၪ့ အံၫစရ့လၭ ထီးအလူၬတၭ, ခၫ့ဂၬ ယီၫဒၫ့နီၪ, ဂဲၫလၧဟ့လၫ့တၭ, ၦစံရအၫဖိၪၥံၪ တဲၩ့ဝဲၩ ဆၧထၫ့ဒုၪဒၩ စဒၫဝံၭတၭ, ဒုၭၥုၭ လၧအဝ့ၫဒၪလီၫ. 18 ၦစံရအၫဖိၪၥံၪ စဲၪ့လၧၦအံၫစရ့လၭဖိၪၥံၪ အမ့ၬယၫတၭ, စဒၫဝံၭ မၩၥံၫ ၦစံရအၫဖိၪၥံၪ အလဲၪ့ၥုၭအၡၩ နွ့ၫယၩ, ဒဲၦကၥ့ၪၥုၭဖိၪ လံလၬတၭ, ဖ့ၬခွံၬ ၦၥုၭမုအခိၪ စၡိဘၭ လၧအၥံၫဝ့ၫ ထီးနီၪလီၫ. 19 ထီးစဎွၩၥံၪ လၧအမွဲ စဟၫဒၭအံဇၧၫ အခ့ၫအၡၩ ကိၭဂၩဒ့ၭလဖၪနီၪ ဒၪဘၪ လၧအဘၪ ဆၧဖ့ၬခွံၬဝ့ၫ လၧအံၫစရ့လၭ အမ့ၬယၫနီၪ, အဝ့ၫၥံၪ မၩဘၪလိၬဆၧ လၧအံၫစရ့လၭတၭ, မၩ အဝ့ၫၥံၪအဆၧ လီၫ. အခိးမွဲ ၦစံရအၫဖိၪၥံၪ ၥၭမဲၪဝ့ၫနီၪ မၩဆၧၩ့ ၦအၫမၧၫ့ဖိၪ ဘုၪ့လၧၩ့အ့ၬ. 

၂ စၫမုၫအ့လၭ 2 Samuel 11

1 ထီးနံၪ့ဆၧၫ့ထဲၩ့ အလးနီၪ, အဆၧၫ့အထီ ဘၪ လၧစဎွၩလဖၪ လ့ၩထၪ့တၭ, ဆၧမၩအၥၭ လၧစဒၫဝံၭ အၪ့မၧၫ့လၩ့ စယိအၭ ဒဲအခ့ၫအၡၩ အီၪလၧအစူၪဖၧၩ့, ဒဲအံၫစရ့လၭ ထီးအလူၬတၭ, အဝ့ၫၥံၪ မၩဂၭဂီၩ့ ၦအၫမၧၫ့ဖိၪတၭ, ဝၩ့ထၬ ရၭဘၫလီၫ. အ့ၪမွဲ စဒၫဝံၭ အီၪဒံၭ လၧယရုစလံၫ့ အဖၧၩ့လီၫ. 2 ဆၧမၩအၥၭ လၧမုဂၪလၩ့ နီၪ, စဒၫဝံၭ ဂဲထုၪ့ လၧအလးမံၫခိၪတၭ, လဲးလီၩ့ဝ့ၫ လၧစဎွၩ အဂံၪ့ခိၪလီၫ. တၭ လၧအအီၪလၧဂံၪ့ခိၪနီၪ, ဒၪဘၪ ၦမုၪလဂၩ အၪ့လူထံၫလီၫ. တၭ ၦမုၪနီၪ ဎံၫလၩ ဂ့ၩမၬလီၫ. 3 စဒၫဝံၭ အၪ့မၧၫ့ ၦလ့ၩအၪ့စၪ့ဆၧ လၧၦမုၪနီၪ အဂဲးအကၠီၪ့တၭ, ၦလဂၩ စံၭဝ့ၫဒၪ, အယီၩမွဲ စအံလဲၫအၫ့ အဖိၪမုၪ နးဘၭ၁ၡ့ဘၫ, ၦဟံၥၭဖိၪ စယုၫရဲအၫ အမၫနီၪ, မွဲအ့ၬဧၪ. 4 စဒၫဝံၭ အၪ့မၧၫ့ အၥီၫ့လဖၪ မၩန့ဝ့ၫတၭ, အဝ့ၫ ဂဲၫလၧအအီၪတၭ, အဝ့ၫဒၪ မံၫဎုၬ လၧအဝ့ၫနီၪလီၫ. (အဂဲးဘဲၫယီၩ ဆံၫ့ထၪ့ယူၭ လၧအဆၧလဆံၫ့ဘၪနီၪယူၭ.) တၭ ၦမုၪနီၪ ထဲၩ့ထဲၩ့ဝ့ၫ လၧအဂံၪ့ လီၫ. 5 ၦမုၪနီၪ ဒၧၩ့ထၪ့တၭ, အၪ့မၧၫ့လၩ့ ၦလီၩဘၪ စဒၫဝံၭတၭ, စံၭဝ့ၫဒၪ, ယဒၧၩ့ထၪ့ယူၭ. 6 စဒၫဝံၭ အၪ့မၧၫ့လၩ့ ဆၧ လၧစယိအၭတၭ, စံၭဝ့ၫဒၪ, အၪ့မၧၫ့လၩ့ ၦဟံၥၭဖိၪ စယုၫရဲအၫနီၪ လၧယအီၪဆံၭ. တၭ စယိအၭ အၪ့မၧၫ့လၩ့ စယုၫရဲအၫ လၧစဒၫဝံၭ အအီၪလီၫ. 7 ထီးစယုၫရဲအၫ ဂဲၫထီၩ့တၭ, စဒၫဝံၭ အၪ့စၪ့ဝ့ၫ လၧစယိအၭ အီၪမုၬဝ့ၫ အဂဲးအကၠီၪ့, ဒဲလၧၦခမျၧး အအီၪမုၬဝ့ၫ အဂဲးအကၠီၪ့, ဒဲလၧဆၧဒုၭၥုၭနီၪ ဘီၪထၪ့ယီၫထၪ့ အဂဲးအကၠီၪ့နီၪလီၫ. 8 တၭ စဒၫဝံၭ စံၭစယုၫရဲအၫ, လ့ၩလၩ့လၧနဂံၪ့ ဒဲၥူၫဝၭဆံၫ့ နခၪ့ဆံၭ. တၭ စယုၫရဲအၫ စဲၪ့လၩ့ခွံၬ လၧစဎွၩအဂံၪ့တၭ, ဆၧအၪ့ဆၧအီၩ ဖိၬအခဲၫ့ လၧစဎွၩ ဖ့ၪလၫ့ဝ့ၫလီၫ. 9 တၭ စယုၫရဲအၫ မံၫဝ့ၫ ထီးစဎွၩ အဂံၪ့တရၫ့ထံၭ, အီၪလၧအကဆါ အခ့ၫအၡၩ ထီးအလူၬ အၥိၭတၭ, လ့ၩလၩ့လၧအဂံၪ့အ့ၬ. 10 ၦလီၩဘၪ စဒၫဝံၭတၭ, စံၭဝ့ၫဒၪ, စယုၫရဲအၫနီၪ လ့ၩလၩ့လၧအဂံၪ့အ့ၬ. တၭ စဒၫဝံၭ စံၭစယုၫရဲအၫ နလ့ၩဆၧ နဂဲၫထဲၩ့ မွဲအ့ၬဧၪ. နလလ့ၩလၩ့ဘၪ လၧနဂံၪ့ မွဲဘၪလဲၪ. 11 စယုၫရဲအၫ စံၭစဒၫဝံၭ, တလၫနီၪ, ဒဲအံၫစရ့လၭ ဒဲယုဒၫ အီၪဝ့ၫ လၧတဲၩၥံၪ အဖၧၩ့တၭ, ယကဆါ စယိအၭ, ဒဲယကဆါ အခ့ၫအၡၩလဖၪ ၥုၪ့တဲၩ လၧဆၧပျၩ့ဖၧၩ့တၭ, ယဝ့ၫဒၪ ယမိလ့ၩနုၬ လၧယဂံၪ့ဖၧၩ့ ဘဲၫၥိၭ ယမိအၪ့ဆၧ, ဒဲအီၩဆၧ, ဒဲမံၫဎုၬ လၧယမၫဆ့ဧၪ. နမၧၫ့နဝ့ၫ ဒဲနၥၭမၧၫ့ဝ့ၫ, ယမၩဆၧ ဘဲၫနီၪအ့ၬ. 12 တၭ စဒၫဝံၭ စံၭစယုၫရဲအၫ, အီၪထီးယီၩ မုလနံၩယီၩဆ့ တၭ, ကဲဂီၩလနံၩ ယမိဖျါခွံၬနၧၩလီၫ. တၭ စယုၫရဲအၫ အီၪဝ့ၫ လၧယရုစလံၫ့ လၧမုလနံၩနီၪ, ဒဲလၧမုဆဲၪ့ထၪ့ လနံၩနီၪလီၫ. 13 ထီးစဒၫဝံၭ ကိၭန့အဝ့ၫတၭ, အဝ့ၫနီၪ အၪ့ဆၧ ဒဲအီၩဆၧ လၧအမ့ၬယၫတၭ, စဒၫဝံၭ ဒုၭအီၩမၧၩ့ဝ့ၫတၭ, လၧမုဂၪလၩ့နီၪ မွဲအစဲၪ့ထၪ့မံၫ လၧအလးမံၫဖၧၩ့ အီၪလၧအကဆါ အခ့ၫအၡၩ အၥိၭတၭ, လ့ၩဝ့ၫ လၧအဂံၪ့အ့ၬ. 14 မုဆဲၪ့ထၪ့နီၪ ဆၧမၩအၥၭ လၧစဒၫဝံၭ ကွ့ၭန့ စယိအၭ အလံၬလဘံၪ့တၭ, ဖ့ၪယုဝ့ၫ လၧစယုၫရဲအၫ အစူၪဖၧၩ့လီၫ. 15 ကွ့ၭဝ့ၫ လၧလံၬဖၧၩ့နီၪ, စံၭဝ့ၫဒၪ, လၧဆၧဒုၭၥုၭ ဆီၪ့ဆီၪ့လ့ၬ အဖၧၩ့နီၪ အီၪက့ၪ စယုၫရဲအၫ လၧယၫလခီၫတၭ, ဂဲၫထဲၩ့ စဲၪ့ဒၪခွံၬ အဝ့ၫ, ဘဲၫၥိၭ အမိဘၪ ဆၧဖ့ၬခွံၬဝ့ၫ, ဒဲၥံၫနီၪဆံၭ. 16 ထီးစယိအၭ ယိဒိၩ့နီၪတၭ, ဆၧမၩအၥၭ လၧအအီၪက့ၪလၩ့ စယုၫရဲအၫ ထီးအလး လၧအၥ့ၪယၫ ၦအဆီၪ့လဖၪ အီၪဝ့ၫလီၫ. 17 တၭ ၦဒိၩ့ဖိၪလဖၪ လ့ၩထၪ့ဒုၭဆၧ လၧစယိအၭတၭ, ၦလၧစဒၫဝံၭ အခ့ၫအၡၩ အကျၩ လၩ့ထံၩဖါဝ့ၫ, ဒဲၦဟံၥၭဖိၪ စယုၫရဲအၫ ၥံၫဝ့ၫဆ့လီၫ. 18 စယိအၭ အၪ့မၧၫ့လၩ့ ဆၧတၭ, လီၩဘၪ စဒၫဝံၭ လၧကယဲ ဆၧဘၪဆဲၫ့ လၧဆၧဒုၭၥုၭ ထီးအလူၬနီၪလီၫ. 19 တၭ အဝ့ၫ မၪလူၬ အၥီၫ့လဂၩနီၪ, စံၭဝ့ၫဒၪ, ထီးနလီၩထဲၩ့ဆၧ ဘၪဆဲၫ့ လၧဆၧဒုၭၥုၭနီၪ လၧစဎွၩ ဂီၩ့တၭ, 20 စဎွၩအၥၭ အ့ၪထၪ့တၭ စံၭနၧၩ, ထီးနၥံၪ ဒုၭၥုၭတၭ, နၥံၪ ၥုၭဘူၭ နၥံၪအၥၭ လၧဒိၩ့ဖိၪနီၪ, မွဲဘၪလဲၪ. ၦလၧဒိၩ့ခိၪဒၧၩ့နီၪ မိခၭဆၧတၭ, မွဲနၥံၪ လၥ့ၪယၫဘၪဧၪ. 21 မွဲပလၫ ဖ့ၬခွံၬ စယရၧၭဘၡ့ၭ အဖိၪခွၫ စအဘံမလ့ၭ လဂၩလဲၪ. ၦမုၪလဂၩ ခွံၬလၩ့ဒိၭ အဝ့ၫ လၧဆုၪ့ဂူၬလိးလကဲၩ့ လၧဒိၩ့ခိၪဒၧၩ့ အလီၩ့တၭ, ၥံၫဝ့ၫ လၧၥ့ဘ့ၭနီၪ မွဲအ့ၬဧၪ. နၥံၪ လ့ၩဘူၭ လၧဒိၩ့ခိၪဒၧၩ့နီၪ, မွဲဘၪလဲၪ, ထီးနီၪလဖၧၫ့ စံၭနဝ့ၫ, နခ့ၫနၡၩ ၦဟံၥၭဖိၪ စယုၫရဲအၫ လဂၩနီၪ ၥံၫဆ့ယူၭ. 22 အခိးမွဲ အၥီၫ့လဂၩနီၪ လ့ၩဝ့ၫတၭ, ဂဲၫထဲၩ့ လီၩဘၪ စဒၫဝံၭ ကယဲ ဆၧလၧစယိအၭ အၪ့မၧၫ့လၩ့ဝ့ၫလီၫ. 23 အၥီၫ့လဂၩနီၪ စံၭစဒၫဝံၭ, ၦၡၩၥံၪနီၪ မၩနၧၩ့တၡါ ပၧၩတၭ, ဂဲၫထၪ့ ထီၩ့လၧပအီၪလၧဆၧပျၩ့ဖၧၩ့တၭ, ပလီၩ့ဒုၭ အဝ့ၫၥံၪ ထီၩ့လၧတရၫ့ထံၭလီၫ. 24 တၭ ၦခၭဆၧလဖၪ လၧဒိၩ့ခိၪဒၧၩ့နီၪ ခၭ နခ့ၫနၡၩတၭ, စဎွၩ အခ့ၫအၡၩလဖၪ ၥံၫယူၭ, ဒဲနခ့ၫနၡၩ ၦဟံၥၭဖိၪ စယုၫရဲအၫ ၥံၫဆ့ယူၭ. 25 ထီးနီၪလဖၧၫ့ စဒၫဝံၭ စံၭအၥီၫ့နီၪ, န ဘၪစံၭ စယိအၭ ဘဲၫယီၩ, မွဲဆၧယီၩ ထီးကဲၪထၪ့ ဆၧအၧၩ့ လၧနမ့ၬယၫ လဂ့ၩ, အဂဲးဘဲၫယီၩ ဖၩ့ၥံၪနၭၥံၪ အၪ့အယီၩလဂၩ ဘဲၫအနီၪလဂၩ အၥိၭလီၫ. ဒုၭဆီၪ့ဒံၭ ထၫ့ဒုၪဒၩ ဒိၩ့နီၪတၭ, မၩဂၭဂီၩ့ဆံၭ. တၭဒုၭဆီၪ့ထၪ့အဝ့ၫဒၪအၥုၪ့အၥၭဆံၭ. 26 တၭ ထီးစယုၫရဲအၫအမၫ နါဂၧၫ့ဝ့ၫ လၧအဝၩ စယုၫရဲအၫ ၥံၫယူၭတၭ, ဒဲၩလၩ့ အၥၭနၫၡါ လၧအဝၩအကၠီၩ့လီၫ. 27 ဂၪ့ဆၧယၧၩ့ဆၧ ဖီၩ့ခွံၬတၭ, စဒၫဝံၭ အၪ့မၧၫ့လၩ့ ဆၧတၭ, မၩန့ဝ့ၫ လၧအဂံၪ့ဖၧၩ့တၭ, အဝ့ၫ ကဲၪထၪ့ အမၫတၭ, အီၪဖျဲၪန့ဝ့ၫ အဖိၪခွၫလီၫ. တၭ ဆၧလၧစဒၫဝံၭမၩဝ့ၫနီၪ, မွဲဆၧအၧၩ့ လၧယဟိဝၩ အမ့ၬယၫလီၫ. 

၂ စၫမုၫအ့လၭ 2 Samuel 12

1 တၭ ယဟိဝၩ အၪ့မၧၫ့လၩ့ စနၫၥၫ့ လၧစဒၫဝံၭ အအီၪ လီၫ. ထီးအဂဲၫလၧအအီၪတၭ, စံၭအဝ့ၫ, ၦနံၫဂၩ အီၪလၧဒိၩ့လဖျိၪ့ဎးလီၫ. အလဂၩမွဲ ၦ၁ထံၫတၭ, အဝ့ၫလဂၩမွဲ ၦၡၪ့ဖိၪယၬဖိၪလီၫ. 2 တၭ ၦ၁ထံၫလဂၩနီၪ အီၪလၧချီၥံၪ, ၥိၪၥံၪဘ့ၪၥံၪ အၪအၪလ့ၬလီၫ. 3 ၦၡၪ့ဖိၪယၬဖိၪလဂၩနီၪ အဆၧအီၪ နးဒုၩအ့ၬ. အီၪဝ့ၫန့ၫ ၥိၪမိဖိၪ လၧအဎွ့ၩန့ဝ့ၫတၭ, အၪ့ဘုၪဝ့ၫ လဒုၩလီၫ. တၭ ဒိၪထၪ့ လၧအဝ့ၫအၥိၭ ဒဲလၧအဖိၪအလံၩ အၥိၭနီၪ; အၪ့ အဝ့ၫဒၪ အဆၧအၪ့ဒၪဝ့ၫ, ဒဲအီၩဆၧ လၧအဝ့ၫဒၪ အလိၫ့ အဖၧၩ့တၭ, မံၫနၩ့ လၧအၥၭနၫၡါ အဖၧၩ့တၭ, ကဲၪထၪ့ လၧအဂး ဘဲၫအဖိၪမုၪဒၪဝ့ၫအၥိၭနီၪလီၫ. 4 တၭ ၦလ့ၩဆၧလဂၩ ဂဲၫထီၩ့လၧၦ၁ထံၫ အအီၪတၭ, အဝ့ၫဒၪ လီၫ့ကီၩ့ အၥိၪဒၪဝ့ၫ, အဘ့ၪဒၪဝ့ၫ, ဒဲအချီၥံၪဒၪဝ့ၫ, လၧအမိတဲၩ့ဝဲၩဆၧ လၧၦဖိၬဖၧၩ့ၥၭ လၧအဂဲၫလၧအအီၪ လဂၩ အဂးတၭ, အၪ့မၩန့ ၦၡၪ့ဖိၪယၬဖိၪ အၥိၪလဒုၩနီၪတၭ, တဲၩ့ဝဲၩဝ့ၫ လၧၦဂဲၫလၧအအီၪ လဂၩ အဂး လီၫ. 5 စဒၫဝံၭ အၥၭထၪ့ ခဲၩထၪ့ဘၪ ၦလဂၩနီၪ ဒိၪဒိၪလ့ၬ တၭ, စံၭစနၫၥၫ့, ယဟိဝၩမၧၫ့ဝ့ၫ, ၦလၧအမၩဆၧလမံၩ့နီၪ, မွဲအမိဘၪၥံၫ တၡါလီၫ. 6 တၭ မိဘၪဖ့ၪလၫ့ထဲၩ့ ၥိၪဖိၪနီၪ လံစၩ လၧအမၩဆၧနီၪအကၠီၩ့, ဒဲလၧအလယၫ့ၥၭဘၪ ဆၧအကၠီၩ့လီၫ. 7 စနၫၥၫ့ စံၭစဒၫဝံၭနီၪ, နဝ့ၫဒၪယီၩ နမွဲၦၡၩလဂၩနီၪလီၫ. ယဟိဝၩ အံၫစရ့လၭအယွၩ စံၭဝ့ၫ ဘဲၫယီၩ, ယ ဂုၪနၧၩ လၧစဎွၩ လၧအံၫစရ့လၭ အဖၫ့ခိၪတၭ, ယမၩဖီၩ့မၩဖျ့ၭနၧၩ, လၧစစီလူၫ အစူၪဖၧၩ့တၭ, 8 ယဖ့ၪလၫ့ နၧၩ လၧနကဆါအဂံၪ့ ဒဲနကဆါအမၫလဖၪ လၧနၥၭနၫၡါအဖၧၩ့, ယဖ့ၪလၫ့နၧၩ လၧအံၫစရ့လၭ ဒဲယုဒၫအဂံၪ့, အ့ၪၡၩလၨၪတၭ, ယမိဖ့ၪလၫ့နၧၩ ဆၧဘဲၫအံၩဘဲၫအိၩ လၧအဖၫ့ခိၪဒံၭလီၫ. 9 အခိးမွဲ နလဒူၩလယၪ့ဘၪ ယဟိဝၩ အဆၧမၪလူၬတၭ, နမၩဆၧအၧၩ့ လၧအမ့ၬယၫနီၪ, မွဲဘၪလဲၪ. နမၩၥံၫ ၦဟံၥၭဖိၪ စယုၫရဲအၫ လၧနၭတၭ, နမၩန့ အမၫ လၧအမိကဲၪ နမၫတၭ, နမၩၥံၫ အဝ့ၫ လၧၦအၫမၧၫ့ဖိၪ အနၭလီၫ. 10 အခိးမွဲဘဲၫနီၪတၭ ဘိၩ့နဲၪ့ယီၩ, နၭၥံၪဖၩ့ၥံၪ မိစဲၪ့ဒၪ နဂံၪ့ နးဆိၭအ့ၬ. အဂဲးဘဲၫယီၩ နမၩကြၩ့ထမးယၧၩတၭ, နမၩန့ ၦဟံၥၭဖိၪ စယုၫရဲအၫအမၫ လၧအမိကဲၪ နမၫလီၫ. 11 ယဟိဝၩစံၭဝ့ၫ ဘဲၫယီၩ, ယိခွါ, ယမိဒုၭအီၪထၪ့ ဆၧအၧၩ့ လၧနဂံၪ့ဒၪနဝ့ၫ အဖၧၩ့တၭ, ယမိမၩန့ နမၫလဖၪ လၧနမ့ၬယၫတၭ, မိဖ့ၪလၫ့ အဝ့ၫၥံၪ လၧၦလၧနနဲၩ့ထံၭတၭ, အဝ့ၫဒၪ မိမံၫဎုၬ နမၫလဖၪ လၧမုယီၩ အမ့ၬယၫလီၫ. 12 နဝ့ၫဒၪ နမၩ ဆၧအီၪၥူၪ, အ့ၪမွဲ ယဝ့ၫဒၪယီၩ ယမိမၩ ဆၧလမံၩ့ယီၩ လၧအံၫစရ့လၭ ထီးအလူၬ အမ့ၬယၫ, ဒဲလၧမုအမ့ၬယၫလီၫ. 13 စဒၫဝံၭ စံၭစနၫၥၫ့, ယမၩမၪဘၪယူၭ ယဟိဝၩယူၭ, တၭ, စနၫၥၫ့ စံၭစဒၫဝံၭ, ယဟိဝၩ မၩဖီၩ့မၩဖျ့ၭ နဆၧဒဲၩဘၭယူၭ, နၥံၫဘၪအ့ၬ. 14 မွဲလါနၫ့ လၧဆၧမၩလမံၩ့ယီၩ အကၠီၩ့နီၪ နဖ့ၪလၫ့ယူၭ ယဟိဝၩ အဒုၪအဒၩ လၧဆၧဒုၪဒွ့ၪ အလးဖၭဒိၪ, အခိးမွဲ ဖိၪၥၪ လၧအမိအီၪဖျဲၪ လၧနဂးနီၪ မိၥံၫတၡါလီၫ. 15 တၭ စနၫၥၫ့ ထဲၩ့ထဲၩ့ဝ့ၫ လၧအဂံၪ့လီၫ. တၭ ယဟိဝၩ ကျီၪ့ဖိၪၥၪ လၧစယုၫရဲအၫအမၫ အီၪဖျဲၪန့ လၧစဒၫဝံၭ အဂးနီၪ, ဆၫဝ့ၫ နၭမၬလီၫ. 16 အခိးမွဲ စဒၫဝံၭ အၪ့ယၫ ယွၩ လၧဖိၪၥၪအဂးတၭ, စဒၫဝံၭ ဒုၪဆၧအၪ့ဆၧအီၩ တၭ, လ့ၩနုၬဝ့ၫတၭ မံၫနၩ့ လၧဂၪ့ခိၪလီၩ့ ၥၫ့နၩချီၩ့ လီၫ. 17 အၡၩဂံၪ့ဖိၪ အၥုၪ့က့ၭၥၭၡါ ဂဲထုၪ့တၭ, လ့ၩလၧအအီၪ ဘဲၫၥိၭ အမိဘိၭဂဲထုၪ့ဝ့ၫ လၧဂၪ့ခိၪ, အ့ၪမွဲ အဝ့ၫဒၪ အုၩ့လၩ့ဝ့ၫအ့ၬ, တၭအၪ့ဆၧ လၧအဝ့ၫၥံၪအၥိၭ ဆ့အ့ၬ. 18 တၭမုနွ့ၫနံၩလနံၩနီၪ ဆၧမၩအၥၭ လၧဖိၪၥၪနီၪ ၥံၫဝ့ၫလီၫ. ဖိၪၥၪနီၪ ၥံၫယူၭတၭ, စဒၫဝံၭ အခ့ၫအၡၩ လီၩဘၪ အဝ့ၫ ဘုၪ့ဝါအ့ၬ. အဂဲးဘဲၫယီၩ အဝ့ၫၥံၪ စံၭဝ့ၫဒၪ, ယိခွါ, လၧဖိၪၥၪမၧၫ့ဒံၭ အဘိၩ့ဘၭနီၪ, ပချဲၩ့ဆၧ လၧအဝ့ၫတၭ, ခိၭနၪ ပလူအ့ၬ, ပ အ့ၪလီၩဘၪ ဖိၪၥၪၥံၫယူၭနီၪတၭ, မွဲအမိမၩၡၪ့လၩ့အၥၭ ဆံၭအၪလဲၪ. 19 ထီး စဒၫဝံၭ ဒၪဘၪ အခ့ၫအၡၩ ချဲၩ့ဘံၪၥွံၪနီၪ, စဒၫဝံၭ နၪၥ့ၪ လၧဖိၪၥၪၥံၫယူၭတၭ, စဒၫဝံၭ စံၭအခ့ၫအၡၩ, မွဲဖိၪၥၪနီၪ ၥံၫယူၭဧၪ. တၭ အဝ့ၫၥံၪစံၭ, ၥံၫယူၭဝ့ၫယူၭ. 20 ထီးနီၪလဖၧၫ့ စဒၫဝံၭ ဂဲထုၪ့ထၪ့ထဲၩ့လၧဂၪ့ခိၪ, ၥူၫဝၭဆံၫ့အၥၭ လၧထံၫ ဒဲဂုၪအၥၭ ဒဲလုထၪ့အၥၭတၭ, ဂဲၫနုၬ လၧယဟိဝၩ အဂံၪ့ဖၧၩ့တၭ, ဘိၪ့ထၪ့ဘၩထၪ့ ဆၧလီၫ. ထီးနီၪလဖၧၫ့ ဂဲၫနုၬ လၧအဂံၪ့ ဒၪဝ့ၫတၭ, အၪ့မၧၫ့ဆၧတၭ, ၦအီၪက့ၪ ဆၧအၪ့ လၧအမ့ၬယၫနီၪ, အဝ့ၫဒၪ အၪ့ဆၧလီၫ. 21 တၭအခ့ၫအၡၩ စံၭအဝ့ၫ, နမၩဆၧယီၩ, မွဲဆၧနီၪလမံၩ့လဲၪ. နဒုၪဆၧအၪ့ဆၧအီၩတၭ; နဂၪ့ လၧဖိၪၥၪ အကၠီၩ့ လၧအမၧၫ့ဒံၭ အဘိၩ့ဘၭ, အ့ၪမွဲ ထီးဖိၪၥၪၥံၫ တၭ, နဂဲထုၪ့အၪ့ဆၧမၬလဲၪ. 22 တၭ အဝ့ၫဒၪ စံၭဝ့ၫ, ဖိၪၥၪ မၧၫ့ဒံၭ အဘိၩ့ဘၭနီၪ, ယဒုၪဆၧအၪ့ဆၧအီၩ, ဒဲယဂၪ့လီၫ. အဂဲးဘဲၫယီၩ ယစံၭ, ယွၩ မိယၫ့ၥၭယၧၩ, ဒဲဒုၭမၧၫ့ဒံၭ ဖိၪၥၪဧၪနီၪ, မွဲပလၫၥ့ၪယၫလဂၩလဲၪ. 23 အ့ၪမွဲ ဘိၩ့နဲၪ့ယီၩ ၥံၫယူၭဝ့ၫယူၭ ယမိဒုၪဆၧအၪ့ဆၧအီၩ နီၪ, မွဲဘၪလဲၪ, ယဒုၭဂဲၫထဲၩ့ထဲၩ့ဘၪ မိၥ့ၪဧၪ. ယမိဘၪလ့ၩလၧအအီၪ, အ့ၪမွဲ အဝ့ၫဒၪ မိဂဲၫထဲၩ့ လၧယအီၪအ့ၬ. 24 စဒၫဝံၭ မၩမုၬထၪ့ထဲၩ့ အမၫ နးဘၭ၁ၡ့ဘၫတၭ, လ့ၩနုၬ လၧအအီၪနီၪ, မံၫဎုၬ လၧအဝ့ၫတၭ, အဝ့ၫ အီၪဖျဲၪန့ အဖိၪခွၫလဂၩ ဖျိၬဝ့ၫအမံၩ့ လၧစစီလမၧၫ့တၭ, ယဟိဝၩ အဲၪအဝ့ၫလီၫ. 25 အဝ့ၫ အၪ့မၧၫ့လၩ့ ဆၧ လၧမီၪစနၫၥၫ့ အစူၪတၭ, ဖျိၬအမံၩ့ လၧစယ့ၭဒဒဲအၫ, လၧယဟိဝၩ အကၠီၩ့လီၫ. 26 စယိအၭ ဒုၭဆၧထၫ့ဒုၪဒၩ ရၭဘၫ ဘၪဆဲၫ့ လၧၦအၫမၧၫ့ဖိၪတၭ, မၩန့ စဎွၩအဒိၩ့လီၫ. 27 စယိအၭ အၪ့မၧၫ့လၩ့ အၥီၫ့လဖၪ လၧစဒၫဝံၭ အအီၪတၭ စံၭဝ့ၫဒၪ, ယဒုၭဆၧ လၧရၭဘၫတၭ, မၩန့ယူၭ ဒိၩ့အီၪလၧကမၫလဖၪ လီၫ. 28 တၭ ဘိၩ့နဲၪ့ယီၩ ဒုၭအီၪကိၩ့အီၪကီၪ့ ၦခမျၧး လၧအအီၪလၩ့ထးလဖၪနီၪ, ၥုၪ့တဲၩ ထၫ့ဒုၪဒၩ ဒိၩ့တၭ, မၩန့ဝ့ၫဆံၭ; ဘၪလဘၪ ယမိမၩန့ ဘၪခိၬ ဒိၩ့တၭ, ၦမိဖျိၬအမံၩ့ ဘဲၫယမံၩ့အၥိၭလီၫ. 29 စဒၫဝံၭ ဒုၭအီၪကိၩ့အီၪကီၪ့ ၦခမျၧး ထီးအလူၬတၭ, လ့ၩဝ့ၫ လၧရၭဘၫတၭ, ဒုၭဆၧထၫ့ဒၩဝ့ၫတၭ, မၩန့ဝ့ၫလီၫ. 30 တၭဘျူၭလၩ့န့ အဝ့ၫၥံၪ အစဎွၩ အ၁ရဖူၩ လၧအခိၪဎွံၪလီၩ့, အလယၧးနီၪ မွဲထီၫ့လကံကၫ ဒဲအမနံၬလဖၪလီၫ. တၭ ၦအီၪက့ၪဝ့ၫ လၧစဒၫဝံၭ အခိၪဎွံၪလီၫ. တၭ ဆၧဖိၪဆၧလံၩ လၧအအၪ့ဂူၬန့ဝ့ၫ လၧဒိၩ့ဖၧၩ့လဖၪနီၪ ဂဲၫဆိၬထၪ့ခွံၬဝ့ၫ အၪအၪလ့ၬလီၫ. 31 တၭဂဲၫဆိၬထၪ့ ၦလၧအအီၪလၧအဖၧၩ့လဖၪ ဒုၭကဲၪထၪ့ဝ့ၫ လၧၦဂူၬလွၭ, ဒဲမၩ လၧခရါၥံၪ, ဒဲလၧကွၩၥံၪ အဆၧမၩနီၪ ဒဲလၧၦမၩအၩ့ကတဲၩ ဆ့လီၫ. မွဲအမၩ ၦအၫမၧၫ့ဖိၪ အဒိၩ့ ဘဲၫနီၪအၥိၭထီးအလူၬလီၫ. တၭ စဒၫဝံၭ ဒဲၦထီးအလူၬ ဂဲၫထဲၩ့ဝ့ၫ ထီးလၧယရုစလံၫ့လီၫ. 

၂ စၫမုၫအ့လၭ 2 Samuel 13

1 ဆၧနီၪအလးခဲၫ့ ဆၧမၩအၥၭ လၧစဒၫဝံၭ အဖိၪခွၫ စအၭဘစလၧၫ့ အီၪလၧအထၧၫ့ဖုဝဲမုၪလဂၩ လၧအခံးအဂၩ့ဂ့ၩ, အမံၩ့မွဲ နးတၫမၫတၭ, စဒၫဝံၭ အဖိၪခွၫ စအၫမနၧၫ့ အဲၪဝ့ၫလီၫ. 2 တၭ စအၫမနၧၫ့ အၥုၪ့ခိအၥၭဝီၩ ထီးအဆၫထၪ့ဝ့ၫ လၧအထၧၫ့ဖုဝဲမုၪ နးတၫမၫအကၠီၩ့ လီၫ. အဂဲးဘဲၫယီၩ မွဲၦမုၪနၩ့လဂၩတၭ, မၩဆၧ လၧအဝ့ၫလမံၩ့မံၩ့နီၪ ကၪ လၧစအၫမနၧၫ့ အမ့ၬယၫလီၫ. 3 စအၫမနၧၫ့ အီၪလၧအထံၩအၥိၭ လဂၩ, အမံၩ့မွဲ စယီနဒၭ, စဒၫဝံၭ အထၧၫ့ဖုဝဲ စၡံမအၫ အဖိၪခွၫလီၫ. တၭ စယီနဒၭနီၪ မွဲၦကိၪ့ဆၧ ၥ့ၪမၬ လဂၩလီၫ. 4 တၭ အဝ့ၫဒၪ စံၭအဝ့ၫ စဎွၩ အဖိၪခွၫ နဝ့ၫဒၪယီၩ, နဎွ့လၩ့ လနံၩဘၪလနံၩနီၪ မွဲအဘၪ ဆၧနီၪ လမံၩ့လဲၪ. နလီၩဘၪ ယၧၩအ့ၬဧၪ. တၭ စအၫမနၧၫ့ စံၭအဝ့ၫ, ယ အဲၪ ယထၧၫ့ဖုဝဲမုၪ စအၭဘစလၧၫ့ အထၧၫ့ဖုဝဲမုၪ နးတၫမၫနီၪလီၫ. 5 စယီနဒၭ စံၭအဝ့ၫ, မံၫနၩ့ လၧနလးမံၫဖၧၩ့တၭ, ကျဲၩ့မၩဆၫနၥၭ, ထီးနဖါ ဂဲၫအၪ့စၪ့နၧၩတၭ, စံၭအဝ့ၫ, ဒုၭဂဲၫလါ ယထၧၫ့ဖုဝဲမုၪ နးတၫမၫ, လၧအမိဖ့ၪလၫ့ ယၧၩ လၧဆၧအၪ့ ဒဲတဲၩ့ဝဲၩဆၧ လၧယမ့ၬယၫ ဘဲၫၥိၭ ယမိဒၪဘၪဆၧလၧအစူၪဖၧၩ့ဆံၭ. 6 စအၫမနၧၫ့ မံၫနၩ့ ကျဲၩ့မၩဆၫအၥၭတၭ, ထီးစဎွၩ ဂဲၫယိဝ့ၫနီၪ စအၫမနၧၫ့ စံၭစဎွၩ, ဒုၭဂဲၫလါ ယထၧၫ့ဖုဝဲမုၪ နးတၫမၫ လၧအမိမၩန့ယၧၩ လၧကိၪပၪပဲၪ နံၫဘံၪ့ လၧယမ့ၬယၫ ဘဲၫၥိၭ ယမိအၪ့ဆၧ လၧအစူၪဖၧၩ့နီၪဆံၭ. 7 ထီးနီၪလဖၧၫ့ စဒၫဝံၭ အၪ့မၧၫ့လၩ့ ဆၧ လၧနးတၫမၫ အဂံၪ့တၭ, စံၭဝ့ၫဒၪ, လ့ၩလၧနထၧၫ့ဖုဝဲ စအၫမနၧၫ့ အဂံၪ့တၭ, တဲၩ့ဝဲၩန့ အဝ့ၫဒၪ အဆၧအၪ့ဆံၭ. 8 အခိးမွဲ နးတၫမၫ လ့ၩဝ့ၫ လၧအထၧၫ့ဖုဝဲ စအၫမနၧၫ့ အဂံၪ့တၭ, အဝ့ၫဒၪ မံၫနၩ့ဝ့ၫလီၫ. တၭ အဝ့ၫဒၪ မၩန့ ကိၪမုၬတၭ, ဘံၭဝ့ၫတၭ မၩကိၪပၪပဲၪ လၧအမ့ၬယၫတၭ, အၪ့ဎူ ကိၪပၪပဲၪၥံၪလီၫ. 9 တၭမၩန့ ဆၧပၪပဲၪနီၪ, ဂါလၩ့န့ဝ့ၫ လၧအမ့ၬယၫ; မွဲလါနၫ့ဘိၩ စအၫမနၧၫ့ မိအၪ့ ဘၪအၥၭအ့ၬ. တၭ စံၭဝ့ၫဒၪ, မွဲၦခွၫၥံၪ စဲၪ့ထၪ့ခွံၬ လၧယအီၪ ထီးအလူၬဆံၭ. တၭ ၦခွၫၥံၪ စဲၪ့ထၪ့ခွံၬ လၧအအီၪ ကိၭဂၩဒ့ၭလီၫ. 10 စအၫမနၧၫ့ စံၭနးတၫမၫ, ဂဲၫဆိၬ ဆၧအၪ့ လၧဒူၭဖၧၩ့ တၭ, ယမိအၪ့ဆၧ လၧနစူၪဖၧၩ့လီၫ. တၭ နးတၫမၫ မၩန့ ကိၪပၪပဲၪ လၧအမၩယူၭတၭ, ဂဲၫဆိၬဝ့ၫ လၧအဒူၭဖၧၩ့ လၧအထၧၫ့ဖုဝဲ စအၫမနၧၫ့ အအီၪလီၫ. 11 ထီးအဂဲၫဆိၬဝ့ၫ ဘဲၫၥိၭ အမိအၪ့ဘၪတၭ, အဝ့ၫဒၪ ဖီၪ့န့ဝ့ၫ တၭ, စံၭအဝ့ၫ ဂဲၫမံၫဎုၬ လၧယၧၩဆံၭ, ယထၧၫ့ဖုဝဲမုၪ ဧ့, 12 တၭ ၦမုၪ စံၭဆၧၫ့ဝ့ၫ, မွဲအ့ၬ, ယထၧၫ့ဖုဝဲခွၫဧ့, ထီးဆၪ့လၩ့ယၧၩ လဂ့ၩ, အဂဲးဘဲၫယီၩ မၩဆၧ ဘဲၫနီၪ လၧအံၫစရ့လၭ အဖၧၩ့ ဂ့ၩအ့ၬ. မၩ ၦဂၭဂီၩ့ဖိၪ အဆၧမၩလမံၩ့ယီၩ လဂ့ၩ. 13 တၭ ယဝ့ၫဒၪ ယမိဒုၭစဲၪ့ထၪ့ခွံၬ ယဆၧမ့ၬမဲ ဘဲၫၥ့ၪလဲၪ. တၭ နဝ့ၫဒၪ နမိကဲၪထၪ့ ဘဲၫ ၦဂၭဂီၩ့ဖိၪလဂၩ အၥိၭ လၧအံၫစရ့လၭ အဖၧၩ့လီၫ. တၭ ဘိၩ့နဲၪ့ယီၩ ချဲၩ့ဆၧ လၧစဎွၩဆံၭ. အဂဲးဘဲၫယီၩ အဝ့ၫ မိပဒၩ့ယၧၩ လၧနၧၩအ့ၬ. 14 မွဲလါနၫ့ဘိၩ အဝ့ၫ ခိၭနၪအလူ အၥၭအီၪအ့ၬ. အ့ၪမွဲ လၧအဆီၪ့နဲၪ့ အဝ့ၫဒၪ အကၠီၩ့တၭ, ဆၪ့လၩ့ဆီၪ့ဝ့ၫ တၭ, မံၫဎုၬဝ့ၫလီၫ. 15 ထီးနီၪလဖၧၫ့ စအၫမနၧၫ့ ၥၭဂဲၫ့ အဝ့ၫ ဒိၪဒိၪလ့ၬ ထီးဆၧၥၭဂဲၫ့ လၧအၥၭဂဲၫ့ဝ့ၫနီၪ ဒိၪနဲၪ့ ဆၧအဲၪ လၧအအဲၪယူၭဝ့ၫနီၪလီၫ. တၭ စအၫမနၧၫ့ စံၭအဝ့ၫ; ဂဲထုၪ့ စဲၪ့ထၪ့ခွံၬဘီၪ. 16 တၭ အဝ့ၫနီၪ စံၭဝ့ၫ, အလးအီၪအ့ၬ. ဆၧအၧၩ့ လၧနနၫ့ထၪ့ခွံၬယၧၩယီၩ ဒိၪနဲၪ့ ဆၧဂူၫဂၩလမံၩ့ လၧနမၩယၧၩဒံၭလီၫ. တၭ ခိၭနၪအလူနီၪ အၥၭအီၪအ့ၬ. 17 တၭကိၭန့ အခ့ၫအၡၩလဂၩ လၧအမၩ အခ့ၫအၡၩအဆၧတၭ, စံၭဝ့ၫဒၪ, နၫ့ထၪ့ခွံၬ ၦလဂၩယီၩ လၧယအီၪတၭ, ဆ့ၭထၬ တရၫ့ လၧအဝ့ၫဒၪ အလးခဲၫ့ဆံၭ. 18 တၭ ၦမုၪနီၪ ၥိၭအဆဲၫ့ကံၪကဲၩ့လီၫ. အဂဲးဘဲၫယီၩ စဎွၩ အဖိၪမုၪ အမုၪနၩ့ၥံၪ ၥိၭဆဲၫ့ ဘဲၫနီၪလီၫ. တၭအခ့ၫအၡၩ ဒုၭစဲၪ့ထၪ့ခွံၬဝ့ၫ လၧခီၫ့တၭ, ဆ့ၭထၬ တရၫ့ လၧအဝ့ၫဒၪ အလးခဲၫ့လီၫ. 19 နးတၫမၫ အီၪက့ၪထၪ့ ဖံၫ့ချၪ လၧအခိၪဎွံၪတၭ, ၡၫ့ အဆဲၫ့ကံၪကဲၩ့ လၧအၥိၭဝ့ၫနီၪ, အီၪက့ၪ အစူၪ လၧအခိၪဎွံၪတၭ, ထဲၩ့လခီၫ ဂၪ့လခီၫလီၫ. 20 တၭအထၧၫ့ဖုဝဲ စအၭဘစလၧၫ့ စံၭအဝ့ၫ, မွဲနထၧၫ့ဖုဝဲ စအၫမနၧၫ့ အီၪယူၭ လၧနၥိၭဆ့ဧၪ. မွဲလါနၫ့ဘိၩနဲၪ့ယီၩ, အီၪလၩ့မါပံၭဘီၪ, ယထၧၫ့ဖုဝဲမုၪဧ့; အဝ့ၫဒၪ ထၧၫ့ဖုဝဲ လၧနၧၩတၭ, အီၪက့ၪ ဆၧလမံၩ့နီၪ လၧဆၧနးမံၩ့လဂ့ၩ, ဧီၪ; အခိးမွဲ နးတၫမၫ အီၪလၧအထၧၫ့ဖုဝဲ စအၭဘစလၧၫ့ အဂံၪ့ဖၧၩ့လီၫ. 21 အ့ၪမွဲ စဎွၩ နါဂၧၫ့ ဆၧလဖၪနီၪ ထီးအလူၬတၭ, အၥၭထၪ့ ဒိၪမၬလီၫ. 22 (စအၭဘစလၧၫ့ အဆၧမၩဆၧၫ့ထဲၩ့.) တၭ လၧဆၧအၧၩ့မွဲဂ့ၩ, လၧဆၧဂ့ၩမွဲဂ့ၩ, စအၭဘစလၧၫ့ ချဲၩ့ဆၧ လၧအထၧၫ့ဖုဝဲ စအၫမနၧၫ့နီၪ နးမံၩ့အ့ၬ. အဂဲးဘဲၫယီၩ စအၭဘစလၧၫ့ ၥၭဂဲၫ့ စအၫမနၧၫ့ လၧအဆၪ့လၩ့ အထၧၫ့ဖုဝဲမုၪ နးတၫမၫ အကၠီၩ့လီၫ. 23 တၭ မုနံၩလဖၪ နံၫနံၪ့ ဖီၩ့ခွံၬနီၪ ဆၧမၩအၥၭ လၧစအၭဘစလၧၫ့ အီၪလၧၦထံၬၥိၪအဆီၪ့ လၧဘၫအလၭဟၫဇီၫ အဖၧၩ့, လၧအအီၪဝ့ၫ လၧအံဖြံၫ့အဖၧၩ့တၭ, စအၭဘစလၧၫ့ ကိၭန့ စဎွၩ အဖိၪခွၫလဖၪ ကိၭဂၩဒ့ၭလီၫ. 24 တၭ စအၭဘစလၧၫ့ ဂဲၫလၧစဎွၩ အအီၪတၭ, စံၭဝ့ၫဒၪ, ယိခွါ, နခ့ၫနၡၩ အီၪလၧၦထံၬၥိၪအဆီၪ့လဖၪလီၫ. မွဲစဎွၩ ဒဲအခ့ၫအၡၩ လ့ၩလါ လၧနခ့ၫနၡၩအၥိၭဆံၭ. 25 စဎွၩ စံၭစအၭဘစလၧၫ့, မွဲအ့ၬ. ယဖိၪခွၫဧ့, မွဲပထီးလ့ၩၡီၩ့ ထီးအလူၬ ဘိၩ့နဲၪ့ယီၩ လဂ့ၩ, ပမိကဲၪထၪ့ ဘၪခိၬ ဆၧဎၧၫ့ လၧနဂးလီၫ. တၭ အဝ့ၫဒၪ အၪ့ယၫဆီၪ့ဝ့ၫ လီၫ. မွဲလါနၫ့ လ့ၩဝ့ၫ အၥၭအီၪအ့ၬ. အ့ၪမွဲ ဆိၪဂ့ၩဝ့ၫဒၪလီၫ. 26 ထီးနီၪလဖၧၫ့ စအၭဘစလၧၫ့ စံၭဝ့ၫဒၪ, အ့ၪလမွဲဘၪတၭ ဒုၭလ့ၩလါ ယထၧၫ့ဖုဝဲ စအၫမနၧၫ့ လၧပၥိၭနီၪဘီၪ. တၭ စဎွၩ စံၭဝ့ၫ, အဝ့ၫဒၪ မိလ့ၩလၧနၥိၭနီၪ မွဲဘၪလဲၪ. 27 စအၭဘစလၧၫ့ အၪ့ယၫဆီၪ့ဝ့ၫတၭ, အဝ့ၫဒၪ ဖျါခွံၬ စအၫမနၧၫ့ ဒဲစဎွၩ အဖိၪခွၫ ထီးအလူၬ လၧအဝ့ၫအၥိၭလီၫ. 28 စအၭဘစလၧၫ့ မၪလူၬ အခ့ၫအၡၩတၭ, စံၭဝ့ၫဒၪ, ထီးစအၫမနၧၫ့ အၥၭမုၬဝ့ၫ လၧစဘံၭထံၫတၭ, ယိနဲၪ့ဆံၭ, ထီးယ အ့ၪစံၭ နၥံၪဖ့ၬ စအၫမနၧၫ့နီၪတၭ, ထီးနီၪလဖၧၫ့ မၩၥံၫ အဝ့ၫဒၪဆံၭ, ထီး ၥၭမဲၪဆၧလဂ့ၩ, ယမၪလူၬနၥံၪ မွဲအ့ၬဧၪ. အီၪက့ၪဒူၩ နၥံၪအၥၭတၭ, ကဲၪထၪ့ ၦဂဲးဆီၪ့ အဖိၪခွၫၥံၪဆံၭ. 29 တၭ စအၭဘစလၧၫ့ အခ့ၫအၡၩ မၩ စအၫမနၧၫ့ ဘဲၫစအၭဘစလၧၫ့ မၪလူၬဝ့ၫ အၥိၭနီၪလီၫ. ထီးနီၪလဖၧၫ့ စဎွၩ အဖိၪခွၫၥံၪ ဂဲထုၪ့ ကိၭဂၩဒ့ၭတၭ, ထူၬထၪ့ အကၥ့ၪယီၩ့ လဂၩဘၪလဂၩတၭ စဲၪ့ဖျိၭဝ့ၫ ကိၭဂၩဒ့ၭလီၫ. 30 အဝ့ၫၥံၪ အီၪလၧဖၧၩ့ၥၭ အဘိၩ့ဘၭနီၪ, ဆၧမၩအၥၭ လၧဆၧပရၧၫ့ ဂဲၫလၧစဒၫဝံၭ အအီၪတၭ, စံၭဝ့ၫဒၪ, စအၭဘစလၧၫ့ မၩၥံၫယူၭ စဎွၩ အဖိၪခွၫၥံၪ ထီးအလူၬယူၭ. အီၪလၩ့ထး နးဂၩအ့ၬ. 31 ထီးနီၪလဖၧၫ့ စဎွၩ ဂဲထုၪ့တၭ, ၡၫ့ အကီၩ့အၥိၭ ဒဲမံၫနၩ့ လၧဂၪ့ခိၪတၭ, အခ့ၫအၡၩ ဆၧၫ့ထုၪ့ လၧအနဲၩ့ထံၭ ထီးအလူၬ အီၪလၧအဝ့ၫၥံၪ အကီၩ့အၥိၭယၬဝ့ၫဆ့လီၫ. 32 စဒၫဝံၭ အထၧၫ့ဖုဝဲ စၡံမအၫ အဖိၪခွၫ စယီနဒၭ ချဲၩ့ဆၧတၭ, စံၭဝ့ၫဒၪ, မွဲယကဆါ ထီးစံၭ လၧဆၧမၩၥံၫ ၦဖိၪၥၪခွၫ, စဎွၩ အဖိၪခွၫ ထီးအလူၬနီၪ လဂ့ၩ, အဂဲးဘဲၫယီၩ ၥံၫဝ့ၫန့ၫ စအၫမနၧၫ့လဂၩလီၫ. အဂဲးဘဲၫယီၩ ဆၧနီၪ အီၪဝ့ၫ လၧစအၭဘစလၧၫ့ အနိၭ လၧအကိၪ့ဝဲၩဝ့ၫ, ခီၫဒၪမုလနံၩ လၧအဝ့ၫဒၪ ဆၪ့လၩ့ အထၧၫ့ဖုဝဲမုၪ နးတၫမၫနီၪလီၫ. 33 မၩအၥၭဘဲၫနီၪတၭ, ဘိၩ့နဲၪ့ယီၩ, မွဲယကဆါ စဎွၩ ထီးအီၪက့ၪ ဆၧလမံၩ့ယီၩ လၧအၥၭခံဖၧၩ့တၭ, စံၭ လၧစဎွၩ အဖိၪခွၫ ထီးအလူၬ ၥံၫယူၭနီၪ လဂ့ၩ. အဂဲးဘဲၫယီၩ ၥံၫဝ့ၫန့ၫ စအၫမနၧၫ့လဂၩနီၪလီၫ. 34 အ့ၪမွဲ စအၭဘစလၧၫ့နီၪ စဲၪ့ဖျိၭဝ့ၫဒၪလီၫ. တၭ ၦဖိၪၥၪခွၫလဂၩ လၧအခိၭဆၧနီၪ ကျဲၪ့ထၪ့ အမ့ၬတၭ, ယိဝ့ၫ, ယိခွါ, ၦခမျၧးဖၭဒိၪ ဂဲၫဝ့ၫ လၧအချိၫ့လခီၫ လၧခိၪလီၩ့အဖၩ လီၫ. 35 တၭ စယီနဒၭ စံၭစဎွၩ, ယိခွါ, စဎွၩ အဖိၪခွၫလဖၪ ဂဲၫဝ့ၫ, ဘဲၫနခ့ၫနၡၩ စံၭဆၧအၥိၭနီၪ, ဆၧမၩအၥၭဘဲၫနီၪလီၫ. 36 ထီးအချဲၩ့ဆၧ ဂီၩ့တၭ, ယိခွါ, စဎွၩ အဖိၪခွၫလဖၪ ဂဲၫတၭ, အဝ့ၫၥံၪ ထုၭထၪ့အလူတၭ, ဂၪ့ခံးဂၪ့ၡၭဝ့ၫ, ဒဲစဎွၩဆ့, ဒဲအခ့ၫအၡၩ ထီးအလူၬ ဂၪ့ဝ့ၫ နၭနၭလ့ၬလီၫ. 37 တၭ စအၭဘစလၧၫ့ စဲၪ့ဖျိၭတၭ; လ့ၩဝ့ၫ လၧဂ့ၭၡၧၫ အစဎွၩ စအၫမဟၧၭ အဖိၪခွၫ စတၫလမ့ၫ အအီၪလီၫ. တၭ စဒၫဝံၭ အၥၭလမုၬဘၪ လၧအဖိၪခွၫ အကၠီၩ့နီၪ ကိၭမုနံၩမုနၩဒ့ၭလီၫ. 38 စအၭဘစလၧၫ့ စဲၪ့ဖျိၭတၭ, လ့ၩဝ့ၫ လၧဂ့ၭၡၧၫတၭ, အီၪထီးနီၪ ၥၧၫ့နံၪ့လီၫ. 39 တၭ စဒၫဝံၭ ဆိၫ့လ့ၩ လၧစအၭဘစလၧၫ့ အအီၪလီၫ. အဂဲးဘဲၫယီၩ အၥၭမုၬထၪ့ထဲၩ့ လၧစအၫမနၧၫ့အကၠီၩ့ တၭ, အဂဲးဘဲၫယီၩ အဝ့ၫဒၪ ၥံၫယူၭဝ့ၫယူၭ. 

1 တၭ နးဇ့ၫရုၫအဲအၫ အဖိၪခွၫ စယိအၭ ၥ့ၪယၫဝ့ၫ လၧစဎွၩအၥၭ အီၪစအၭဘစလၧၫ့လီၫ. 2 တၭ စယိအၭ အၪ့မၧၫ့လၩ့ ဆၧ လၧတကိအၫ အလးနီၪတၭ, အၪ့မၩန့ ၦမုၪ လၧအကိၪ့ဆၧၥ့ၪလဂၩတၭ, စံၭအဝ့ၫ, ကျဲၩ့မၩနၥၭ လၧၦဂၪ့ဆၧယၧၩ့ဆၧတၭ, ၥိၭ ၦဂၪ့ဆၧယၧၩ့ဆၧ အကီၩ့အၥိၭတၭ, ထီးဂုၪနလီၩ့လၧၥိၪလဂ့ၩ. အ့ၪမွဲ အီၪနဝ့ၫ ဘဲၫ ၦလၧအဂၪ့ဝ့ၫ လၧၦၥံၫအကၠီၩ့ ယံၬယံၬလ့ၬ အၥိၭနီၪ; 3 တၭ ဂဲၫလၧစဎွၩအအီၪနီၪတၭ, ချဲၩ့ဆၧ လၧအဝ့ၫ, ဘဲၫဆၧချဲၩ့ ဘဲၫယီၩ အၥိၭနီၪဆံၭ. တၭ စယိအၭ အီၪက့ၪဆၧချဲၩ့နီၪ လၧအနိၭဖၧၩ့လီၫ. 4 ၦတကိအၫမုၪ ချဲၩ့ဆၧ လၧစဎွၩတၭ, ၡီၫ့လၩ့အၥၭ တၭ ထွံၩလၩ့ဝ့ၫတၭ, စံၭဝ့ၫဒၪ, မၩဖီၩ့မၩဖျ့ၭဆၧဆံၭ, စဎွၩဧ့, 5 တၭ စဎွၩစံၭဝ့ၫ, မွဲနဘၪ ဆၧနီၪလမံၩ့လဲၪ. အဝ့ၫဒၪ ချဲၩ့ဆၧၫ့ဆၧ, ယမွဲ ၦမုၪမဲၫတၡါတၭ, ယဝၩၥံၫယူၭ. 6 တၭ နဎီးမုၪ အီၪလၧအဖိၪခွၫနံၫဂၩတၭ, အဝ့ၫၥံၪ နံၫဂၩနီၪ အဲၪ့လိၬဆိၭချဲၩ့လိၬအၥၭ လၧဆၧပျၩ့ဖၧၩ့ တၭ, ဆၧမၩလၩ့ဖၭ အဝ့ၫၥံၪ အီၪနးဂၩအ့ၬ. အ့ၪမွဲ အလဂၩ ဖ့ၬခွံၬ အဝ့ၫလဂၩတၭ, မၩၥံၫဝ့ၫဒၪလီၫ. 7 တၭ ယိခွါ, ၦဂံၪ့ဒီၪ့ ထၧၫ့ဒီၪ့ယၫ ဂဲထုၪ့ ထၫ့ဒုၪဒၩ နဎီးမုၪ တၭ, စံၭဝ့ၫဒၪ, ဖ့ၪလၫ့ခွံၬ ၦလၧအဖ့ၬခွံၬ အထၧၫ့ဖုဝဲ လဂၩနီၪ, ဘဲၫၥိၭ ပမိမၩၥံၫအဝ့ၫ, လၧအထၧၫ့ဖုဝဲ လၧအမၩၥံၫဝ့ၫလဂၩ အၥၭမၧၫ့ အကၠီၩ့တၭ, ပမိမၩဂၭဂီၩ့ဆ့ ၦလၧအန့ၥၫဆၧလီၫ. အခိးမွဲ အဝ့ၫၥံၪ မိမၩလၩ့ဖံၬယမ့ၪအၧၩ့ လၧအအီၪလၩ့ထးတၭ, အမံၩ့မွဲဂ့ၩ, ဆၧအီၪလၩ့ထး လၧဂၪ့ခိၪချိၫ့ မွဲဂ့ၩ, မိအီၪက့ၪလၩ့ထးဝ့ၫ လၧယဝၩအဂး နးမံၩ့အ့ၬ. 8 စဎွၩ စံၭၦမုၪနီၪ, ထဲၩ့ထဲၩ့လၧနဂံၪ့တၭ, ယမိမၪလူၬဆၧ လၧနဂဲးနကၠီၪ့လီၫ. 9 တၭ ၦတကိအၫမုၪ စံၭစဎွၩ, ယကဆါ စဎွၩဧ့, မွဲ ဆၧအၧၩ့နီၪ ဘၪယၧၩ, ဒဲယဖါ အၡၩဂံၪ့ဖိၪတၭ, စဎွၩ ဒဲအလးဆီၩ့ဆီ ဖီၩ့ဖျ့ၭဆံၭ. 10 တၭ စဎွၩ စံၭဝ့ၫဒၪ, ထီးဒၪ ၦလၧအချဲၩ့ဆၧ လၧနၧၩနီၪ ဂဲၫဆိၬ အဝ့ၫ လၧယအီၪဆံၭ. မွဲအမိထိၭဘၪလၧၩ့ နၧၩအ့ၬ. 11 ထီးနီၪလဖၧၫ့ ၦမုၪနီၪ စံၭဝ့ၫဒၪ, မွဲစဎွၩ နၪ့ထၪ့ထဲၩ့ ယဟိဝၩ နယွၩ လၧနလဒုၭမၩဂၭဂီၩ့လၧၩ့ဘၪ ၦဎွ့ၩန့ထဲၩ့ဆၧၥွံၪလဖၪ ဘဲၫၥိၭ အထီးမၩဂၭဂီၩ့ ယဖိၪခွၫလဂ့ၩ. တၭ အဝ့ၫဒၪ စံၭဝ့ၫ, ယဟိဝၩမၧၫ့ဝ့ၫ, နဖိၪခွၫအခိၪၥူၫလဘီၩ့ လၩ့ထ့ၬဘၪ လၧဂၪ့ခိၪအ့ၬ. 12 ၦမုၪ စံၭဝ့ၫဒၪ, ဒုၭချဲၩ့လါ နဎီးမုၪ လၧဆၧချဲၩ့လထံၪ, လၧယကဆါ စဎွၩဆံၭ. တၭ အဝ့ၫဒၪ စံၭဝ့ၫ, ချဲၩ့ထၪ့ ဘီၪ. 13 တၭ ၦမုၪနီၪ စံၭဝ့ၫဒၪ, နဆီၫ့မီၪ့ဆၧ ဘဲၫနီၪ လၧယွၩအၡၩခမျၧးနီၪ အဂဲးအကၠီၪ့, မွဲဘၪလဲၪ. တၭ စဎွၩ ချဲၩ့ဆၧလမံၩ့နီၪ ဘဲၫ ၦလၧအမၩမၪဆၧအၥိၭ လၧစဎွၩ လဂဲၫထဲၩ့ဆိၬဘၪ အၡၩဝံၩ့ဝၩ့ဖိၪလဂၩ အကၠီၩ့ နီၪလီၫ. 14 အဂဲးဘဲၫယီၩ မွဲပဘၪၥံၫပဝ့ၫတၭ, ဆၧမၩအၥၭ ဘဲၫထံၫလၧဆၧလူၫလၩ့ဝ့ၫ လၧဂၪ့ခိၪတၭ, ၦဘျုၪ့ထၪ့ထဲၩ့ လၥ့ၪလၧၩ့ဘၪအၥိၭနီၪလီၫ. တၭယွၩ ယိဒိၪဆံၭအၪၡၩ ၦနးဂၩအ့ၬ. တၭမွဲ အကိၪ့ထၪ့ဝ့ၫ ဘဲၫၥိၭ အၡၩဂၭဝံၩ့ဝၩ့ဖိၪနီၪ အထီးဘၪ ဆၧနၫ့ထၪ့ခွံၬဝ့ၫ လၧအမ့ၬယၫလဂ့ၩလီၫ. 15 တၭ ဘိၩ့နဲၪ့ယီၩ ယမိဂဲၫချဲၩ့ဆၧ လၧယကဆါ စဎွၩ လၧဆၧလမံၩ့ယီၩ အဂဲးအကၠီၪ့ လီၫ. အဂဲးဘဲၫယီၩ ၦခမျၧး မၩၥၭမဲၪၥၭဖျဲၩ့ယၧၩ တၭ, နဎီးမုၪ စံၭဝ့ၫဒၪ, ယမိချဲၩ့ဆၧ လၧစဎွၩလီၫ. ဘၪလဘၪ စဎွၩ မိမၩဆၧ လၧအဎီးမုၪ အၪ့ကံၩ့ဝ့ၫနီၪလီၫ. 16 အဂဲးဘဲၫယီၩ စဎွၩ မိခိၭနၪ ဘဲၫၥိၭ အမိမၩဖျ့ၭထၪ့ခွံၬ အဎီးမုၪ လၧၦၡၩ အစူၪဖၧၩ့ လၧအမိမၩဂၭဂီၩ့ခွံၬ ယၧၩ, ဒဲယဖိၪခွၫ လစီၪ့ဎး, လၧယွၩ အဆၧန့ၥၫအဖၧၩ့ လီၫ. 17 တၭ နဎီးမုၪ စံၭဝ့ၫဒၪ, ယကဆါ စဎွၩ အဆၧချဲၩ့ မိကဲၪထၪ့ ဆၧမၩမုၬထၪ့ထဲၩ့ယၧၩလီၫ. အဂဲးဘဲၫယီၩ ဘဲၫယွၩအၥီၫ့လဂၩအၥိၭနီၪ, ယကဆါ စဎွၩ မၩအၥၭဘဲၫနီၪ, ဘဲၫၥိၭ အမိအၪ့နၩ့ဖၭ ဆၧဂ့ၩ, ဒဲဆၧအၧၩ့ အဆၧၫ့နီၪလီၫ. တၭ ယဟိဝၩ နယွၩ မိအီၪလၧနၥိၭ လီၫ. 18 ထီးနီၪလဖၧၫ့ စဎွၩ စံၭဆၧၫ့ဆၧတၭ, စံၭၦမုၪနီၪ, ဆၧလၧယမိအၪ့စၪ့နၧၩနီၪ ထီးအီၪက့ၪၥူၪခွံၬ လၧယမ့ၬယၫ နးမံၩ့လဂ့ၩ. တၭ ၦမုၪနီၪ စံၭဝ့ၫဒၪ, မွဲယကဆါ စဎွၩ ချဲၩ့လါဆၧဆံၭ. 19 တၭ စဎွၩ စံၭဝ့ၫဒၪ, စယိအၭ အစူၪ အီၪလၧနၥိၭ, လၧဆၧလဖၪယီၩ ထီးအလူၬအဖၧၩ့ မွဲအ့ၬဧၪ. ၦမုၪ စံၭဆၧၫ့ဆၧတၭ, စံၭဝ့ၫဒၪ, နၥၭမၧၫ့ဝ့ၫ ယကဆါ စဎွၩဧ့, လၧစူၪထွ့ၪမွဲဂ့ၩ, လၧစူၪစ့ၪမွဲဂ့ၩ, ၦကၠၪထဲၩ့အၥၭ လၧယကဆါ စဎွၩ ချဲၩ့ဆၧအအီၪၥ့ၪ နးဂၩအ့ၬ. အဂဲးဘဲၫယီၩ နခ့ၫနၡၩ စယိအၭ မၪလူၬယၧၩတၭ, အီၪက့ၪ ဆၧချဲၩ့ ထီးအလူၬနီၪ လၧနဎီးမုၪ အနိၭဖၧၩ့လီၫ. 20 နခ့ၫနၡၩ စယိအၭ မၩဆၧယီၩ ဘဲၫၥိၭ အမိဒုၭအီၪထၪ့ ဆၧချဲၩ့ အခံးအဂၩ့ လမံၩ့နီၪလီၫ. တၭယကဆါ ကိၪ့ဆၧၥ့ၪ ဘဲၫယွၩအၥီၫ့လဂၩ အဆၧကိၪ့ၥ့ၪအၥိၭနီၪ, ဘဲၫၥိၭ အမိၥ့ၪယၫ ဆၧလၧအအီၪ လၧဂၪ့ခိၪချိၫ့ ထီးအလူၬလီၫ. 21 စဎွၩ စံၭစယိအၭ, ယိခွါ, ယမၩယူၭ ဆၧနီၪလမံၩ့ယူၭတၭ, လ့ၩ, ဂဲၫထဲၩ့န့ ၦဖိၪၥၪခွၫ စအၭဘစလၧၫ့နီၪ ဘီၪ. 22 စယိအၭ ၡီၫ့လၩ့အၥၭတၭ, ထွံၩလၩ့တၭ, စံၭထၪ့အၪ့အူၭ စဎွၩ အခိးအတၩတၭ, စယိအၭ စံၭဝ့ၫဒၪ, ဆၧလၧမုဆၫလနံၩယီၩ နခ့ၫနၡၩ ၥ့ၪယၫဝ့ၫ လၧအဘၪခိးဘၪတၩ လၧနမ့ၬယၫလီၫ. ယကဆါ, စဎွၩဧ့, အဂဲးဘဲၫယီၩ စဎွၩမၩယူၭ အခ့ၫအၡၩ အဆၧချဲၩ့ယူၭ လီၫ. 23 စယိအၭ ဂဲထုၪ့တၭ, လ့ၩဝ့ၫလၧဂ့ၭၡၧၫတၭ, ဂဲၫထဲၩ့န့ စအၭဘစလၧၫ့ လၧယရုစလံၫ့လီၫ. 24 တၭ စဎွၩ စံၭဝ့ၫဒၪ, မွဲအထဲၩ့ထဲၩ့ လၧအဂံၪ့ဒၪဝ့ၫဆံၭ. မွဲအထီးဒၪဘၪ ယမ့ၬလဂ့ၩ. အခိးမွဲ စအၭဘစလၧၫ့ ထဲၩ့ထဲၩ့ လၧအဂံၪ့ဒၪဝ့ၫနီၪ, ဒၪဘၪ စဎွၩအမ့ၬအ့ၬ. 25 မွဲလါနၫ့ လၧအံၫစရ့လၭ အကျၩနီၪ ၦဘၪ ဆၧစံၭထၪ့အၪ့အူၭ လၧအဎံၫအလၩအကၠီၩ့, ဘဲၫစအၭဘစလၧၫ့ အၥိၭနီၪ အီၪနးဂၩအ့ၬ. လၧအခၪ့ယၫၥၭ ဖိးလၧအခိၪဒၩနီၪ အဆၧလလၧၫ့လဎွ့ၩဘၪ အီၪနးမံၩ့အ့ၬ. 26 ထီးအကူၭထ့ၬ အခိၪၥူၫတၭ, (အဂဲးဘဲၫယီၩ ထီးနံၪ့ဆၧၫ့ထဲၩ့အလးတၭ, ကူၭထ့ၬဝ့ၫလီၫ. မွဲအခိၪၥူၫ ဎၧၫ့ဝ့ၫ လၧအလီၩ့အကၠီၩ့တၭ, ကူၭထ့ၬဝ့ၫဒၪလီၫ.) အခိၪၥူၫ ဎၧၫ့ ၡက့လၭ နံၫယၩ, ဘဲၫစဎွၩ အဆၧခံၫ့ၥၪအၥိၭနီၪလီၫ. 27 တၭ လၧစအၭဘစလၧၫ့ အဂးနီၪ အဖိၪခွၫ အီၪဖျဲၪဝ့ၫ ၥၧၫ့ဂၩ, ဒဲအဖိၪမုၪလဂၩ လၧအမံၩ့မွဲ နးတၫမၫလီၫ. တၭ အဝ့ၫဒၪမွဲ ၦမုၪ အခံးအဂၩ့ဂ့ၩလဂၩလီၫ. 28 စအၭဘစလၧၫ့ အီၪဝ့ၫလၧယရုစလံၫ့အဖၧၩ့ နံၫနံၪ့ယၫတၭ, ဒၪဘၪ စဎွၩအမ့ၬအ့ၬ. 29 အခိးမွဲ စအၭဘစလၧၫ့ အၪ့မၧၫ့လၩ့ ဆၧ လၧစယိအၭ အအီၪ ဘဲၫၥိၭ အမိဒုၭလ့ၩဝ့ၫ လၧစဎွၩ အအီၪတၭ, အ့ၪမွဲ အဝ့ၫဒၪ ဂဲၫလၧအအီၪနီၪ အၥၭအီၪအ့ၬ. အဝ့ၫဒၪ အၪ့မၧၫ့လၩ့ဒီၭ နံၫဘျၩ့လဘျၩ့တၭ, အဝ့ၫ ဂဲၫလၧအအီၪနီၪ အၥၭအီၪအ့ၬ. 30 မၩအၥၭဘဲၫနီၪတၭ စံၭအခ့ၫအၡၩ, ယိခွါ, စယိအၭအဆံၬ အီၪဘူၭ လၧယဆံၬတၭ, အီၪဝ့ၫ လၧဘုၪမုယီၩ ထီးနီၪလီၫ. တၭလ့ၩဆူၭထၪ့ခွံၬ လၧမ့ၪဆံၭ. တၭ စအၭဘစလၧၫ့ အခ့ၫအၡၩလဖၪနီၪ လ့ၩဆူၭထၪ့ ဆံၬလၧမ့ၪလီၫ. 31 ထီးနီၪလဖၧၫ့ စယိအၭ ဂဲထုၪ့တၭ, ဂဲၫလၧစအၭဘစလၧၫ့ အဂံၪ့ဖၧၩ့တၭ, စံၭအဝ့ၫ, နခ့ၫနၡၩ ဆူၭထၪ့ခွံၬ ယဆံၬ လၧမ့ၪနီၪ, မွဲဘၪလဲၪ. 32 တၭ စအၭဘစလၧၫ့ စံၭဆၧၫ့ စယိအၭ, ယိခွါ, ယအၪ့မၧၫ့လၩ့ ဆၧ လၧနအီၪ, စံၭ ဂဲၫလၧယီၩ ဘဲၫၥိၭ ယမိအၪ့မၧၫ့လၩ့နၧၩ လၧစဎွၩ အအီၪ ဘဲၫနမိစံၭ, ယဂဲၫထဲၩ့ လၧဂ့ၭၡၧၫနီၪ, မွဲဘၪလဲၪ. ယ အ့ၪအီၪဒံၭ ထီးနီၪ ဂ့ၩလၧယဂးလီၫ. တၭ ဘိၩ့နဲၪ့ယီၩ ဒုၭဒၪဘၪယၧၩ လၧစဎွၩ အမ့ၬဆံၭ. ဆၧအၧၩ့ အ့ၪအီၪလၧယဖၧၩ့တၭ, မွဲအမၩၥံၫယၧၩ ဘီၪ. 33 အခိးမွဲ စယိအၭ ဂဲၫလၧစဎွၩအအီၪတၭ, လီၩဘၪ အဝ့ၫတၭ, ထီးအဝ့ၫဒၪ ကိၭန့ စအၭဘစလၧၫ့တၭ, အဝ့ၫ ဂဲၫဝ့ၫလၧစဎွၩအအီၪနီၪ, ၡီၫ့လၩ့အၥၭ လၧစဎွၩ အမ့ၬယၫတၭ, စဎွၩ အဲၪဂါ စအၭဘစလၧၫ့နီၪလီၫ. 

1 တၭ လၧဆၧနီၪအလးခဲၫ့ ဆၧမၩအၥၭ, လၧစအၭဘစလၧၫ့ တဲၩ့ဝဲၩ လဲၪ့ၥုၭလဖၪ, ဒဲကၥ့ၪလဖၪ, ဒဲၦၡၩယဲဆံၫ ဘဲၫၥိၭ အမိစဲၪ့တလဲး လၧအမ့ၬယၫလီၫ. 2 စအၭဘစလၧၫ့ ဂဲထုၪ့ ဂီၩဂီၩတၭ, ဆၧၫ့ထုၪ့ လၧတရၫ့ အဖၧၩ့ၥၭနဲၩ့တၭ, ထီးၦအီၪလၧအမူၭအရါ လဂၩဂၩ ဂဲၫလၧစဎွၩအအီၪလၧဆၧစ့ၩရၫ့အဂးတၭ, ဆၧမၩအၥၭ လၧစအၭဘစလၧၫ့ ကိၭန့ဝ့ၫတၭ, စံၭဝ့ၫဒၪ, နဘၪဆဲၫ့ လၧဒိၩ့ပလၫလဲၪ. တၭ အဝ့ၫနီၪ စံၭဝ့ၫဒၪ, နခ့ၫနၡၩ ဘၪဆဲၫ့ လၧအံၫစရ့လၭ အဒီၪ့လဖၪ အကျၩလဒီၪ့ လီၫ. 3 တၭ စအၭဘစလၧၫ့ စံၭအဝ့ၫဒၪ, ယိခွါ, နမူၭနီၪမွဲ ဆၧဂ့ၩ ဒဲဘၪဝ့ၫ; မွဲလါနၫ့ စဎွၩ အခ့ၫအၡၩ လၧအမိခိၭနၪ နလူနီၪ အီၪအ့ၬ. 4 တၭ စအၭဘစလၧၫ့ စံၭဝ့ၫဒၪ, မွဲပလၫ မိအီၪက့ၪယၧၩ လၧၦစ့ၩရၫ့ခွး လၧခးဖၧၩ့လဂၩလဲၪ. တၭ ကယဲ ၦလၧအအီၪလၧအမူၭအရါမွဲဂ့ၩ, ဆၧစ့ၩရၫ့အလးမွဲဂ့ၩ, အ့ၪဂဲၫဝ့ၫ လၧယအီၪတၭ, ယမိစ့ၩရၫ့ အဝ့ၫ လၧဆၧတီၩဆၧလီၩ့လီၫ. 5 ထီးၦလဂၩဂၩ ၥုၭဘူၭအၥၭ ဘဲၫၥိၭ အမိထွံၩလၩ့တၭ, ဆၧမၩအၥၭ လၧအဝ့ၫဒၪ ယူၬစိၩအစူၪတၭ, မၩန့ဝ့ၫတၭ အဲၪဂါဝ့ၫလီၫ. 6 တၭ စအၭဘစလၧၫ့ မၩအံၫစရ့လၭ ထီးအလူၬ လၧအဂဲၫ လၧစဎွၩအအီၪလၧစ့ၩရၫ့ဆၧအဂး ဘဲၫ ဆၧနီၪလမံၩ့အၥိၭလီၫ. အခိးမွဲ စအၭဘစလၧၫ့ အၪ့ဂူၪန့ အံၫစရ့လၭအၥၭလီၫ. 7 တၭအနံၪ့လံဆံၫ အလးခဲၫ့နီၪ ဆၧမၩအၥၭ လၧစအၭဘစလၧၫ့ စံၭစဎွၩ, ဒုၭလ့ၩလါယၧၩ ဘဲၫၥိၭ ယမိမၩဘိၪ့ဆၧ ဘၪဆဲၫ့ လၧဆၧဆိၪလၩ့ယၥၭ လၧယဆိၪလၩ့ လၧယဟိဝၩ လၧဟံဘြၧၫ့အဖၧၩ့နီၪဆံၭ. 8 အဂဲးဘဲၫယီၩ လၧယအီၪလၧဂ့ၭၡၧၫ လၧစံရအၫအဖၧၩ့နီၪ နခ့ၫနၡၩ ဆိၪလၩ့အၥၭ လၧဆၧဆိၪလၩ့လမံၩ့တၭ, စံၭ, ယဟိဝၩ အ့ၪဒုၭဂဲၫထဲၩ့ဒီၭယၧၩ လၧယရုစလံၫ့ အဖၧၩ့တၡါတၭ, ထီးနီၪလဖၧၫ့ ယမိမၩ ယဟိဝၩ အဆၧလီၫ. 9 တၭ စဎွၩ စံၭအဝ့ၫ, လ့ၩဆၧမုၬမုၬဆံၭ. အခိးမွဲ အဝ့ၫဒၪ ဂဲထုၪ့တၭ, လ့ၩဝ့ၫ လၧဟံဘြၧၫ့လီၫ. 10 စအၭဘစလၧၫ့ အၪ့မၧၫ့လၩ့ ၦယိၥူၪဆၧ လၧအံၫစရ့လၭ အဒီၪ့ၥံၪ ထီးအလူၬ အကျၩတၭ စံၭဝ့ၫ, ထီးနၥံၪနါဂၧၫ့ ခွ့ၩအၥီၫတၭ, နၥံၪ မိဘၪစံၭ, စအၭဘစလၧၫ့ ကဲၪ စဎွၩ လၧဟံဘြၧၫ့ အဖၧၩ့လီၫ. 11 တၭ ၦၡၩနံၫယၩ စဲၪ့ထၪ့ခွံၬဝ့ၫ လၧယရုစလံၫ့အဖၧၩ့ ဖိၬ စအၭဘစလၧၫ့အခဲၫ့နီၪလီၫ. ဆၧကိၭန့ဝ့ၫတၭ, အဝ့ၫၥံၪ လ့ၩဝ့ၫ တီၩတီၩလီၩ့လီၩ့တၭ, ၥ့ၪယၫဆၧ နးမံၩ့အ့ၬ. 12 တၭ စအၭဘစလၧၫ့ အၪ့မၧၫ့လၩ့ ၦလ့ၩကိၭန့ ၦဂဲလိၫဖိၪ စအဟံၭၥိၫဖ့လၭ စဒၫဝံၭ အၡၩ ဒုၭကိၪ့ဆၧလဂၩ လၧအအီၪလၧဒိၩ့ဂဲလိၫအဖၧၩ့ လၧအလုထၪ့ဆၧလဖၪ အဘိၩ့ဘၭ လီၫ. တၭ ဆၧပိၩ့ထၪ့ဆၧနီၪ ဆီၪ့ဝ့ၫ, အဂဲးဘဲၫယီၩ ၦနုၬ လၧစအၭဘစလၧၫ့ အစူၪဖၧၩ့နီၪ အၪထၪ့ဝ့ၫ လထံၪဎးလီၫ. 13 အၥီၫ့လဂၩ ဂဲၫလၧစဒၫဝံၭ အအီၪတၭ, စံၭဝ့ၫဒၪ, အံၫစရ့လၭ အၡၩလဖၪ အၥၭအီၪလၧစအၭဘစလၧၫ့ အၥိၭလီၫ. 14 တၭ စဒၫဝံၭ စံၭအခ့ၫအၡၩ ထီးအလူၬ လၧအအီၪလၧအၥိၭ လၧယရုစလံၫ့အဖၧၩ့နီၪ ဂဲထုၪ့တၭ, မွဲ ပစဲၪ့ဖျိၭၡီၩ့ဆံၭ. အ့ၪလမွဲဘၪဘဲၫနီၪတၭ, ပဖီၩ့ဖျ့ၭ လၧစအၭဘစလၧၫ့အ့ၬ; စဲၪ့ထၪ့ခွံၬ ချဲၫ့ချဲၫ့ဆံၭ. မိချုၭန့ရှုၭ ဘၪခိၬပၧၩတၭ, မိဒုၭဘၪပၧၩ လၧဆၧအၧၩ့တၭ, မိဖ့ၬခွံၬ ဒိၩ့လၧနၭအနါလီၫ. 15 တၭ စဎွၩ အခ့ၫအၡၩၥံၪ စံၭစဎွၩ, ယိခွါ, နခ့ၫနၡၩလဖၪ, ထီးဒၪ ယကဆါ စဎွၩ မိစ့ၩရၫ့ ဆၧ လမံၩ့လါလါလီၫ. 16 စဎွၩ စဲၪ့ထၪ့ ဒဲအၡၩဂံၪ့ဖိၪ ထီးအလူၬ အီၪလၧအၥိၭ တၭ, စဎွၩ အီၪက့ၪလၩ့ထး အၥံၪမၫ ဆံၫဂၩ ဘဲၫၥိၭ အမိအီၪခိၭ ဂံၪ့နီၪလီၫ. 17 စဎွၩ စဲၪ့ထၪ့ ဒဲၦခမျၧး ထီးအလူၬ အီၪလၧအၥိၭတၭ, အီၪထီ လၧအလးအီၪယဲၩ့လီၫ. 18 တၭ အခ့ၫအၡၩ ထီးအလူၬနီၪ လ့ၩလၧအနဲၩ့ထံၭတၭ, ၦခ့ၫရံၭဖိၪ ထီးအလူၬ, ဒဲၦပံလ့ၭဖိၪ ထီးအလူၬ, ဒဲၦဂံၭတဲၭဖိၪ ထီးအလူၬ, ၦဎူၫယၩ လၧအဂဲၫလၧအၥိၭ လၧဂၫၥၭ အဖၧၩ့နီၪ လ့ၩဝ့ၫ လၧစဎွၩ အမ့ၬယၫလီၫ. 19 ထီးနီၪလဖၧၫ့ စဎွၩ စံၭၦဂံၭတဲၭဖိၪ စအံၭတအဲၫ, နဝ့ၫဒၪယီၩ မွဲဘၪနီၫ လၧနလ့ၩ ဖိၬပခဲၫ့လဲၪ, ထဲၩ့ထဲၩ့လၧနလး တၭ အီၪလၧစဎွၩအၥိၭဆံၭ. အဂဲးဘဲၫယီၩ နမွဲ ၦလခီၫဘၩ့မုးဖိၪ, ဒဲၦဘၪ ဆၧနၫ့ထၪ့ခွံၬ လၧနလးဆ့လီၫ. 20 နဂဲၫလၧမုဂၪတဂၪနီၪ, ယမိအၪ့မၧၫ့ နဂၭဝံၩ့ဝၩ့ ဖိၬပခဲၫ့ လၧမုဆၫလနံၩယီၩဆ့ဧၪ, ယမိလ့ၩဆၧ ထီးဒၪ ယမိလ့ၩနီၪ, ထဲၩ့ထဲၩ့နဝ့ၫတၭ, ထဲၩ့ဆိၬ နထၧၫ့ဖုဝဲလဖၪ ဆံၭ. မွဲဆၧအခိးအတၩ, ဒဲဆၧမွဲဆၧတီၩ အီၪလၧနၥိၭ ဆံၭ. 21 စအံၭတအဲၫ စံၭဆၧၫ့ စဎွၩနီၪတၭ, စံၭဝ့ၫဒၪ, ယဟိဝၩ မၧၫ့ဝ့ၫ, ဒဲယကဆါမၧၫ့ဝ့ၫ, ထီးဒၪ အလး လၧကဆါ အီၪဝ့ၫ လၧဆၧမၧၫ့အဖၧၩ့မွဲဂ့ၩ, လၧဆၧၥံၫအဖၧၩ့ မွဲဂ့ၩ, နခ့ၫနၡၩ မိအီၪဝ့ၫ ထီးနီၪဆ့လီၫ. 22 စဒၫဝံၭစံၭ စအံၭတအဲၫ, လ့ၩဘီၪ, ခၫ့ဂၬဆၧဆံၭ. တၭ ၦဂံၭတဲၭဖိၪ စအံၭတအဲၫနီၪ လ့ၩခၫ့ဂၬဆၧ ဒဲအၡၩထီးအလူၬ, ဒဲကယဲ ဖိၪဒံၩဖိၪၥၪ လၧအအီၪလၧအၥိၭလီၫ. 23 ၦခးဖိၪ ထီးအလူၬ ဂၪ့ဝ့ၫ လၧအလူဖၭဒိၪတၭ, ၦခမျၧး ခၫ့ဂၬ ဆၧထီးအလူၬ, ဒဲစဎွၩ အနၫ့ဆါဒၪဝ့ၫနီၪ ခၫ့ဂၬ ထံၫချိၬ ကံၭဒြၧၫ့တၭ, ၦထီးအလူၬ ခၫ့ဂၬဆၧ, တီၩ လၧမံၩ့လၬကျၩ အဖၧၩ့ၥၭနီၪလီၫ. 24 တၭယိခွါ, စဇၫဒီၭဆ့, ဒဲၦလံဝဲၫဖိၪ ထီးအလူၬ အီၪလၧအၥိၭ, ဆိၬ ယွၩအဆၧအုၩ့လၩ့ အတလၫနီၪ, အဝ့ၫၥံၪ အီၪက့ၪလၩ့ ယွၩအတလၫတၭ, စအဘဲအၥၫ လ့ၩထၪ့, ထီးၦခမျၧး ထီးအလူၬ စဲၪ့ထၪ့ခွံၬ လၧဒိၩ့ဖၧၩ့လူၬဝ့ၫလီၫ. 25 တၭ စဎွၩ စံၭစဇၫဒီၭ, ထဲၩ့ဆိၬ ယွၩအတလၫနီၪ လၧဒိၩ့ဖၧၩ့ဆံၭ. ယ အ့ၪဘၪခိးဘၪတၩ လၧယဟိဝၩ အမ့ၬယၫတၭ, အဝ့ၫဒၪ မိဒုၭဂဲၫထဲၩ့ထဲၩ့ယၧၩတၭ, မိဒုၭနဲၪယၧၩ လၧအဝ့ၫနီၪ, ဒဲအအီၪအလးလီၫ. 26 မွဲလါနၫ့ အဝ့ၫဒၪ အ့ၪစံၭဘဲၫယီၩ, လဘၪဘၪ ယၥၭဒဲနၧၩ နီၪ, ယိခွါ, ယၧၩလီၫ. မွဲအမၩယၧၩ ထီးအဂ့ၩ လၧအမ့ၬယၫဆံၭ. 27 တၭ စဎွၩ စံၭၦလုဆၧ စဇၫဒီၭ, နမွဲ ၦဒၪဆၧလၧယၫ မွဲအ့ၬဧၪ. ထဲၩ့ထဲၩ့ လၧဒိၩ့ဖၧၩ့ မုၬမုၬ ဒဲနဖိၪခွၫ နံၫဂၩလၧနၥိၭ, နဖိၪခွၫ စအဟံမအၭ, ဒဲစအဘဲအၥၫ အဖိၪခွၫ စစၪ့နၥၧၫ့နီၪဆံၭ. 28 ယိခွါဘီၪ ယမိအီၪလၧၡါမုနၧၫ့ဖၫ အဆၧပျၩ့ဖၧၩ့ ထီးဆၧချဲၩ့ဂဲၫ လၧနၥံၪအအီၪလၧအမိဒုၭနဲၪ ယဆၧလီၫ. 29 အခိးမွဲ စဇၫဒီၭ ဒဲစအဘဲအၥၫ, ဂဲၫဆိၬထဲၩ့ ယွၩအတလၫ လၧယရုစလံၫ့ အဖၧၩ့တၭ, အဝ့ၫၥံၪ အီၪထီးနီၪလီၫ. 30 စဒၫဝံၭ လ့ၩထၪ့ ခိၪလီၩ့ အလဲအိၫ့အလီၩ့တၭ, လ့ၩဝ့ၫလခီၫ ဂၪ့ဝ့ၫလခီၫ ဒဲအီၪလၧအခိၪဎွံၪ ချုၬဘံၭအၥၭ ဒဲလ့ၩဆၧ လၧအခၪ့အီၪဘိၪ့, ဒဲကယဲ ၦခမျၧး လၧအအီၪလၧအၥိၭထီးအလူၬနီၪ, ချုၬဘံၭ အခိၪဎွံၪ ကိၭဂၩဒ့ၭ တၭ, အဝ့ၫၥံၪ လ့ၩထၪ့ဝ့ၫနီၪ, လ့ၩထၪ့ဝ့ၫလခီၫ ဂၪ့ဝ့ၫလခီၫလီၫ. 31 တၭ ၦလီၩဘၪစဒၫဝံၭ, စံၭဝ့ၫဒၪ, စအဟံၭၥိၫဖ့လၭ အီၪဝ့ၫ လၧၦပိၩ့ထၪ့ဆၧအကျၩ, လၧစအၭဘစလၧၫ့အၥိၭနီၪလီၫ. တၭ စဒၫဝံၭ စံၭဝ့ၫဒၪ, ယဟိဝၩဧ့, ဒုၭကဲၪထၪ့လါ စအဟံၭၥိၫဖ့လၭ အဆၧကိၪ့ လၧဆၧပျီၩပျီၩနီၪဆံၭ. 32 တၭ ဆၧမၩအၥၭ ထီးစဒၫဝံၭ ဂဲၫထီၩ့လၧဆၧဒၩ့ခိၪ ထီးအဘိၪ့ထၪ့ဘၩထၪ့ ယွၩအလးတၭ, ယိခွါ, ၦအၫခဲၫဖိၪ စဟုၡ့ၫ ဂဲၫထၪ့ အၪ့ဂၬ အဝ့ၫ အီၪလၧအဆဲၫ့ယၬ, ဒဲဂၪ့ခိၪအမုၬ အီၪလၧအခိၪဎွံၪလီၫ. 33 စဒၫဝံၭ စံၭအဝ့ၫ, န အ့ၪလ့ၩဆၧ လၧယၥိၭတၭ, နမိကဲၪထၪ့ ဆၧယိၭအဎၧၫ့ လၧယဂးလီၫ. 34 အ့ၪမွဲ န အ့ၪထဲၩ့လၧဒိၩ့ဖၧၩ့တၭ, စံၭစအၭဘစလၧၫ့ ယမိကဲၪထၪ့ နခ့ၫနၡၩ, စဎွၩဧ့, ယမွဲ နဖါအခ့ၫအၡၩ လၧဖျိၩ့လံၩလံၩတၭ, ဘိၩ့နဲၪ့ယီၩ ယမိကဲၪထၪ့ နခ့ၫနၡၩဆ့တၭ, ထီးနီၪလဖၧၫ့ နမိမၩဂၭဂီၩ့ဘၪ စအဟံၭၥိၫဖ့လၭ အဆၧကိၪ့နီၪ လၧယဂးလီၫ. 35 တၭ ၦလုဆၧ စဇၫဒီၭ, ဒဲစအဘဲအၥၫ အီၪလၧနၥိၭထီးနီၪ, မွဲအ့ၬဧၪ. တၭ ကယဲ ဆၧလၧနမိနါဂၧၫ့ဘၪ လၧစဎွၩအဂံၪ့ဖၧၩ့ လမံၩ့လါလါနီၪ ဆၧမိမၩအၥၭ လၧနမိဘၪ လီၩထဲၩ့ ၦလုဆၧ စဇၫဒီၭ ဒဲစအဘဲအၥၫလီၫ. 36 ယိခွါ, အဝ့ၫၥံၪ အဖိၪခွၫနံၫဂၩ အီၪလၧအဝ့ၫၥံၪအၥိၭ ထီးနီၪ, စဇၫဒီၭ အဖိၪခွၫ စအဟံမအၭ, ဒဲစအဘဲအၥၫ အဖိၪခွၫ စစၪ့နၥၧၫ့တၭ, နၥံၪ မိဘၪဖ့ၪယုယၧၩ လၧကယဲ ဆၧလၧနၥံၪနါဂၧၫ့ လၧအဝ့ၫၥံၪ အစူၪဖၧၩ့လီၫ. 37 စဒၫဝံၭ အထံၩအၥိၭ စဟုၡ့ၫ ဂဲၫနုၬ လၧဒိၩ့ဖၧၩ့တၭ, စအၭဘစလၧၫ့ ဂဲၫနုၬ လၧယရုစလံၫ့ အဖၧၩ့လီၫ. 

၂ စၫမုၫအ့လၭ 2 Samuel 16

1 တၭ ထီးစဒၫဝံၭ လ့ၩဖီၩ့ခွံၬ ဆၧဒၩ့ခိၪ လဆံၭတၭ, ယိခွါ, စမံၫဖံၭဘၡ့ၭ အခ့ၫအၡၩ စဇဲဘၫ ဂဲၫထၪ့ဆီး အဝ့ၫ အီၪလၧကၥ့ၪယီၩ့ နံၫဒုၩ တဲၩ့ဝဲၩအၥၭ လၧအပီၩ့, ဒဲကိၪအလီၪ့ နံၫယၩ, ဒဲစဘံၭၥၪဎဲၫ့အဆူၬ လယၩ, ဒဲဆၧခိခၫ အဆၧၥၪလယၩ, ဒဲစဘံၭထံၫထိၪ့လဖျိၪ့ အီၪဝ့ၫ လၧအခိၪလီၫ. 2 တၭ စဎွၩ စံၭစဇဲဘၫ, လၧဆၧလဖၪယီၩ နမိဒုၭနဲၪ အခီၫပယီၫ ဘဲၫၥ့ၪလဲၪ. တၭ စဇဲဘၫ စံၭဝ့ၫဒၪ, ကၥ့ၪယီၩ့ၥံၪမွဲ လၧစဎွၩအၡၩဂံၪ့ဖိၪ မိထူၬဝ့ၫအဂး, ကိၪ ဒဲဆၧခိခၫ အဆၧၥၪ မွဲလၧၦၡၩဖိၪၥၪခွၫ အဆၧအၪ့အဂး, ဒဲစဘံၭထံၫနီၪ မွဲဝ့ၫ ဘဲၫၦလၧအလၩ့ဘဲၩ လၧၡါမုနၧၫ့ဖၫနီၪ မိအီၩဘၪဝ့ၫလီၫ. 3 တၭ စဎွၩ စံၭဝ့ၫဒၪ, နကဆါ အဖိၪခွၫနီၪ, မွဲအအီၪခီၫခီၫလဲၪ; တၭ စဇဲဘၫ စံၭစဎွၩ, ယိခွါ, မွဲအအီၪဝ့ၫ လၧယရုစလံၫ့ အဖၧၩ့ လီၫ. အဂဲးဘဲၫယီၩ စံၭဝ့ၫဒၪ, ဆၧလၧမုဆၫလနံၩယီၩ အံၫစရ့လၭ အၡၩဂံၪ့ဖိၪ မိဖ့ၪထဲၩ့ယၧၩ လၧယဖါ အဘၩ့အမုးနီၪလီၫ. 4 စဎွၩ စံၭစဇဲဘၫ, ယိခွါ, ကယဲ စမံၫဖံၭဘၡ့ၭ အဆၧနီၪ မွဲနဆၧထီးအလူၬလီၫ. တၭ စဇဲဘၫ စံၭဝ့ၫဒၪ, ယအၪ့ကံၩ့အၪ့ယၫနၧၩ လၧဆၧဆၪ့လၩ့ၥၭအဖၧၩ့, မွဲယမိဘၪခိးဘၪတၩလါ လၧနမ့ၬယၫဆံၭ, ယကဆါ, စဎွၩဧ့, 5 ထီးစဎွၩဒၫဝံၭ ဂဲၫထီၩ့လၧဘဟုရံၫ့တၭ, ယိခွါ, ၦလၧစစီလူၫ အၡၩဂံၪ့ဖိၪ အဒီၪ့အကျၩ လဂၩ ဂဲၫထၪ့ ထီးနီၪတၭ, အမံၩ့မွဲ စၡံမအဲၫ, စဂ့ရၫ အဖိၪခွၫလီၫ. အဝ့ၫဒၪ ဂဲၫထၪ့တၭ, ဂဲၫထၪ့လခီၫ ဆိၪအၧၩ့ဆၧလခီၫလီၫ. 6 တၭ ခွံၬစဒၫဝံၭ, ဒဲစဎွၩဒၫဝံၭ အခ့ၫအၡၩ ထီးအလူၬ လၧလိး လီၫ. တၭ ၦခမျၧး ထီးအလူၬ, ဒဲၦဂဲးဆီၪ့ ထီးအလူၬ အီၪဝ့ၫ လၧအစူၪထွ့ၪလခီၫ, ဒဲလၧအစူၪစ့ၪလခီၫလီၫ. 7 တၭ လၧစၡံမအဲၫ ဆိၪအၧၩ့ဆၧနီၪ, စံၭဝ့ၫ ဘဲၫယီၩ, စဲၪ့ထၪ့ဘီၪ, စဲၪ့ထၪ့ဘီၪ, ဆၧၥွံၪအၡၩလဂၩ, ၦဘၫအလၭဖိၪဧ့, 8 စစီလူၫ, လၧနကဲၪစဎွၩ လၧအလး, အၡၩဂံၪ့ဖိၪ ထီးအလူၬအၥွံၪနီၪ ယဟိဝၩ ဒုၭဘၪထဲၩ့ယူၭ လၧနဖၫ့ခိၪတၭ, ယဟိဝၩ ဖ့ၪလၫ့ယူၭ နဘၩ့နမုး လၧနဖိၪခွၫ စအၭဘစလၧၫ့ အစူၪဖၧၩ့ယူၭ. ယိခွါ, နဘၪ ဆၧဖီၪ့ နၧၩ လၧနဆၧအၧၩ့ဒၪ နဝ့ၫအဖၧၩ့လီၫ. အဂဲးဘဲၫယီၩ နမွဲဆၧၥွံၪအၡၩလီၫ. 9 တၭ နးဇ့ၫရုၫအဲအၫ အဖိၪခွၫ စအၭဘၡဲၫ စံၭစဎွၩ, ထွံၪၥံၫလဒုၩယီၩ မိဆိၪအၧၩ့ ယကဆါ စဎွၩနီၪ, မွဲဘၪလဲၪ. ဒုၭလ့ၩခၫ့ဂၬလါယၧၩဘီၪ; တၭ ယမိဖ့ၬထ့ၬအခိၬလီၫ. 10 တၭ စဎွၩ စံၭဝ့ၫဒၪ, ဆၧဘၪဆဲၫ့ လၧယၧၩ ဒဲနၥံၪ မွဲဘဲၫၥ့ၪလဲၪ. နးဇ့ၫရုၫအဲအၫ အဖိၪခွၫၥံၪဧ့, မွဲအဆိၪအၧၩ့ဒၪဝ့ၫဆံၭ, တၭ ယဟိဝၩ အ့ၪစံၭဝ့ၫ, ဆိၪအၧၩ့ စဒၫဝံၭဘီၪ, တၭမွဲပလၫမိစံၭ, နမၩဘဲၫနီၪ, မွဲဘၪလဲၪနီၪ, လဂၩလဲၪ. 11 တၭ စဒၫဝံၭ စံၭစအၭဘၡဲၫ ဒဲအခ့ၫအၡၩ ထီးအလူၬ, ယိခွါ, ယဖိၪခွၫ လၧအဂဲၫထၪ့ လၧယဎွံၬဖၧၩ့လဂၩ အၪ့ဎၬ ယၥၭမၧၫ့လီၫ. ဘိၩ့နဲၪ့ယီၩ ၦဘံၪ့ယမံၫ့ဖိၪနီၪ ဒံၩ့မိမၩဝ့ၫ ဆံၭဒိၪလဲၪ. အီၪဒၪဝ့ၫမွဲ အဆိၪအၧၩ့ဒၪဝ့ၫဘီၪ; အဂဲးဘဲၫယီၩ ယဟိဝၩ အၪ့မၧၫ့ဝ့ၫဒၪလီၫ. 12 ဘၪလဘၪ ယဟိဝၩ မိယိလၩ့ ယဆၧနၭဆၧၡၪ့တၭ, ယဟိဝၩ မိဖ့ၪကၪယၧၩ ဆၧဂ့ၩ လၧအဆၧဆိၪအၧၩ့ မုဆၫလနံၩယီၩ အဂးလီၫ. 13 တၭ စဒၫဝံၭ ဒဲအခ့ၫအၡၩ လ့ၩဆၧ လၧဖၧၩ့ၥၭတၭ, စၡံမအဲၫ လ့ၩဝ့ၫ လၧခိၪလီၩ့ဖၩဆဲၫဎၩ့ လၧအဝ့ၫတၭ, လ့ၩဝ့ၫလခီၫ, ဆိၪအၧၩ့ဝ့ၫလခီၫ, ဒဲခွံၬဝ့ၫ လၧလိး ဒဲဎွံၪဝ့ၫ လၧဂၪ့ခိၪမုၬ လီၫ. 14 တၭ စဎွၩ ဒဲၦခမျၧး လၧအအီၪဝ့ၫလၧအၥိၭထီးအလူၬ, ဂဲၫဝ့ၫတၭ, ဆၧပွံၭအၥၭနီၪ, အီၪပွံၭဝ့ၫ ထီးနီၪလီၫ. 15 စအၭဘစလၧၫ့, ဒဲၦခမျၧး ထီးအလူၬ လၧအံၫစရ့လၭ အၡၩအကျၩနီၪ ဂဲၫဝ့ၫ လၧယရုစလံၫ့တၭ, စအဟံၭၥိၫဖ့လၭ အီၪလၧအဝ့ၫၥံၪအၥိၭလီၫ. 16 တၭ ဆၧမၩအၥၭ ထီးစဒၫဝံၭ အထံၩအၥိၭ ၦအၫခဲၫဖိၪ စဟုၡ့ၫ ဂဲၫဝ့ၫ လၧစအၭဘစလၧၫ့ အအီၪနီၪတၭ, စဟုၡ့ၫ စံၭစအၭဘစလၧၫ့, မွဲစဎွၩ မၧၫ့ဝ့ၫဆံၭ, မွဲစဎွၩ မၧၫ့ဝ့ၫဆံၭ. 17 တၭ စအၭဘစလၧၫ့ စံၭစဟုၡ့ၫ, အယီၩ, မွဲနခိးနတၩ လၧနမၩ နထံၩနၥိၭဆ့ဧၪ, နလလ့ၩဘၪ လၧနထံၩနၥိၭနီၪ, မွဲဘၪလဲၪ. 18 တၭ စဟုၡ့ၫ စံၭစအၭဘစလၧၫ့, မွဲအ့ၬ; ၦလၧယဟိဝၩ ဒဲၦခမျၧးယီၩ, ဒဲအံၫစရ့လၭ အၡၩ ထီးအလူၬ ရွံန့ဝ့ၫလဂၩနီၪ, ယမိကဲၪထၪ့အဆၧ, ဒဲယမိအီၪလၧအၥိၭလီၫ. 19 မၩဒီၭလဖၧၫ့ ယမိမၩဘၪ ပလၫအဆၧလဂၩလဲၪ. လၧအဖိၪခွၫ အမ့ၬယၫ မွဲအ့ၬဧၪ. ဘဲၫယမၩဆၧ လၧနဖါအမ့ၬယၫ အၥိၭနီၪ ယမိအီၪလၧနမ့ၬယၫ ဘဲၫနီၪလီၫ. 20 ထီးနီၪလဖၧၫ့ စအၭဘစလၧၫ့ စံၭစအဟံၭၥိၫဖ့လၭ, ပမိမၩ ဘဲၫၥ့ၪလဲၪ ဘဲၫၥ့ၪလဲၪနီၪ, ဖ့ၪလၫ့ ဆၧကိၪ့ လၧနၥံၪအကျၩဆံၭ. 21 တၭ စအဟံၭၥိၫဖ့လၭ စံၭစအၭဘစလၧၫ့, နဖါအၥံၪမၫ လၧအအီၪက့ၪလၩ့ထးဝ့ၫ ဘဲၫၥိၭ အမိခိၭဂံၪ့လဖၪနီၪ လ့ၩနုၬ လၧအအီၪဆံၭ, တၭ အံၫစရ့လၭ ထီးအလူၬ မိနါဂၧၫ့ လၧနဖါ ၥၭလိၪနၧၩတၭ, ကယဲ ၦလၧအအီၪလၧနၥိၭ ကိၭဂၩဒ့ၭနီၪ အစူၪ မိဆီၪ့ထၪ့လီၫ. 22 အခိးမွဲ ၦမၩထၪ့ စအၭဘစလၧၫ့ အတဲၩ လၧဂံၪ့ခိၪတၭ, စအၭဘစလၧၫ့ လ့ၩနုၬ လၧအဖါ အၥံၪမၫလဖၪ အအီၪလၧအံၫစရ့လၭ ထီးအလူၬ အမ့ၬယၫလီၫ. 23 တၭ စအဟံၭၥိၫဖ့လၭ အဆၧကိၪ့ လၧအဒုၭကိၪ့ဆၧ လၧမုနံၩလဖၪနီၪ မၩအၥၭ ဘဲၫၦအၪ့စၪ့ဆၧ လၧယွၩအလူအၥိၭနီၪလီၫ. ကယဲ စအဟံၭၥိၫဖ့လၭ အဆၧကိၪ့ ထီးအလူၬ မၩအၥၭ ဘဲၫနီၪ လၧစဒၫဝံၭ, ဒဲစအၭဘစလၧၫ့ နံၫဂၩလူၬလီၫ. 

၂ စၫမုၫအ့လၭ 2 Samuel 17

1 စအဟံၭၥိၫဖ့လၭ စံၭ စအၭဘစလၧၫ့ ဒုၭရွံန့ယၧၩ လၧၦလလၬနံၫထီၫ့ဆံၭ, ယမိဂဲထုၪ့တၭ, ယမိလီၩ့ဆီး စဒၫဝံၭ လၧမုလနၩယီၩလီၫ. 2 ယမိချုၭန့အဝ့ၫ, လၧဆၧပွံၭအၥၭ ဒဲအစူၪလၩ့ဆါ အဘိၩ့ဘၭနီၪတၭ, ယမိမၩၥၭမဲၪ အဝ့ၫတၭ, ကယဲ ၦလၧအအီၪလၧအၥိၭ ကိၭဂၩဒ့ၭနီၪ မိစဲၪ့ဖျိၭတၭ, ယမိဖ့ၬခွံၬန့ၫ စဎွၩလဂၩလီၫ. 3 တၭ ယမိဒုၭဂဲၫထဲၩ့ ၦခမျၧး ထီးအလူၬ လၧနအီၪလီၫ. ၦလၧနအၪ့ဎၬဝ့ၫလဂၩနီၪ မၩအၥၭ ဘဲၫၦထီးအလူၬ ဂဲၫထဲၩ့အၥိၭနီၪလီၫ. ၦခမျၧး ထီးအလူၬ မိအီၪလၧဆၧဘၪလိၬအိၭလိၬလီၫ. 4 တၭ ဆၧချဲၩ့နီၪ ဘၪ စအၭဘစလၧၫ့ အၥၭဂ့ၩမၬ, ဒဲအံၫစရ့လၭ အၥုၪ့က့ၭၥၭၡါ ထီးအလူၬဆ့လီၫ. 5 ထီးနီၪလဖၧၫ့, စအၭဘစလၧၫ့ စံၭဝ့ၫဒၪ, ကိၭန့ ၦအၫခဲၫဖိၪ စဟုၡ့ၫဆ့ဆံၭ, မွဲဆၧနီၪလၫ အီၪလၧအနိၭလဲၪနီၪ ပမိနါဂၧၫ့ဘၪပၥၭဆ့လီၫ. 6 စဟုၡ့ၫ ဂဲၫလၧစအၭဘစလၧၫ့ အအီၪတၭ, စံၭဝ့ၫဒၪ, စအဟံၭၥိၫဖ့လၭ ချဲၩ့ဆၧ ဘဲၫဆၧချဲၩ့ယီၩ အၥိၭနီၪ ပမိဘၪမၩ ဘဲၫအဆၧချဲၩ့နီၪအၥိၭဧၪ. အ့ၪလမွဲဘၪ တၭ, ချဲၩ့ နဝ့ၫဒၪဆံၭ. 7 တၭ စဟုၡ့ၫ စံၭစအၭဘစလၧၫ့, ဆၧကိၪ့ လၧစအဟံၭၥိၫဖ့လၭ ဖ့ၪလၫ့ယူၭနီၪ အယီၩလဖၧၫ့ ဂ့ၩဝါအ့ၬ. 8 တၭ စဟုၡ့ၫ စံၭဝ့ၫဒၪ, အဂဲးဘဲၫယီၩ နၥ့ၪယၫ နဖါ ဒဲအၡၩၥံၪ လၧအမွဲၦအဆီၪ့, ဒဲအၥၭဆၫ, ဘဲၫဖုၫထၫ့မိ လၧၦအၪ့ဂူၬန့ အဖိၪ လၧမံၩ့လၬကျၩအၥိၭနီၪတၭ, နဖါမွဲ ၦဒုၭၥုၭလဂၩတၭ မိအီၪလၧၦခမျၧးအၥိၭ ၥၫ့နၩချီၩ့ အ့ၬ. 9 ယိခွါ မွဲအအီၪၥူၪဝ့ၫ ဘိၩ့နဲၪ့ယီၩ လၧဆၧဖၧၩ့ လစီၪ့စီၪ့, အ့ၪလမွဲဘၪဘဲၫနီၪတၭ, အီၪဝ့ၫ လၧအလး လစီၪ့စီၪ့နီၪ, ထီးၦလနၩ့နၩ့ လၩ့ထံၩဖါဆိၫဝ့ၫတၭ, ဆၧမိမၩအၥၭ လၧထီးဒၪ ၦလၧအနါဂၧၫ့ဝ့ၫ လဂၩလါလါနီၪ မိစံၭဝ့ၫဒၪ, ဆၧမၩၥံၫ လမံၩ့မံၩ့ အီၪဝ့ၫ လၧၦလၧအဖိၬ စအၭဘစလၧၫ့အခဲၫ့လဖၪ အကျၩနီၪလီၫ. 10 တၭ ၦအဆီၪ့လၧအၥၭ မၩအၥၭ ဘဲၫဆၬလၥၧၫ့အၥိၭနီၪ မိဖံၪထၪ့ တၡါဝ့ၫလီၫ. အဂဲးဘဲၫယီၩ အံၫစရ့လၭ ထီးအလူၬ ၥ့ၪယၫဝ့ၫ လၧနဖါမွဲ ၦအဆီၪ့ ဒဲၦအီၪလၧအၥိၭလဖၪ မွဲၦအဆီၪ့ဆ့လီၫ. 11 မၩအၥၭဘဲၫနီၪတၭ ယဆၧကိၪ့ မွဲဝ့ၫ လၧဆၧမိဒုၭအီၪကိၩ့အီၪကီၪ့ အံၫစရ့လၭ ထီးအလူၬ လၧနအီၪ, လၧဒၫ့ ဖိးလၧဘံအၧၫၡံၫဘၫ, အၪဝ့ၫ ဘဲၫ မ့ၭၥံၪ လၧမၫဆမံၭနဲၩ့အၥိၭနီၪ, ဒဲလၧနမိဘၪလ့ၩဒုၭၥုၭ လၧနနၫ့ဆါဒၪနဝ့ၫလီၫ. 12 ထီးဒၪအလး လၧၦမိဒၪန့ဝ့ၫ လစီၪ့စီၪ့တၭ, ၦမိဆီးလၩ့ လၧအလီၩ့ ဘဲၫဆၩ့ထံၫလၩ့ဘၪ ဂၪ့ခိၪအၥိၭနီၪတၭ; လၧအဝ့ၫဒၪ, ဒဲၦအီၪလၧအၥိၭထီးအလူၬအကျၩနီၪ န့ၫလဂၩ မိအီၪက့ၪလၩ့ထး ဘၪဝ့ၫဒၪအ့ၬ. 13 တၭ အ့ၪအီၪက့ၪလၩ့အၥၭ လၧဒိၩ့လဒိၩ့အဖၧၩ့တၭ, အံၫစရ့လၭ ထီးအလူၬ မိဘၪဂဲၫဆိၬ ဖျံၩလဖၪ လၧဒိၩ့လဒိၩ့နီၪ, ပမိထုၭလၩ့န့ဝ့ၫ လၧထံၫချိၬဖၧၩ့ ထီးလိးဖိၪ အီၪလၩ့ထးဘၪ ထီးနီၪ နးဖျိၪ့အ့ၬ. 14 တၭ စအၭဘစလၧၫ့ ဒဲအံၫစရ့လၭအၡၩ ထီးအလူၬနီၪ စံၭဝ့ၫဒၪ, ၦအၫခဲၫဖိၪ စဟုၡ့ၫ အဆၧကိၪ့လမံၩ့ယီၩ ဂ့ၩနဲၪ့ စအဟံၭၥိၫဖ့လၭ အဆၧကိၪ့နီၪဒံၭလီၫ. အဂဲးဘဲၫယီၩ ယဟိဝၩ စ့ၩရၫ့ဆၧ ဘဲၫၥိၭ စဟံၭၥိၫဖ့လၭ အဆၧကိၪ့ဂ့ၩလမံၩ့နီၪ မိဘၪ လၧဆၧဂၭဂီၩ့, ဘဲၫၥိၭ ယဟိဝၩ မိဒုၭဘၪ ဆၧအၧၩ့ လၧစအၭဘစလၧၫ့ အဖၫ့ခိၪ လီၫ. 15 စဟုၡ့ၫ စံၭၦလုဆၧ စဇၫဒီၭ, ဒဲစအဘဲအၥၫ, စအဟံၭၥိၫဖ့လၭ ဒုၭကိၪ့ စအၭဘစလၧၫ့, ဒဲအံၫစရ့လၭ အၡၩၥုၪ့က့ၭၥၭၡါ ဘဲၫအံၩဘဲၫအိၩတၭ, ယဒုၭကိၪ့ထၪ့ယူၭ ယဝ့ၫ ဆၧဘဲၫအံၩဘဲၫအိၩလီၫ. 16 တၭ ဘိၩ့နဲၪ့ယီၩ အၪ့မၧၫ့လၩ့ ဆၧ ချဲၫ့ချဲၫ့တၭ, လီၩဘၪ စဒၫဝံၭ တၭ, စံၭ, အီၪ ၥၫ့နၩချီၩ့ လၧၡါမုနၧၫ့ဖၫ အဆၧပျၩ့ဖၧၩ့ လဂ့ၩ, ခၫ့ဂၬ အ့ၪချဲၫ့ဆံၭ, စဎွၩ ဒဲၦအီၪလၧအၥိၭထီးအလူၬ မိဘၪ ဆၧယုလၩ့ခွံၬ ဘၪခိၬဝ့ၫလီၫ. 17 စစၪ့နၥၧၫ့ ဒဲစအဟံၭမအၭ အီၪဝ့ၫ လၧအံၫ့ရိဂ့လၭ အနဲၩ့; အဂဲးဘဲၫယီၩ မွဲဆၧထီးဒၪဘၪ အဝ့ၫၥံၪ လ့ၩနုၬ လၧဒိၩ့ဖၧၩ့နီၪ လဂ့ၩ; ဎီးမုၪလဂၩ လ့ၩလီၩဘၪ အဝ့ၫၥံၪနီၪတၭ, အဝ့ၫၥံၪ လ့ၩလီၩဘၪ စဒၫဝံၭလီၫ. 18 မွဲလါနၫ့ဘိၩ ၦဖိၪၥၪအခွၫလဂၩ ဒၪဘၪ အဝ့ၫၥံၪတၭ, လီၩဘၪ စအၭဘစလၧၫ့လီၫ. အ့ၪမွဲ ၦနံၫဂၩနီၪ လ့ၩဆၧ ချဲၫ့ချဲၫ့တၭ, ဂဲၫထီၩ့လၧၦလဂၩအဂံၪ့ လၧဘဟုရံၫ့အဖၧၩ့ လၧထံၫဖၧၩ့ အီၪလၧအဝၩ့ဖၧၩ့နီၪတၭ, အဝ့ၫၥံၪ စဲၪ့လၩ့ဝ့ၫ လၧအဖၧၩ့လီၫ. 19 ၦမုၪနီၪ မၩန့ ဒၩလၩ့ထၬ ထံၫဖၧၩ့ အခိၪထိၭတၭ, အၪ့လိၫလၩ့ ဂူၫဆၪ လၧအဖၫ့ခိၪ တၭ; ဆၧလမံၩ့နီၪ ၦၥ့ၪယၫဝ့ၫအ့ၬ. 20 ထီးစအၭဘစလၧၫ့ အခ့ၫအၡၩ ဂဲၫ လၧၦမုၪနီၪအအီၪလၧဂံၪ့ဖၧၩ့ တၭ, အဝ့ၫၥံၪစံၭ, စစၪ့နၥၧၫ့, ဒဲစအဟံမအၭနီၪ မွဲအအီၪခီၫခီၫလဲၪ. တၭ ၦမုၪနီၪ စံၭအဝ့ၫၥံၪ, ၦၡၩနီၪ ခၫ့ဂၬယူၭ ထံၫချိၬယူၭ. ထီးအဝ့ၫၥံၪ အၪ့ဎၬနီၪ လဒၪဘၪဝ့ၫ တၭ, ထဲၩ့ထဲၩ့ဝ့ၫ လၧယရုစလံၫ့လီၫ. 21 တၭ လၧအဝ့ၫၥံၪ စဲၪ့ထၪ့ခွံၬ အလးခဲၫ့နီၪ ဆၧမၩအၥၭ လၧၦလဖၪနီၪ စဲၪ့ထၪ့ခွံၬ လၧထံၫဖၧၩ့နီၪ, လ့ၩလီၩဘၪ စဎွၩဒၫဝံၭ တၭ, စံၭစဒၫဝံၭ, ဂဲထုၪ့တၭ ခၫ့ဂၬထံၫချိၬ ချဲၫ့ချဲၫ့ဆံၭ. အဂဲးဘဲၫယီၩ စအဟံၭၥိၫဖ့လၭ ဒုၭကိၪ့ ဆၧထၫ့ဒုၪဒၩ နၥံၪ ဘဲၫအံၩဘဲၫအိၩလီၫ. 22 ထီးနီၪလဖၧၫ့ စဒၫဝံၭ ဂဲထုၪ့, ဒဲကယဲ ၦလၧအအီၪလၧအၥိၭလဖၪတၭ, ခၫ့ဂၬ ယီၫဒၫ့လီၫ. ထီးမုဆဲၪ့ထၪ့နီၪ ၦလၧအလခၫ့ဂၬဒံၭဘၪ ယီၫဒၫ့ အီၪနးဂၩအ့ၬ. 23 ထီးစအဟံၭၥိၫဖ့လၭ, ဒၪဘၪဝ့ၫ လၧၦၡၩလမၩဘၪ ဘဲၫအဝ့ၫဒၪ ကိၪ့ထၪ့ဆၧအၥိၭနီၪတၭ, အီၪက့ၪထၪ့ပီၩ့ လၧကၥ့ၪယီၩ့ အလီၩ့တၭ, ဂဲထုၪ့တၭ ထဲၩ့ထဲၩ့ဝ့ၫ လၧအဂံၪ့, လၧအဒိၩ့ဒၪဝ့ၫ အဖၧၩ့တၭ, မၪလူၬ အၡၩဂံၪ့ဖိၪ အဆၧတၭ, စၧၩ့လၩ့ၥံၫအၥၭတၭ, ၥံၫဝ့ၫနီၪ, ဘၪ ဆၧခုၪ့လၩ့ဘၧၩ့ခွံၬဝ့ၫ လၧအဖါ အၥွၪခိၪဖၧၩ့နီၪလီၫ. 24 ထီးနီၪလဖၧၫ့ စဒၫဝံၭ ဂဲၫဝ့ၫ လၧမၫဟနၫအံၫ့လီၫ. စအၭဘစလၧၫ့ ခၫ့ဂၬ ယီၫဒၫ့, အဝ့ၫဒၪ ဒဲအံၫစရ့လၭအၡၩ ထီးအလူၬ လၧအၥိၭလီၫ. 25 တၭ စအၭဘစလၧၫ့ ဒုၭကဲၪ စအၫမစၫ လၧၥုၭမုခမျၧးအခိၪ လၧစယိအၭအလးလီၫ. စအၫမစၫမွဲ ၦလဂၩ အဖိၪခွၫ, ၦလၧအမံၩ့မွဲ စအံၥြၫ ၦအံၫစရ့လၭဖိၪ လၧအလ့ၩနုၬ လၧနးအၭဘဂၫလၭအအီၪ, လၧအမွဲ စယိအၭ နးဇ့ၫရုၫအဲအၫ အထၧၫ့ဖုဝဲမုၪ, စနၫဟၭ အဖိၪမုၪလီၫ. 26 တၭ အံၫစရ့လၭ ဒဲစအၭဘစလၧၫ့ ၥုၪ့တဲၩ လၧခးဂံလအၭ အဖၧၩ့လီၫ. 27 ထီးစဒၫဝံၭ ဂဲၫထီၩ့လၧမၫဟနၫအံၫ့တၭ, ဆၧမၩအၥၭ လၧၦအၫမၧၫ့ဖိၪ စနၫဟၭ အဖိၪခွၫ စၡိဘဲၫ ဘၪဆဲၫ့ လၧရၭဘၫ, ဒဲစအၫမအ့လၭ အဖိၪခွၫ စမၫခၧၫ ဘၪဆဲၫ့ လၧလိၫဒံဘၫ, ဒဲၦဂံလအၭဖိၪ စဘၫဇံလ့ၫ ဘၪဆဲၫ့ လၧရိၫဇံလံၫ့ၥံၪနီၪ, 28 ဂဲၫဆိၬ လးမံၫၥံၪ, ဒဲလိၫ့ၥံၪ, ဒဲဖၧၩ့ၥံၪ, ဒဲဘုၪကၠိၩ့, ဒဲဘုၪမုယီၩ, ဒဲကိၪမုၬ, ဒဲဘုၪဖီး, ဒဲပထိၭၥၪ, ဒဲဘဲၩ့ၥၪ, ဒဲဆၧအၪ့ဝ့ၭဖီး, 29 ဒဲန့ၫစၩ့, ဒဲထီဘၭ, ဒဲၥိၪ, ဒဲချီနူထံၫခိလီၪ့လဖၪ လၧစဒၫဝံၭအဂး, ဒဲလၧၦၡၩ လၧအအီၪလၧအၥိၭ မိအၪ့အဂးလီၫ. အဂဲးဘဲၫယီၩ မွဲအစံၭဝ့ၫဒၪ, ၦခမျၧးနီၪ ဆၧၥၭဝံအၥၭ, ဒဲဆၧပွံၭအၥၭ, ဒဲဆၧၥူၫအၥၭ လၧထံၫ လၧၡါမုနၧၫ့ဖၫနီၪလီၫ. 

၂ စၫမုၫအ့လၭ 2 Samuel 18

1 စဒၫဝံၭ, ဝံထၪ့နၬထၪ့ ၦခမျၧး လၧအအီၪလၧအၥိၭ တၭ, အီၪက့ၪ ၦအထီၫ့ၥံၪ အခိၪလဖၪ, ဒဲၦအယၩၥံၪ အခိၪလဖၪ လၧအဝ့ၫၥံၪ အဖၫ့ခိၪလီၫ. 2 တၭ စဒၫဝံၭ အၪ့မၧၫ့လၩ့ ၥၧၫ့ဒီၪ့လဒီၪ့ လၧစယိအၭ အစူၪဖၧၩ့, ဒဲၥၧၫ့ဒီၪ့လဒီၪ့ လၧနးဇ့ၫရုၫအဲအၫ အဖိၪခွၫ စယိအၭ အထၧၫ့ဖုဝဲ စအၭဘၡဲၫ အစူၪဖၧၩ့, ဒဲၥၧၫ့ဒီၪ့လဒီၪ့ လၧၦဂံတဲၫဖိၪ စအံၭတအဲၫ အစူၪဖၧၩ့လီၫ. တၭ စဎွၩ စံၭၦခမျၧးၥံၪ, ယမိလ့ၩထၪ့ ယနၫ့ဆါဒၪယဝ့ၫ လၧနၥံၪအၥိၭ တၡါလီၫ. 3 တၭ ၦခမျၧး စံၭဆၧၫ့ဝ့ၫဒၪ, နလ့ၩဘၪ အ့ၬ, အဂဲးဘဲၫယီၩ ပအ့ၪစဲၪ့တၭ, အဝ့ၫၥံၪနီၪ အီၪက့ၪပၧၩ လၧအၥၭအ့ၬ. ပဝ့ၫဒၪယီၩ ပ အ့ၪၥံၫဖိၭဖၫ့လါနၫ့ တၭ, အဝ့ၫၥံၪ အီၪက့ၪပၧၩ လၧအၥၭအ့ၬ. အဂဲးဘဲၫယီၩ ဘိၩ့နဲၪ့ယီၩ နဂ့ၩနဲၪ့ဒံၭ ၦလလၬနီၪဒံၭလီၫ. အခိးမွဲဘိၩ့နဲၪ့ယီၩ နအီၪမၩဆၧၩ့ပၧၩ လၧဒိၩ့နီၪ မွဲအဂ့ၩဒၪ အဆၧဒံၭလီၫ. 4 တၭ စဎွၩ စံၭအဝ့ၫၥံၪ, ယမိမၩ ဆၧအဂ့ၩ လၧနၥံၪ အမ့ၬယၫလီၫ. တၭ စဎွၩ ဆၧၫ့ထုၪ့ လၧအတရၫ့အနဲၩ့တၭ, ၦခမျၧး ထီးအလူၬ ဂဲၫထၪ့လၧခီၫ့ အယၩလဖၪ, ဒဲအထီၫ့လဖၪလီၫ. 5 တၭ စဎွၩ မၪလူၬ စယိအၭ, ဒဲစအၭဘၡဲၫ, ဒဲစအံၭတအဲၫၥံၪ, စံၭဝ့ၫဒၪ, မၩ ၦဖိၪၥၪခွၫ စအၭဘစလၧၫ့ စီၩစီၩ လၧယကၠီၩ့ဆံၭ. တၭ စဒၫဝံၭ မၪလူၬ ၦၥုၭဖိၪ အခိၪလဖၪ လၧစအၭဘစလၧၫ့ အဂဲးအကၠီၪ့နီၪ, ၦခမျၧး နါဂၧၫ့ဝ့ၫ ကိၭဂၩဒ့ၭလီၫ. 6 အခိးမွဲဘဲၫနီၪ ၦခမျၧး စဲၪ့ထၪ့ဝ့ၫ လၧဆၧပျၩ့ဖၧၩ့ ထၫ့ဒုၪဒၩ အံၫစရ့လၭတၭ, ဆၧဒုၭၥုၭ အီၪဝ့ၫလၧအံဖြံၫ့ အၥံၪ့လစီၪ့အကျၩလီၫ. 7 တၭ အံၫစရ့လၭ အၡၩခမျၧး ဘၪ ဆၧမၩၥံၫဝ့ၫ လၧစဒၫဝံၭ အခ့ၫအၡၩ အမ့ၬယၫတၭ, ဆၧလၧမုလနံၩနီၪ ဆၧမၩၥံၫဖၭဒိၪ အီၪဝ့ၫ ၦၡၩနံၫလၬ လီၫ. 8 ဆၧဒုၭၥုၭနီၪ လၩ့ပြံၩလၩ့ပြၩ ထီးလၧခးထၧၫ့ဘံၪ့ယၫတၭ, ဆၧလၧမုလနံၩနီၪ ၥံၪ့လစီၪ့နီၪ အၪ့ခွံၬ ၦၡၩ အၪနဲၪ့နၭၥံၪဖၩ့ၥံၪ အၪ့ခွံၬဆၧဒံၭလီၫ. 9 စအၭဘစလၧၫ့ ဘၪခီၩ့ စဒၫဝံၭ အခ့ၫအၡၩလီၫ. စအၭဘစလၧၫ့ ထူၬ ကၥ့ၪလၫတၭ, ကၥ့ၪလၫ လ့ၩဝ့ၫ လၧၥံၪ့ထိၭဖၫ အထဲၩ့တၪ့ အဖၫ့လၬတၭ စအၭဘစလၧၫ့ အခိၪၥူၫ ဘၪကွၭ လၧၥံၪ့ထိၭဖၫနီၪ, အနၫ့ဆါ လၩ့ဆဲၩ လၧဆၧဖိၭဖၫ့လီၫ. တၭ ကၥ့ၪလၫ လၧအအီၪဝ့ၫ လၧအဝ့ၫဒၪ အဖၫ့လၬနီၪ စဲၪ့ခွံၬဝ့ၫဒၪလီၫ. 10 ၦလဂၩ ဒၪဘၪဝ့ၫနီၪ, လီၩဘၪ စယိအၭတၭ, စံၭဝ့ၫဒၪ, ယိခွါ, ယဒၪဘၪ စအၭဘစလၧၫ့ လၩ့ဆဲၩ လၧၥံၪ့ထိၭဖၫလထံၭ အခံၫ လီၫ. 11 စယိအၭ စံၭၦလၧအလီၩဘၪဝ့ၫနီၪ, ယိခွါ, နဒၪဘၪတၭ နလဖ့ၬခွံၬဘၪနဝ့ၫ ထီးနီၪ ထီၩ့လၩ့ လၧဂၪ့ခိၪနီၪ, မွဲဘၪလဲၪ, တၭ ယမိဖ့ၪလၫ့နၧၩ လၧစ့ၩဆံၫဘံၪ့ ဒဲခၧၩ့ယးလီၫ. 12 ၦလဂၩနီၪ စံၭစယိအၭ, ယ အ့ၪဒိၭန့ စ့ၩလထီၫ့ လၧယစူၪဖၧၩ့ လါနၫ့တၭ, ယယၩ့ထၪ့ယစူၪ ထၫ့ဒုၪဒၩ စဎွၩ အဖိၪခွၫဆ့အ့ၬ. အဂဲးဘဲၫယီၩ လၧပနါဖၧၩ့နီၪ စဎွၩ မၪလူၬနၧၩ ဒဲစအၭဘၡဲၫ ဒဲစအံၭတအဲၫ တၭ, စံၭဝ့ၫဒၪ, နၥံၪ မၩ ၦဖိၪၥၪခွၫ စအၭဘစလၧၫ့ ဘဲၫၥ့ၪလဲၪ ဘဲၫၥ့ၪလဲၪနီၪ ထီးလၩ့နၥံၪအၥၭဆံၭ. 13 အ့ၪလမွဲဘၪဘဲၫနီၪတၭ, ယမိမၩဆၧထၫ့ဒုၪဒၩ ယၥၭမၧၫ့ဒၪ ယဝ့ၫလီၫ. အဂဲးဘဲၫယီၩ ဆၧအီၪၥူၪ လၧစဎွၩ အမ့ၬယၫ နးမံၩ့အ့ၬ. တၭ နဝ့ၫဒၪ နနၫ့ဆါဒၪနဝ့ၫ နမိအီၪက့ၪထၪ့နၥၭ ထၫ့ဒုၪဒၩယၧၩဆ့လီၫ. 14 ထီးနီၪလဖၧၫ့ စယိအၭ စံၭဝ့ၫဒၪ, ယအီၪယံၬအီၪနး လၧနၧၩ ဘဲၫယီၩၥ့ၪ အ့ၬ. အဝ့ၫဒၪ မၩန့ ဖၩ့ၥၧၫ့ဘံၪ့ လၧအစူၪဖၧၩ့တၭ, ဆ့ၭဖျီၫ့ စအၭဘစလၧၫ့ အၥၭ ဘိၩ့ အမၧၫ့ဒံၭ လၧၥံၪ့ထိၭဖၫ အခံၫနီၪလီၫ. 15 ၦဖိၪၥၪခွၫ ဆံၫဂၩ လၧအဆိၬ စယိအၭ အစူၪဝဲၩနီၪ ဝၩ့ထၬ ဖ့ၬခွံၬ စအၭဘစလၧၫ့တၭ, မၩၥံၫ အဝ့ၫလီၫ. 16 စယိအၭ အူၪထၪ့ ခွ့ၩတၭ, ၦခမျၧး ဂဲၫထဲၩ့ထဲၩ့ လၧအလီၩ့ဆီး အံၫစရ့လၭနီၪလီၫ. အဂဲးဘဲၫယီၩ စယိအၭ ပဒၩ့ ၦခမျၧးလီၫ. 17 အဝ့ၫၥံၪ မၩန့ စအၭဘစလၧၫ့ တၭ, ခွံၬလၩ့ခွံၬဝ့ၫ လၧဆၧဖၧၩ့ဖၭဒိၪ လၧအအီၪဝ့ၫ လၧၥံၪ့လဝၩ့နီၪ အကျၩတၭ, အီၪက့ၪကီၪ့ လိးဖၭဒိၪလပိၩ့ လၧအဖၫ့ခိၪတၭ, အံၫစရ့လၭ ထီးအလူၬ စဲၪ့ဝ့ၫ လဂၩလၧအတဲၩဒၪဝ့ၫ, လဂၩလၧအတဲၩဒၪဝ့ၫ ဆုၬဆုၬ လီၫ. 18 တၭ စအၭဘစလၧၫ့ လၧအမၧၫ့ဒံၭ အဘိၩ့ဘၭနီၪ, မၩန့ ထုၪ့ဖၭဒိၪလထုၪ့တၭ, အီၪက့ၪဝ့ၫ ထုၪ့လၧၫ့ လၧအဂးဒၪဝ့ၫ, လၧအအီၪဝ့ၫ လၧစဎွၩ အခိၪလီၩ့ဆူၭ လီၫ. အဂဲးဘဲၫယီၩ စံၭဝ့ၫ, ယဖိၪခွၫ လၧအမိဒုၭနၪ့ထၪ့ထဲၩ့ ယမံၩ့အီၪအ့ၬ. တၭဖျိၬထုၪ့နီၪ အမံၩ့ လၧအမံၩ့ဒၪဝ့ၫတၭ, ၦကိၭဝ့ၫ လၧစအၭဘစလၧၫ့ အစူၪ ခီးမုဆၫလနံၩယီၩလီၫ. 19 တၭ စဇၫဒီၭ အဖိၪခွၫ စအဟံမအၭ စံၭဝ့ၫဒၪ, ဒုၭစဲၪ့ယၧၩဘီၪ; တၭ ယမိဆိၬန့ စဎွၩ လၧအဆၧပရၧၫ့ လၧယွၩစ့ၩရၫ့ဝ့ၫ လၧအဖီၩ့ဖျ့ၭ အဒုၪအဒၩ အစူၪဖၧၩ့ လီၫ. 20 တၭ စယိအၭ စံၭဝ့ၫဒၪ, လၧမုဆၫလနံၩယီၩ နဆိၬဘၪ ဆၧပရၧၫ့အ့ၬ. အ့ၪမွဲ မုနးနံၩဒီၭနီၪ နမိဆိၬ ဆၧပရၧၫ့လီၫ. အ့ၪမွဲ မုဆၫလနံၩယီၩ နဆိၬဘၪ ဆၧပရၧၫ့ အ့ၬ. အဂဲးဘဲၫယီၩ စဎွၩ အဖိၪခွၫ ၥံၫယူၭ. 21 တၭ စယိအၭ စံၭစကုၡဲၫ, လ့ၩလီၩဘၪ စဎွၩ လၧဆၧလၧနဒၪဘၪ ဆံၭ, စကုၡဲၫ ၡီၫ့လၩ့အခိၪ လၧစယိအၭ အမ့ၬယၫ တၭ, စဲၪ့တလဲးဝ့ၫလီၫ. 22 ထီးနီၪလဖၧၫ့ စဇၫဒီၭ အဖိၪခွၫ စအဟံမအၭ စံၭဒီၭ စယိအၭ, မွဲလါနၫ့ ထီးဒၪ ဆၧမၩအၥၭနီၪ ဒုၭစဲၪ့လါယၧၩ လၧစကုၡဲၫ အၥိၭဆံၭ. တၭ စယိအၭ စံၭဝ့ၫဒၪ, ယဖိၪခွၫဧ့, နဆၧပရၧၫ့ လအီၪဝဲၩဘၪ နးမံၩ့တၭ, နမိလ့ၩစဲၪ့ မွဲဘၪလဲၪ. 23 မွဲလါနၫ့ ထီးဒၪ ဆၧမၩအၥၭနီၪ, ဒုၭစဲၪ့လါယၧၩဆံၭ. တၭ အဝ့ၫဒၪ စံၭအဝ့ၫ, စဲၪ့ဘီၪ. ထီးနီၪလဖၧၫ့ စအဟံမအၭ စဲၪ့တလဲးဝ့ၫ လၧဆၧပျၩ့ဖၧၩ့ အဖၧၩ့ၥၭတၭ, လ့ၩဖီၩ့ခွံၬ စကုၡဲၫနီၪလီၫ. 24 စဒၫဝံၭ ဆၧၫ့နၩ့ဝ့ၫ လၧတရၫ့ နံၫဘံၪ့ အဘိၩ့ဆၧၩ့ တၭ, ၦခိၭဆၧဖိၪ လ့ၩထၪ့ လၧဆၧအခိၪ လၧတရၫ့ အဖၫ့ခိၪလခီၫ ထီၩ့လၧဆၧအခိၪဒၧၩ့တၭ, ကျဲၪ့ထၪ့ အမ့ၬ, ယိဝ့ၫတၭ, ယိခွါ, ၦလဂၩ စဲၪ့တလဲးဝ့ၫ လဂၩဎး လီၫ. 25 ၦခိၭဆၧနီၪ ကိၭထၪ့တၭ, လီၩဘၪ စဎွၩတၭ, စဎွၩ စံၭဝ့ၫဒၪ, အ့ၪအီၪ လဂၩဎးတၭ, အီၪဝ့ၫ လၧဆၧအပရၧၫ့ လၧအနိၭဖၧၩ့လီၫ. ဂဲၫဝ့ၫတၭ, ၥုၭဘူၭအၥၭ လီၫ. 26 ၦခိၭဆၧဖိၪ ဒၪ ၦၡၩဂူၫဂၩလဂၩ ဒၪစဲၪ့တလဲးဝ့ၫ တၭ, ၦခိၭဆၧဖိၪ ကိၭစိၩ ၦပၧၩ့တရၫ့လဂၩတၭ, စံၭဝ့ၫဒၪ, ယိခွါ, ၦလဂၩ စဲၪ့တလဲး လဂၩဎးလီၫ. တၭ စဎွၩစံၭဝ့ၫဒၪ, အဝ့ၫ ဆိၬ ဆၧအပရၧၫ့ဆ့လီၫ. 27 တၭ ၦခိၭဆၧဖိၪ စံၭဝ့ၫဒၪ, ယဒၪ ၦလၧအစဲၪ့လၧယၫလဂၩ, လၩ့ဂၬ ဘဲၫစဇၫဒီၭ အဖိၪခွၫ စအဟံမအၭ စဲၪ့တလဲးအၥိၭနီၪလီၫ. တၭ စဎွၩ စံၭဝ့ၫဒၪ, အဝ့ၫလဂၩနီၪ မွဲၦၡၩအဂ့ၩတၭ, ဂဲၫဝ့ၫ လၧဆၧပရၧၫ့အဂ့ၩလီၫ. 28 တၭ စအဟံမအၭ ကိၭထၪ့, စံၭစဎွၩ, ဆၧအမုၬ လီၫ. ထွံၩလၩ့ လၧစဎွၩ အမ့ၬယၫတၭ, စံၭဝ့ၫဒၪ, ယဟိဝၩ နယွၩ လၧအဖ့ၪလၫ့ခွံၬ ၦလၧအယၩ့ထၪ့အစူၪ ထၫ့ဒၩ ယကဆါ စဎွၩနီၪ, မွဲအဘၪ ဆၧစံၭထၪ့အၪ့အူၭ ဆံၭ. 29 စဎွၩ စံၭဝ့ၫဒၪ, ၦဖိၪၥၪခွၫ စအၭဘစလၧၫ့နီၪ, မွဲအအီၪမုၬဆ့ဧၪ. တၭ စအဟံမအၭ စံၭဝ့ၫဒၪ, လၧစယိအၭ အၪ့မၧၫ့လၩ့ စဎွၩ အခ့ၫအၡၩ, ဒဲနခ့ၫနၡၩယၧၩ, ယဒၪဘၪဆၧတုၩ့ထၪ့တုၩ့လၩ့ဖၭဒိၪ လါနၫ့ဘိၩ မွဲနီၫလဲၪ, နီၫလဲၪနီၪ ယၥ့ၪယၫအ့ၬ. 30 စဎွၩ စံၭဝ့ၫ, ကၠၪထဲၩ့နၥၭတၭ, ဆၧၫ့ထုၪ့ ထီးယီၩဘီၪ. တၭ အဝ့ၫဒၪ ကၠၪစိၩအၥၭတၭ, ဆၧၫ့ထုၪ့ဝ့ၫလီၫ. 31 တၭယိခွါ, စကုၡဲၫ ဂဲၫဝ့ၫတၭ စကုၡဲၫ စံၭဝ့ၫဒၪ, ဆၧပရၧၫ့, ယကဆါ စဎွၩဧ့! အဂဲးဘဲၫယီၩ လၧမုဆၫလနံၩယီၩ ယဟိဝၩ စ့ၩရၫ့တီၩန့ နၧၩ လၧကယဲ ၦလၧအဂဲထုၪ့ ထၫ့ဒုၪဒၩနၧၩ ထီးအလူၬ အစူၪဖၧၩ့နီၪလီၫ. 32 တၭ စဎွၩ စံၭ စကုၡဲၫနီၪ, ၦဖိၪၥၪခွၫ စအၭဘစလၧၫ့နီၪ, မွဲအအီၪမုၬဆ့ဧၪ. တၭ စကုၡဲၫ စံၭဆၧၫ့ဝ့ၫ, ယကဆါ စဎွၩ အဒုၪအဒၩ, ဒဲကယဲ ၦလၧအဂဲထုၪ့ ထၫ့ဒုၪဒၩနၧၩ ဘဲၫၥိၭ အမိမၩအၧၩ့နၧၩ ထီးအလူၬနီၪ, မွဲအအီၪ ဘဲၫဖိၪၥၪခွၫအၥိၭနီၪဆံၭ. 33 စဎွၩအၥၭ ဘၪထံၭ နၭမၬတၭ လ့ၩထၪ့ဝ့ၫ လၧဒူၭဖၧၩ့ လၧတရၫ့ အဖၫ့ခိၪတၭ, ဂၪ့ဝ့ၫလီၫ. လ့ၩဆၧ အဘိၩ့ဘၭနီၪတၭ, စံၭဝ့ၫ ဘဲၫယီၩ, ယဖိၪခွၫ စအၭဘစလၧၫ့ဧ့, ယဖိၪခွၫဧ့, ယဖိၪခွၫ စအၭဘစလၧၫ့ဧ့! ယ အ့ၪၥံၫခ့ၬယူၭ လၧနလး မွဲအဂ့ၩဒၪ ဆၧဒံၭလီၫ! စအၭဘစလၧၫ့ဧ့! ယဖိၪခွၫဧ့! ယဖိၪခွၫဧ့! 

1 ဆၧလီၩဘၪ စယိအၭ, ယိခွါ, စဎွၩ ဂၪ့တၭ, အၥၭယူ မီၪ့ဘၪ စအၭဘစလၧၫ့လီၫ. 2 တၭ ဆၧလၧမုလနံၩနီၪ အဆၧမၩနၧၩ့မၩစၪ ကဲၪထၪ့ဝ့ၫ လၧဆၧမီၪ့ဆၧမၭ လၧၦထီးအလူၬ အဂးလီၫ. အဂဲးဘဲၫယီၩ ၦခမျၧး နါဂၧၫ့ လၧမုဆၫလနံၩနီၪ လၧစဎွၩအၥုၪ့အုၭၥၭအုၭ လၧအဖိၪခွၫ အကၠီၩ့နီၪလီၫ. 3 ၦခမျၧးနီၪ ဂဲၫၥူၪဝ့ၫ လၧဒိၩ့ဖၧၩ့, ဘဲၫၦလၧအမ့ၬမဲ အီၪက့ၪၥူၪအၥၭ ထီးအစဲၪ့ဖျိၭဝ့ၫ လၧဆၧဒုၭၥုၭနီၪလီၫ. 4 စဎွၩ ချုၬဘံၭ အမ့ၬတၭ, စဎွၩ ကိၭၡၭထၪ့ လၧအလူဖၭဒိၪ, ယဖိၪခွၫ စအၭဘစလၧၫ့ ဧ့! စအၭဘစလၧၫ့ဧ့! ယဖိၪခွၫဧ့! ယဖိၪခွၫဧ့! 5 စယိအၭ ဂဲၫနုၬ လၧဂံၪ့ဖၧၩ့ လၧစဎွၩအအီၪတၭ, စံၭဝ့ၫဒၪ, ဆၧလၧမုဆၫလနံၩယီၩ, နဒုၭမ့ၬမဲ နခ့ၫနၡၩ ထီးအလူၬ လၧအမၩဖီၩ့မၩဖျ့ၭ နၥၭမၧၫ့ လၧမုဆၫလနံၩယီၩ, ဒဲနဖိၪခွၫလဖၪ, ဒဲနဖိၪမုၪလဖၪ အၥၭမၧၫ့, ဒဲနမၫလဖၪ အၥၭမၧၫ့, ဒဲနၥံၪမၫလဖၪ အၥၭမၧၫ့; 6 လၧနအဲၪ နဒုၪနဒၩတၭ, မ့ၬလဲၩ နထံၩနၥိၭ အကၠီၩ့နီၪလီၫ. အဂဲးဘဲၫယီၩ နဒုၭနဲၪ လၧမုဆၫလနံၩယီၩ လၧၦဒိၪမွဲဂ့ၩ, ဆၧအခ့ၫအၡၩမွဲဂ့ၩ, မွဲဆၧလၧနမ့ၬယၫအ့ၬ. အဂဲးဘဲၫယီၩ ယၥ့ၪယၫ လၧမုဆၫလနံၩယီၩ လၧစအၭဘစလၧၫ့ အ့ၪမၧၫ့ဒံၭတၭ, ပ အ့ၪၥံၫပဝ့ၫ လၧမုဆၫလနံၩယီၩ ကိၭဂၩဒ့ၭ, မွဲဆၧအဂ့ၩ လၧနမ့ၬယၫလီၫ. 7 ဘိၩ့နဲၪ့ယီၩ ဂဲထုၪ့တၭ, လ့ၩထၪ့ ချဲၩ့မုၬဆၧ လၧနခ့ၫနၡၩလဖၪဆံၭ. အဂဲးဘဲၫယီၩ ယဆိၪလၩ့ယၥၭ လၧယဟိဝၩ အမ့ၬယၫ လၧန အ့ၪလလ့ၩထၪ့ဘၪတၭ, ကဲမုနၩခိၬယီၩ ၦမိအီၪလၧနၥိၭ နးဂၩအ့ၬ. တၭ ဆၧအၧၩ့ယီၩ မိနၭနဲၪ့ ကယဲ ဆၧအၧၩ့ လၧအဘၪနၧၩ ခီၫလၧနဖိၪၥၪခွၫထၪ့ ခီးဘိၩ့နဲၪ့ယီၩ လီၫ. 8 ထီးနီၪလဖၧၫ့ စဎွၩဂဲထုၪ့ တၭ, ဆၧၫ့နၩ့ဝ့ၫ လၧတရၫ့ဖၧၩ့တၭ, ၦလဖၪ လီၩဘၪ ၦခမျၧး ထီးအလူၬ, စံၭဝ့ၫ, ယိခွါ, စဎွၩ ဆၧၫ့နၩ့ဝ့ၫ လၧတရၫ့ဖၧၩ့လီၫ. တၭ ၦထီးအလူၬ ဂဲၫဝ့ၫ လၧစဎွၩ အမ့ၬယၫလီၫ. အဂဲးဘဲၫယီၩ အံၫစရ့လၭ ထဲၩ့စဲၪ့ထၪ့ယူၭ လဂၩလၧအတဲၩဒၪဝ့ၫ, လဂၩလၧအတဲၩဒၪဝ့ၫလီၫ. 9 လၧကယဲ အံၫစရ့လၭ အဒီၪ့လဖၪအကျၩနီၪ, ၦခမျၧး ထီးအလူၬ ဂဲးလိၬတ့ၭလိၬအၥၭတၭ, စံၭဝ့ၫဒၪ, စဎွၩ မၩဖီၩ့မၩဖျ့ၭပၧၩ လၧပဒုၪပဒၩ အစူၪဖၧၩ့, ဒဲမၩဂၭဖျ့ၭပၧၩ လၧၦဖလံၡၫဖိၪ အစူၪဖၧၩ့လီၫ. တၭ ဘိၩ့နဲၪ့ယီၩ မွဲအစဲၪ့ထၪ့ခွံၬ လၧခးဖၧၩ့ လၧစအၭဘစလၧၫ့ အကၠီၩ့လဲၪ! 10 တၭ စအၭဘစလၧၫ့ လၧပဂုၪဝ့ၫ လၧပဖၫ့ခိၪ ၥံၫယူၭ လၧဆၧဒုၭၥုၭအဖၧၩ့ယူၭ. တၭ ဘိၩ့နဲၪ့ယီၩ ဂဲၫထဲၩ့ၥိၫ့ထဲၩ့ စဎွၩ အဂဲးအကၠီၪ့နီၪ နၥံၪ လချဲၩ့ဘၪ ဆၧနးထံၪ, မွဲဘၪလဲၪ. 11 တၭ စဎွၩဒၫဝံၭ မၪလူၬ ၦလုဆၧလဖၪ, စဇၫဒီၭ, ဒဲစအဘဲအၥၫတၭ, စံၭဝ့ၫဒၪ, ချဲၩ့ဆၧ လၧယုဒၫ အၥုၪ့က့ၭၥၭၡါၥံၪတၭ, စံၭ, နၥံၪမွဲ ၦလၧခဲၫ့ထုၬ လၧအမိဂဲၫထဲၩ့ၥိၫ့ စဎွၩ လၧအဂံၪ့နီၪ, မွဲဘၪလဲၪ. တၭ အံၫစရ့လၭ အဆၧချဲၩ့ ထီးအလူၬ ဂဲၫနုၬ လၧစဎွၩအအီၪလၧအဂံၪ့ဖၧၩ့ လီၫ. 12 နၥံၪမွဲ ယထၧၫ့ဖုဝဲ, နၥံၪမွဲယဎွံၪ, ဒဲယယၪလီၫ. တၭ နၥံၪမွဲ ၦလၧခဲၫ့ထုၬ လၧအမိဂဲၫထဲၩ့ ၥိၫ့စဎွၩနီၪ, မွဲဘၪလဲၪ. 13 တၭ စံၭနၥံၪဝ့ၫ လၧစအၫမစၫ, နမွဲယဎွံၪ ဒဲယယၪ မွဲအ့ၬဧၪ. န အ့ၪလကဲၪထၪ့ဘၪ ၦၥုၭမုအခိၪ လထံၪဎးလဘီၩ့ဎး လၧစယိအၭ အလးတၭ, မွဲယွၩမၩ ယၧၩ ဘဲၫနီၪ ဒဲအၪနဲၪ့ အနီၪဒံၭဆံၭ. 14 တၭ အဝ့ၫဒၪ ဒုၭကူၭလၩ့ ယုဒၫအၡၩအၥၭ ထီးအလူၬ ဘဲၫၦၡၩလဂၩဎး အၥိၭနီၪလီၫ. အခိးမွဲ အဝ့ၫၥံၪ အၪ့မၧၫ့လၩ့ ဆၧ လၧစဎွၩတၭ, စံၭဝ့ၫဒၪ, ဂဲၫထဲၩ့ထဲၩ့နဝ့ၫ, ဒဲနခ့ၫနၡၩၥံၪ ထီးအလူၬဆံၭ. 15 အခိးမွဲ စဎွၩ ဂဲၫထဲၩ့ထဲၩ့တၭ, ဂဲၫထီၩ့လၧယီၫဒၫ့ အနဲၩ့လီၫ. တၭယုဒၫ ဂဲၫထီၩ့လၧဂံလဂၫလၭ ဘဲၫၥိၭ အမိလ့ၩအၪ့ဂၬ စဎွၩ, ဘဲၫၥိၭ အမိၥိၫ့ စဎွၩ ခၫ့ဂၬ ယီၫဒၫ့နီၪလီၫ. 16 တၭ ၦဘံၪ့ယမံၫ့ဖိၪ စဂံရၫ အဖိၪခွၫ စၡံမအဲၫ လၧအဘၪဆဲၫ့ လၧဘဟုရံၫ့လဂၩ မၩဝ့ၫ ချဲၫ့ချဲၫ့တၭ, ဂဲၫလၩ့ လၧယုဒၫ အၡၩၥံၪအၥိၭ ဘဲၫၥိၭ အမိအၪ့ဂၬ စဎွၩဒၫဝံၭ လီၫ. 17 တၭ စဘံၪ့ယမံၫ့ အၡၩလထီၫ့, ဒဲစစီလူၫ အၡၩဂံၪ့ဖိၪ အခ့ၫအၡၩ စဇဲဘၫ, ဒဲအဖိၪခွၫ လဆံၫယဲဂၩ, ဒဲ အဎီးအၡၩ နံၫဆံၫ အီၪလၧအၥိၭတၭ, အဝ့ၫၥံၪနီၪ ခၫ့ဂၬ ယီၫဒၫ့ လၧစဎွၩ အမ့ၬယၫလီၫ. 18 ချံၫခၫ့ဆၧနီၪ ခၫ့ဝ့ၫ ဘဲၫၥိၭ အမိဒုၭခၫ့ဂၬ စဎွၩ အၡၩဂံၪ့ဖိၪ, ဒဲဘဲၫၥိၭ အမိမၩ ထီးဒၪဆၧဂ့ၩ လၧစဎွၩ အမ့ၬယၫလီၫ. လၧအခၫ့ ယီၫဒၫ့နီၪ စဂံရၫ အဖိၪခွၫ စၡံမအဲၫ ထိၪလၩ့ထံၩဖါအၥၭ လၧစဎွၩ အမ့ၬယၫတၭ; 19 စံၭစဎွၩ, မွဲယကဆါ ထီးအီၪက့ၪ ဆၧဒဲၩဘၭ လၧယလီၩ့လဂ့ၩ. တၭမွဲနထီးနၪ့ထၪ့ထဲၩ့ ဆၧလၧနခ့ၫနၡၩ မၩဆၧအၧၩ့ လၧမုလနံၩ လၧယကဆါ စဎွၩ စဲၪ့ထၪ့ခွံၬ လၧယရုစလံၫ့ လဂ့ၩ, မွဲစဎွၩ ထီးအီၪက့ၪဆၧနီၪ လၧအၥၭလဂ့ၩ. 20 အဂဲးဘဲၫယီၩ နဎီးနၡၩ ၥ့ၪယၫဝ့ၫ လၧယမၩမၪဘၪယူၭ ဆၧယူၭ, တၭယိခွါ, လၧမုဆၫလနံၩယီၩ ယဂဲၫလၩ့ဝံ လၧကယဲ စယိၥၭ အၡၩဂံၪ့ဖိၪအကျၩ, ဘဲၫၥိၭ ယမိအၪ့ဂၬ ယကဆါ စဎွၩလီၫ. 21 နးဇ့ၫရုၫအဲအၫ အဖိၪခွၫ စအၭဘၡဲၫ စံၭဆၧၫ့ဆၧ တၭ, စံၭဝ့ၫဒၪ, စၡံမအဲၫ မိဘၪၥံၫဝ့ၫ လၧဆၧလမံၩ့ယီၩ အကၠီၩ့, မွဲအ့ၬဧၪ. အဂဲးဘဲၫယီၩ မွဲအဆိၪအၧၩ့ ယွၩအၡၩ ဒိၭဂုၪအၥၭလီၫ. 22 တၭ စဒၫဝံၭ စံၭဝ့ၫဒၪ, ဘဲၫၥိၭ နၥံၪ မိကဲၪယဒုၪယဒၩ လၧမုဆၫလနံၩယီၩ, နးဇ့ၫရုၫအဲအၫ အဖိၪခွၫၥံၪဧ့, ယၧၩ ဒဲနၥံၪမွဲ ဘဲၫၥ့ၪလဲၪ. ၦလၧအမိဘၪ ဆၧမၩၥံၫဝ့ၫ လဂၩဂၩ လၧမုဆၫလနံၩယီၩ အီၪလၧအံၫစရ့လၭ အကျၩနီၪဆ့ဧၪ. ယမွဲစဎွၩ လၧအံၫစရ့လၭ အဖၫ့ခိၪ လၧမုဆၫလနံၩယီၩ, မွဲယၥ့ၪယၫ အ့ၬဧၪ. 23 မၩအၥၭဘဲၫနီၪတၭ, စဎွၩ စံၭစၡံမအဲၫ, နၥံၫ ဘၪအ့ၬ. တၭ စဎွၩ ဆိၪလၩ့အၥၭ လၧအဝ့ၫလီၫ. 24 စစီလူၫ အဖိၪခွၫ စမံၫဖံၭဘၡ့ၭ, ဂဲၫလၩ့ အၪ့ဂၬ စဎွၩ တၭ, လတဲၩ့ဝဲၩဘၪ အခၪ့, လတဲၩ့ဝဲၩဘၪ အခၪလၬဆီၪ့, ဒဲလအၪ့ဆူၫဝၭဘၪ အကီၩ့အၥိၭ လၧမုလနံၩ လၧစဎွၩ စဲၪ့ထၪ့ခွံၬ ထီၩ့လၩ့မုလနံၩ လၧအဂဲၫထဲၩ့ထဲၩ့ မုၬမုၬနီၪလီၫ. 25 ထီးအထီၩ့လၧယရုစလံၫ့ ဘဲၫၥိၭ အမိအၪ့ဂၬ စဎွၩတၭ, ဆၧမၩအၥၭ လၧစဎွၩ စံၭအဝ့ၫ, နလလ့ၩဖိၬဘၪ ယခဲၫ့နီၪ, မွဲဘၪလဲၪ, စမံၫဖံၭဘၡ့ၭဧ့, 26 တၭ အဝ့ၫဒၪ စံၭဆၧၫ့ဝ့ၫ, ယကဆါ, စဎွၩဧ့, ယခ့ၫယၡၩ အၪ့လီၫန့ယၧၩလီၫ. အဂဲးဘဲၫယီၩ နခ့ၫနၡၩစံၭ, ယမိအီၪက့ၪထၪ့ ပီၩ့ လၧကၥ့ၪယီၩ့အလီၩ့နီၪ, ဘဲၫၥိၭ ယမိထူၬဝ့ၫတၭ, လ့ၩလၧစဎွၩအအီၪနီၪ, အဂဲးဘဲၫယီၩ, နခ့ၫနၡၩအခၪ့ ဂၭဂီၩ့လီၫ. 27 တၭ အဝ့ၫနီၪ ချဲၩ့ခဲၪ နခ့ၫနၡၩ လၧယကဆါ စဎွၩ အမ့ၬယၫလီၫ. မွဲလါနၫ့ဘိၩ ယကဆါ စဎွၩ မွဲယွၩ အၥီၫ့လဂၩလီၫ. မၩအၥၭဘဲၫနီၪတၭ မၩဆၧ လၧအဂ့ၩ လၧနမ့ၬယၫဆံၭ. 28 အဂဲးဘဲၫယီၩ ယဖါ အၡၩဂံၪ့ဖိၪ ကိၭဂၩဒ့ၭ မွဲၦအၥံၫ လၧယကဆါ စဎွၩ အမ့ၬယၫလီၫ. မွဲလါနၫ့ဘိၩ နအီၪက့ၪ နခ့ၫနၡၩ လၧၦလၧအအၪ့ဆၧ လၧနစပွဲဒၪနဝ့ၫလဖၪ အကျၩ လီၫ. တၭ ယမိကိၭထၪ့ဒံၭ လၧစဎွၩနီၪ, မွဲအလးအီၪဒံၭ ဘဲၫၥ့ၪလဲၪ. 29 တၭ စဎွၩ စံၭအဝ့ၫ, နချဲၩ့ဒံၭ လၧဆၧနီၪ အဂဲးအကၠီၪ့ဒံၭ, မွဲဘၪလဲၪ. ယစံၭယူၭ, နဝ့ၫဒၪ ဒဲစဇဲဘၫနီၪ ဘၪအၪ့နၩ့ဖၭ ဂၪ့ခိၪအဆၧၫ့လီၫ. 30 တၭ စမံၫဖံၭဘၡ့ၭ စံၭစဎွၩ, မွဲလၧယကဆါ စဎွၩ ဂဲၫထဲၩ့ထဲၩ့ယူၭ လၧအဂံၪ့ဒၪဝ့ၫ မုၬမုၬယူၭ အဂဲးနီၪ မွဲအဝ့ၫဒၪ မၩန့ဒၪဝ့ၫ ထီးအလူၬဆံၭ. 31 တၭ ၦဂံလအၭဖိၪ စဘၫဇံလ့ၫ ဂဲၫလၩ့လၧရိၫဇံလံၫ့ လ့ၩခၫ့ဂၬ ယီၫဒၫ့ လၧစဎွၩအၥိၭ ဘဲၫၥိၭ အမိၥိၫ့ အဝ့ၫ ခၫ့ဂၬ ယီၫဒၫ့လီၫ. 32 စဘၫဇံလ့ၫ အၥၭၡါယူၭ အနံၪ့ ဎိၭဆံၫတၭ, အဝ့ၫဒၪ တဲၩ့ဝဲၩ ဘၪယူၭ စဎွၩ အဆၧအၪ့ဆၧအီၩ လၧအအီၪလၧမၫဟနၫအံၫ့ အဘိၩ့ဘၭ နီၪလီၫ. အဂဲးဘဲၫယီၩ မွဲၦအကဲၪဒိၪဖၭဒိၪလီၫ. 33 တၭ စဎွၩ စံၭစဘၫဇံလ့ၫ လ့ၩခၫ့ဂၬဆၧ လၧယၥိၭဆံၭ. တၭ ယမိဒုၭအၪ့ဒုၭအီၩနၧၩ လၧယၥိၭ လၧယရုစလံၫ့ အဖၧၩ့နီၪလီၫ. 34 စဘၫဇံလ့ၫ စံၭစဎွၩ, ဘဲၫၥိၭ ယမိလ့ၩထၪ့ လၧစဎွၩအၥိၭ လၧယရုစလံၫ့တၭ, ယမၧၫ့ဒံၭ အနံၪ့အလၩ အမုနံၩလဖၪနီၪ, မွဲအအီၪဒံၭ ဆံၭအၪလဲၪ. 35 ဆၧလၧမုဆၫလနံၩယီၩ ယၥၭၡါယူၭ အနံၪ့ဎိၭဆံၫ လီၫ. ယအၪ့နၩ့ဖၭ ဆၧဂ့ၩ ဒဲဆၧအၧၩ့ အဆၧၫ့နီၪ ဘၪ မိၥ့ၪဧၪ, ဆၧလၧယအၪ့ယအီၩနီၪ နခ့ၫနၡၩ ၥ့ၪယၫအအွံၪ ဘၪမိၥ့ၪဧၪ. ၦမုၪၥံၪ မၩထၭခိၪမွဲဂ့ၩ, ၦခွၫၥံၪ မၩထၭခိၪမွဲဂ့ၩ, အလူနီၪ ယနါဂၧၫ့ မိၥ့ၪဒံၭဧၪ, အခိးမွဲဘဲၫနီၪတၭ နခ့ၫနၡၩ မိကဲၪဒံၭ လၧဆၧအွံၪဆၧယိၭအဎၧၫ့ လၧယကဆါ စဎွၩအဂးနီၪ, မွဲဘၪလဲၪ. 36 နခ့ၫနၡၩ မိခၫ့ဂၬ ယီၫဒၫ့ လဆံၭဖိၪ လၧစဎွၩအၥိၭတၭ, စဎွၩ မိဖ့ၪလၫ့ကၪယၧၩ လၧဆၧအလံၩ့အလဲၫယီၩ, မွဲဘၪလဲၪ. 37 ဘဲၫၥိၭ ယမိၥံၫ လၧယဒိၩ့ဒၪ ယဝ့ၫအဖၧၩ့ အီၪလၧယမိယဖါ အၥွၪခိၪနဲၩ့, ဒုၭထဲၩ့ထဲၩ့လါ နခ့ၫနၡၩဘီၪ. အ့ၪမွဲ ယိခွါ, နခ့ၫနၡၩ စခံၫမဟၫ့လီၫ. အဝ့ၫဒၪ အ့ၪခၫ့ဂၬဒၪဝ့ၫ လၧယကဆါ စဎွၩအၥိၭတၭ, မၩအဝ့ၫ လၧဆၧဂ့ၩ လၧနမ့ၬယၫဆံၭ. 38 တၭ စဎွၩ စံၭဝ့ၫဒၪ, စခံၫမဟၫ့ မိလ့ၩခၫ့ဂၬဘၪဆၧ လၧယၥိၭတၭ, ယမိမၩအဝ့ၫ လၧဆၧလၧအဂ့ၩ လၧနမ့ၬယၫတၭ, ထီးဒၪ ဆၧလၧနမိန့ဘၪ လၧယၧၩ အလးအီၪ လမံၩ့လါလါနီၪ, ယမိမၩ လၧနဂးလီၫ. 39 တၭ ၦခမျၧး ထီးအလူၬ လ့ၩခၫ့ဂၬ ယီၫဒၫ့ လီၫ. ထီးစဎွၩ ခၫ့ဂၬ ဂီၩ့တၭ, စဎွၩ အဲၪဂါ စဘၫဇံလ့ၫ တၭ, ဆိၪဂ့ၩဝ့ၫတၭ, အဝ့ၫဒၪ ထဲၩ့ထဲၩ့ဝ့ၫ လၧအလးဒၪဝ့ၫနီၪလီၫ. 40 ထီးနီၪလဖၧၫ့ စဎွၩ လ့ၩဆၧ လၧဂံလဂၫလၭတၭ, စခံၫမဟၫ့ လ့ၩလၧအၥိၭတၭ, ယုဒၫ အၡၩခမျၧး ထီးအလူၬ ၥိၫ့စဎွၩနီၪ, ဒဲအံၫစရ့လၭ အၡၩခမျၧး ဖိၭဖၫ့ ဆ့လီၫ. 41 ယိခွါ, အံၫစရ့လၭ အၡၩ ထီးအလူၬ ဂဲၫဝ့ၫလၧစဎွၩ အအီၪတၭ, စံၭစဎွၩ, ပထၧၫ့ဖုဝဲ, ယုဒၫ အၡၩ အၪ့ဂူၪန့ခွံၬနၧၩတၭ, စဎွၩ, ဒဲအၡၩဂံၪ့ဖိၪ, ဒဲစဒၫဝံၭ အၡၩ အီၪလၧအၥိၭထီးအလူၬနီၪ, ဂဲၫၥိၫ့ဝ့ၫ ခၫ့ဂၬ ယီၫဒၫ့ မွဲဘၪလဲၪ; 42 တၭ ယုဒၫအၡၩ ထီးအလူၬ စံၭဆၧၫ့ အံၫစရ့လၭ အၡၩ, အဂဲးဘဲၫယီၩ စဎွၩမွဲ ပဘူၭပထံးလီၫ. နၥံၪ ၥၭထၪ့ပၧၩ လၧဆၧယီၩအကၠီၩ့ မွဲဘၪလဲၪ. မွဲပအၪ့ စဎွၩအဆၧဧၪ. တၭမွဲအဖ့ၪလၫ့ပၧၩ လၧဆၧလမံၩ့မံၩ့ဆ့ဧၪ. 43 တၭ အံၫစရ့လၭအၡၩ စံၭဆၧၫ့ ယုဒၫအၡၩတၭ, စံၭဝ့ၫဒၪ, လၧစဎွၩအဖၧၩ့နီၪ ပအီၪလၧပဂး ဆံၫပိၩ့ တၭ, ပအီၪလၧဆၧဘၪဆဲၫ့ လၧစဒၫဝံၭ အၪနဲၪ့ နၥံၪဒံၭ လီၫ. တၭ နၥံၪ အီၪက့ၪ ကြၩ့ထမးပၧၩ လၧနၥံၪလဒုၭ ချဲၩ့ဆိၫဘၪပၧၩ လၧဆၧဒုၭဂဲၫထဲၩ့ ပစဎွၩ အဂဲးအကၠီၪ့နီၪ မွဲဘၪလဲၪ. တၭ ယုဒၫအၡၩ အဆၧချဲၩ့ၥံၪနီၪ, ဆီၪ့နဲၪ့ အံၫစရ့လၭ အၡၩ အဆၧချဲၩ့လဖၪနီၪဒံၭလီၫ. 

1 ဆၧမၩအၥၭ လၧၦဘၫအလၭဖိၪ အီၪထီးနီၪလဂၩ တၭ, အမံၩ့မွဲ စၡံဘၫ ၦဘံၪ့ယမံၫ့ဖိၪ စဘံၭကြဲၫ အဖိၪခွၫလီၫ. တၭ အဝ့ၫနီၪ အူၪထၪ့ ခွ့ၩတၭ, စံၭဝ့ၫဒၪ, ပဂး လအီၪဘၪ လၧစဒၫဝံၭ အဖၧၩ့တၭ, ပန့ၥၫဆၧ လအီၪဘၪ လၧစယ့ၭစံၫ အဖိၪခွၫ အဖၧၩ့လီၫ. အံၫစရ့လၭဧ့, လဂၩလၧအတဲၩဒၪဝ့ၫ, လဂၩလၧအတဲၩဒၪဝ့ၫဆံၭ. 2 အခိးမွဲဘဲၫနီၪ အံၫစရ့လၭ အၡၩထီးအလူၬ စဲၪ့ထၪ့ခွံၬ လၧအဖိၬစဒၫဝံၭအခဲၫ့တၭ, လ့ၩဖိၬ စဘံၭကြဲၫ အဖိၪခွၫ စၡံဘၫအခဲၫ့နီၪလီၫ. အ့ၪမွဲ ယုဒၫအၡၩ ဘုၭထၬ လၧအစဎွၩ လၧယီၫဒၫ့ ထီၩ့လၧယရုစလံၫ့လီၫ. 3 စဒၫဝံၭ ဂဲၫထီၩ့လၧအဂံၪ့ လၧယရုစလံၫ့အဖၧၩ့ တၭ, စဎွၩမၩန့ အၥံၪမၫ ဆံၫဂၩ လၧအအီၪက့ၪလၩ့ထးဝ့ၫ ဘဲၫၥိၭ အမိခိၭ ဂံၪ့နီၪတၭ, အီၪက့ၪ အဝ့ၫၥံၪ လၧၦခိၭဆၧအလးတၭ, လုအၪ့ အဝ့ၫၥံၪ, မွဲလါနၫ့ လ့ၩနုၬ လၧအအီၪအ့ၬ. အဝ့ၫၥံၪ ဘၪ ဆၧကၭထံၭထၬဝ့ၫ ဘဲၫနီၪ အီၪမဲၫဝ့ၫ ထီးမုလနံၩ လၧအၥံၫလီၫ. 4 ထီးနီၪလဖၧၫ့ စဎွၩ စံၭစအၫမစၫ, ဒုၭအီၪကီၪ့န့ ယၧၩ လၧယုဒၫအၡၩ လၧၥၧၫ့နံၩ အထးဖၧၩ့တၭ, အီၪနဝ့ၫ ထီးယီၩဆ့ဆံၭ. 5 မၩအၥၭဘဲၫနီၪတၭ စအၫမစၫ လ့ၩဒုၭအီၪကီၪ့ ယုဒၫအၡၩ လါနၫ့တၭ, မွဲအအီၪဒံၭ ယံၬနဲၪ့အဖၭနံၩဖၭၥၫ့ လၧအဂးဒံၭလီၫ. 6 တၭ စဒၫဝံၭ စံၭစအၭဘၡဲၫ, ဘိၩ့နဲၪ့ယီၩ စဘံၭကြဲၫ အဖိၪခွၫ စၡံဘၫနီၪ မိမၩအၧၩ့ပၧၩ နၭနဲၪ့ စအၭဘစလၧၫ့ဒံၭလီၫ. မၩန့ နကဆါ အခ့ၫအၡၩတၭ, လီၩ့ဆီးဆံၭ. မိလ့ၩနုၬ ဘၪခိၬ လၧဒိၩ့ အီၪလၧအခိၪဒၧၩ့တၭ, မိဖီၩ့ဖျ့ၭခွံၬဝ့ၫ လၧပၧၩလီၫ. 7 စယိအၭ အၡၩလဖၪ, ဒဲၦခ့ရ့ၭဖိၪ, ဒဲၦပံလ့ၭဖိၪ, ဒဲၦအဆီၪ့ ထီးအလူၬ လီၩ့ဆီး အဝ့ၫ; အဝ့ၫၥံၪ စဲၪ့ထၪ့ခွံၬ လၧယရုစလံၫ့ ဘဲၫၥိၭ အမိလီၩ့ဆီး စဘံၭကြဲၫ အဖိၪခွၫ စၡံဘၫနီၪလီၫ. 8 ထီးအဝ့ၫၥံၪ အီၪလၧလိးဖၭဒိၪ လၧအအီၪဝ့ၫ လၧဂံဘအၧၫ့နီၪ, စအၫမစၫ ဂဲၫအၪ့ဂၬ အဝ့ၫၥံၪလီၫ. တၭ စယိအၭ အဆဲၫ့ လၧအၥိၭဝ့ၫ ခဲးထူၬအၥၭ ဒဲနၭလဘံၪ့ ခဲးထၬအၥၭ လၧအခၧၩ့ယး လၧအကၠိၭဖၧၩ့နီၪ လ့ၩဝ့ၫ အဘိၩ့ဘၭတၭ လၩ့ထ့ၬခွံၬဝ့ၫလီၫ. 9 တၭ စယိအၭ စံၭစအၫမစၫ, နအီၪမုၬဆ့ဧၪ, ယထၧၫ့ဖုဝဲဧ့, တၭ စယိအၭ ဖီၪ့ စအၫမစၫ အခၪလၬဆီၪ့ လၧအစူၪထွ့ၪ ဘဲၫၥိၭ အမိအဲၪဂါဝ့ၫလီၫ. 10 တၭ စအၫမစၫ ချုၭယိ နၭလဘံၪ့ လၧအအီၪလၧစယိအၭ အစူၪဖၧၩ့နီၪအ့ၬ. အခိးမွဲ အဝ့ၫဒၪ ဆ့ၭ အဝ့ၫနီၪ အဂူၭဖိၫ့ဖၧၩ့တၭ, အဎွံၬ ဂဲၫလၩ့လၬ လၧဂၪ့ခိၪတၭ, လဆ့ၭလၧၩ့ဘၪဒီၭတၭ, မွဲအၥံၫဝ့ၫလီၫ. တၭ စယိအၭ ဒဲအထၧၫ့ဖုဝဲ စအၭဘၡဲၫ လီၩ့ဆီး စဘံၭကြဲၫ အဖိၪခွၫ စၡံဘၫနီၪလီၫ. 11 စယိအၭ အၡၩလဂၩ ဆၧၫ့ထုၪ့ လၧအနဲၩ့ထံၭတၭ, စံၭဝ့ၫဒၪ, ၦလၧအဘၪအၥၭ လၧစယိအၭ ဒဲၦလၧအအီၪဝ့ၫ လၧစဒၫဝံၭအဂးနီၪ, မွဲအဖိၬ စယိအၭအခဲၫ့ဆံၭ. 12 တၭ စအၫမစၫ လွၫအၥၭ လၧဆၧၥွံၪဖၧၩ့ လၧဖၧၩ့ၥၭမုနီၪလီၫ. ထီးၦလဂၩနီၪ ဒၪဘၪဝ့ၫ လၧၦခမျၧး ထီးအလူၬ အီၪပထုၬဝ့ၫတၭ, အဝ့ၫဒၪ ၥုၭခွံၬ စအၫမစၫ လၧဖၧၩ့ၥၭမုဖၧၩ့ လၧမံၩ့လၬကျၩတၭ, ချုၬဘံၭဝ့ၫ လၧဖၬဘဲၩ့ လဘံၪ့တၭ, မွဲလၧအဒၪဘၪဝ့ၫ လၧကယဲ ၦလၧအဂဲၫ လၧအအီၪ လဂၩလါလါ အီၪထီဝ့ၫ အကၠီၩ့နီၪလီၫ. 13 ထီးအဘၪ ဆၧၥုၭခွံၬဝ့ၫ လၧဖၧၩ့ၥၭမုအဖၧၩ့တၭ, ၦခမျၧး ဖိၬစယိအၭ အခဲၫ့ ဘဲၫၥိၭ အမိလီၩ့ဆီး စဘံၭကြဲၫ အဖိၪခွၫ စၡံဘၫ နီၪလီၫ. 14 ထီးအလ့ၩခၫ့ဂၬ အံၫစရ့လၭ အဒီၪ့ၥံၪ ထီးအလူၬ ဖိးလၧအၫဘလၭ ဒဲဘ့ၭ၁မၫအခၫ ဒဲကယဲ ၦဘံရဲဖိၪတၭ, အဝ့ၫၥံၪ အီၪကိၩ့အီၪကီၪ့, လ့ၩဖိၬအခဲၫ့ဆ့လီၫ. 15 တၭ အဝ့ၫၥံၪ ဂဲၫဝၩ့ထၬ အဝ့ၫဒၪ လၧအၫဘလၭ ဘၪဆဲၫ့ လၧဘ့ၭ၁မၫအခၫ အဖၧၩ့တၭ, မၩပိၩ့ထၪ့ ဂၪ့ခိၪ ထၫ့ဒုၪဒၩ ဒိၩ့တၭ, ဆၧနီၪ အီၪဝ့ၫ လၧအကၠီၪ့ဖၧၩ့တၭ, ၦခမျၧး ထီးအလူၬ လၧအအီၪလၧစယိအၭအၥိၭနီၪ ခွံၬဆၧ လၧဒိၩ့ခိၪဒၧၩ့ ဘဲၫၥိၭ အမိမၩလၩ့ဎီးဝ့ၫဒၪလီၫ. 16 ထီးနီၪလဖၧၫ့ ၦမုၪ လၧအကိၪ့ဆၧၥ့ၪ လၧဒိၩ့ဖၧၩ့လဂၩ ကိၭထၪ့, ခိၭနၪ! ခိၭနၪဘီၪ! စံၭလါ စယိအၭ, ဂဲၫၥုၭဘူၭနၥၭ လၧယီၩ ဘဲၫၥိၭ ယမိချဲၩ့ဆၧ လၧနၧၩဘီၪ. 17 ထီးအဝ့ၫဒၪ ဂဲၫဘူၭ လၧအဝ့ၫတၭ, ၦမုၪနီၪ စံၭဝ့ၫဒၪ, နမွဲစယိအၭနီၪဧၪ. တၭ အဆၧစံၭဝ့ၫဒၪ, ယၧၩလီၫ. တၭ ၦမုၪ စံၭအဝ့ၫ, ခိၭနၪ နဎီးမုၪ အဆၧချဲၩ့ဘီၪ. တၭ အဝ့ၫဒၪ စံၭဝ့ၫ, ယနါဂၧၫ့ယူၭ. 18 ထီးနီၪလဖၧၫ့မွဲ အချဲၩ့ဝ့ၫတၭ, စံၭဝ့ၫဒၪ, လၧဖျိၩ့ ၦချဲၩ့ ဆၧချဲၩ့လထံၪ, စံၭဝ့ၫဒၪ, အဝ့ၫၥံၪ မိအၪ့စၪ့ဆၧ လၧအၫဘလၭ တၡါတၭ; အဝ့ၫၥံၪ မၩဂီၩ့ဝ့ၫ ဘဲၫနီၪလီၫ. 19 ယဝ့ၫဒၪယီၩ ယမွဲ ၦအီၪဘၪလိၬအိၭလိၬ, ဒဲၦအမွဲအတီၩ လၧအံၫစရ့လၭ အကျၩလီၫ. နအၪ့ဎၬ မၩဂၭဂီၩ့ ဒိၩ့လဖျိၪ့ ဒဲမိလဂၩ လၧအံၫစရ့လၭ အကျၩလီၫ. နမိအၪ့ယုလၩ့ခွံၬ ယဟိဝၩ အဆၧန့ၥၫနီၪ, မွဲဘၪလဲၪ. 20 စယိအၭ ချဲၩ့ဆၧၫ့ဆၧ တၭ စံၭဝ့ၫဒၪ, ယအၪ့ယုလၩ့ခွံၬဆၧ မွဲဂ့ၩ, ယမၩဂၭဂီၩ့ခွံၬဆၧ မွဲဂ့ၩ မွဲယထီးမၩလဂ့ၩ, 21 ဆၧလမံၩ့နီၪ မွဲဘဲၫနီၪအ့ၬ. မွဲၦဘၪဆဲၫ့ လၧခိၪလီၩ့ အံဖြံၫ့, စဘံၭကြဲၫ အဖိၪခွၫ အမံၩ့ စၡံဘၫ ယၩ့ထၪ့အစူၪ ထၫ့ဒုၪဒၩ စဎွၩဒၫဝံၭ လီၫ. ဖ့ၪလၫ့ခွံၬန့ အဝ့ၫဒၪတၭ; ယမိစဲၪ့ထၪ့ခွံၬ လၧဒိၩ့လီၫ. တၭ ၦမုၪနီၪ စံၭစယိအၭ, ယိခွါ, ဆၧမိခွံၬစိၩ အခိၪဎွံၪ လၧနအီၪလၧဒိၩ့ခိၪဒၧၩ့ ဝါလခီၫလီၫ. 22 ထီးနီၪလဖၧၫ့ ၦမုၪနီၪ လ့ၩဝ့ၫ လၧအဆၧကိၪ့ၥ့ၪ လၧၦခမျၧး ထီးအလူၬ အအီၪတၭ; အဝ့ၫၥံၪ ဖ့ၬထ့ၬခွံၬ စဘံၭကြဲၫ အဖိၪခွၫ စၡံဘၫ အခိၪဎွံၪတၭ, ခွံၬထၪ့ခွံၬဝ့ၫ လၧစယိအၭ အအီၪလီၫ. အဝ့ၫဒၪ အူၪထၪ့ ခွ့ၩတၭ, ၦစဲၪ့ထၪ့ခွံၬဝ့ၫ လၧဒိၩ့နီၪ, လဂၩလၧအတဲၩဒၪဝ့ၫ, လဂၩလၧအတဲၩဒၪဝ့ၫနီၪလီၫ. တၭ စယိအၭ ထဲၩ့ထဲၩ့ဝ့ၫ လၧယရုစလံၫ့ လၧစဎွၩအအီၪလီၫ. 23 တၭ စယိအၭ အီၪဝ့ၫ လၧအံၫစရ့လၭ အၡၩၥုၭမု ထီးအလူၬ အဖၫ့ခိၪ စယဟီအဒၫ အဖိၪခွၫ စဘံၫ့နအဲအၫ အီၪဝ့ၫ လၧၦခ့ၫရ့ၭဖိၪ အဖၫ့ခိၪ, ဒဲလၧၦပံလ့ၭဖိၪ အဖၫ့ခိၪလီၫ. 24 တၭ စအဒိရၫ့ အီၪဝ့ၫ လၧဆၧဖ့ၪလၫ့အခီၫ့ အဖၫ့ခိၪ, ဒဲစအဟဲလၧၭ အဖိၪခွၫ စယဟီၡဖၭမွဲ ၦကွ့ၭနဲၪ့ဆၧလီၫ. 25 တၭ စၡံဝၫမွဲ ၦကွ့ၭလံၬ, ဒဲစဇၫဒီၭ, ဒဲစအဘဲအၥၫမွဲ ၦလုဆၧလဖၪလီၫ. 26 တၭ ၦယၫအၧၫဖိၪ စအဲရၫ မွဲ ၦပၧၩ့ဆၧအခိၪ လၧစဒၫဝံၭအဂးလီၫ. 

1 တၭ လၧစဒၫဝံၭ အမုနံၩလဖၪ အကျၩနီၪ ဆၧၥၭဝံလၩ့ဒိၩ အီၪ, လနံၪ့ဘၪလနံၪ့ ၥၧၫ့နံၪ့လီၫ. တၭ စဒၫဝံၭ အၪ့စၪ့ဆၧ လၧယဟိဝၩတၭ, ယဟိဝၩ လီၩဆၧၫ့ဝ့ၫဒၪ, မွဲလၧစစီလူၫ အကၠီၩ့, ဒဲလၧအၡၩဂံၪ့ဖိၪ ဘၪဆဲၫ့ လၧဆၧၥွံၪ အကၠီၩ့ လၧအမၩၥံၫ ၦဂံဘအၧၫ့ဖိၪ အကၠီၩ့လီၫ. 2 တၭ စဎွၩ ကိၭန့ ၦဂံဘအၧၫ့ဖိၪတၭ, စံၭ အဝ့ၫၥံၪ (တၭ ၦဂံဘအၧၫ့ဖိၪနီၪ ဘၪဆဲၫ့ လၧၦအံၫစရ့လၭဖိၪ မွဲအ့ၬ. မွဲအဘၪဆဲၫ့ လၧဆၧအီၪလၩ့ထး လၧၦအၫမိၫဖိၪ, လၧၦအံၫစရ့လၭဖိၪ ဆိၪလၩ့အၥၭ လၧအဝ့ၫၥံၪလီၫ. တၭ စစီလူၫ အၪ့ဎၬ မၩၥံၫ အဝ့ၫၥံၪ လၧအၥၭဆီၪ့ လၧၦအံၫစရ့လၭဖိၪ ဒဲလၧၦယုဒၫဖိၪအဂးလီၫ.) 3 အခိးမွဲ စဒၫဝံၭ စံၭၦဂံဘအၧၫ့ဖိၪၥံၪ, ယမိဘၪမၩ လၧနၥံၪအဂးနီၪမွဲ ဆၧနီၪလမံၩ့လဲၪ. တၭ ယမိမၩ ဆၧဖီၩ့ဖျ့ၭ ဘဲၫၥိၭ နၥံၪ မိဆိၪဂ့ၩ ယဟိဝၩ အဆၧန့ၥၫနီၪ လၧဆၧနီၪလမံၩ့လဲၪ. 4 တၭ ၦဂံဘအၧၫ့ဖိၪ စံၭအဝ့ၫ, လၧစစီလူၫမွဲဂ့ၩ, အၡၩဂံၪ့ဖိၪမွဲဂ့ၩ, အကျိၪၥံၪစ့ၩၥံၪ, ထီၫ့ၥံၪလွ့ၫၥံၪ ပမိမၩအ့ၬ. တၭ နမၩၥံၫဘၪ ၦၡၩ လၧအံၫစရ့လၭအကျၩ လၧပဂး နးဂၩအ့ၬ. တၭ အဝ့ၫဒၪ စံၭဝ့ၫ, ဆၧလၧနၥံၪ မိစံၭနီၪ, ယမိမၩ လၧနၥံၪအဂးလီၫ. 5 တၭ အဝ့ၫၥံၪ စံၭ စဎွၩ, ၦလၧအမၩလူၬခွံၬပၧၩ, ဒဲကိၪ့မၩဂၭဂီၩ့ပၧၩ, ဘဲၫၥိၭ ပထီးအီၪထးဘၪ လၧအံၫစရ့လၭ အခးနဲၩ့ထံၭ လစီၪ့လါလါနီၪ, 6 မွဲဆၧဖ့ၪလၫ့ခွံၬ အဝ့ၫဒၪ အဖိၪခွၫ နွ့ၫဂၩ လၧပစူၪဖၧၩ့ဆံၭ. တၭ ပမိစၧၩ့လၩ့ၥံၫ အဝ့ၫၥံၪ လၧယဟိဝၩ အဂး လၧဂံဘအၫ ဘၪဆဲၫ့ လၧစစီလူၫ လၧယဟိဝၩ ရွံန့ဝ့ၫလီၫ. တၭ စဎွၩ စံၭဝ့ၫဒၪ, ယမိဖ့ၪလၫ့ အဝ့ၫၥံၪလီၫ. 7 မွဲလါနၫ့ဘိၩ, စဎွၩ လီၫ့ကီၩ့ စစီလူၫ အဖိၪခွၫ စစၪ့နၥၧၫ့ အဖိၪခွၫ စမံၫဖံၭဘၡ့ၭ လၧယဟိဝၩ အဆၧဆိၪလၩ့အၥၭ လၧအအီၪဝ့ၫ လၧအဝ့ၫၥံၪအကၠီၩ့, လၧစဒၫဝံၭ, ဒဲစစီလူၫ အဖိၪခွၫ စစၪ့နၥၧၫ့နီၪလီၫ. 8 တၭ စဎွၩ မၩန့ စအဲအၫ အဖိၪမုၪ နးရံဇဖၫ အဖိၪခွၫ နံၫဂၩ လၧအအီၪဖျဲၪန့ဝ့ၫ လၧစစီလူၫအဂး စအၫမိၫနဲၫ ဒဲစမံၫဖံၭဘၡ့ၭ, ဒဲစစီလူၫ အဖိၪမုၪ နးမံရၭ အဖိၪခွၫ ယဲဂၩ လၧအအီၪဖျဲၪန့ ၦမံၫဟိလၭဖိၪ စဘၫဇံလ့ၫ အဖိၪခွၫ စအ့ဒြံၫအ့လၭ အဂးလီၫ. 9 အဝ့ၫဒၪ ဖ့ၪလၫ့ခွံၬ အဝ့ၫၥံၪ လၧၦဂံဘအၧၫ့ဖိၪ အစူၪဖၧၩ့တၭ, အဝ့ၫၥံၪ စၧၩ့လၩ့ၥံၫဝ့ၫ လၧခိၪလီၩ့ခိၪ လၧယဟိဝၩ အမ့ၬယၫတၭ, အဝ့ၫၥံၪ လၩ့ထံၩဖါဝ့ၫ နွ့ၫဂၩ လစီၪ့ဎးတၭ, ဘၪ ဆၧမၩၥံၫဝ့ၫ လၧဆၧကူၭဘုၪ အမုနံၩလဖၪ အဘိၩ့ဘၭ လၧဆၧကူၭဘုၪဆိၫ ဘုၪမုယီၩ အခၪ့ထံၭနီၪလီၫ. 10 တၭ စအဲအၫ အဖိၪမုၪ နးရံဇဖၫ မၩန့ ရၧၬ အဆၧကဲၩ့ယၬတၭ, ဒၩလၩ့ဝ့ၫ လၧလိးလီၩ့ လၧအဂး, လၧဆၧကူၭဆိၫဘုၪ ထီးထံၫလၩ့ဘၪ လၧမူၭခိၪ လၧအဝ့ၫၥံၪ အလီၩ့တၭ, လၧမုဆၫလခီၫ ထိၪၥံၪလံၪၥံၪ လၧဆၧဖိၭဖၫ့ မိဆီးလၩ့ လၧအဝ့ၫၥံၪ အလီၩ့ မွဲဂ့ၩ, လၧမုနၩလခီၫ ဆၧဖိၪဆၧဎါ လၧမံၩ့လၬကျၩ မွဲဂ့ၩ, ဒုၭဂဲၫဝ့ၫဒၪအ့ၬ. 11 တၭ ၦလီၩဘၪစဒၫဝံၭ လၧဆၧလၧစစီလူၫအၥံၪမၫ စအဲအၫ အဖိၪမုၪ နးရံဇဖၫ မၩဝ့ၫနီၪလီၫ. 12 တၭ စဒၫဝံၭ လ့ၩမၩန့ စစီလူၫအဎွံၪ, ဒဲအဖိၪခွၫ စစၪ့နၥၧၫ့အဎွံၪ လၧယၫဘ့ၭဂံလအၭ အၡၩလဖၪအအီၪ, ၦလၧအအၪ့ဂူၪန့ဝ့ၫ လၧဘ့ၭ၁ၡၫ့ အဖၧၩ့ၥၭ, ထီးအလး ၦဖလံၡၫဖိၪ ဒုၭလၩ့ဆဲၩဝ့ၫ လၧၦဖလံၡၫဖိၪ မၩၥံၫ စစီလူၫ လၧဂံလဘိအၫ အဖၧၩ့ အလးခဲၫ့နီၪလီၫ. 13 တၭ အဝ့ၫ ဂဲၫဆိၬထၪ့ စစီလူၫအဎွံၪ ဒဲအဖိၪခွၫ စစၪ့နၥၧၫ့အဎွံၪ ထီးနီၪ, ဒဲအၪ့ထုၫ့ကီၪ့ ၦလၧအဘၪ စၧၩ့လၩ့ၥံၫအၥၭလဖၪ အဎွံၪ လီၫ. 14 တၭ ၦခုၪ့လၩ့ဘၧၩ့ခွံၬ စစီလူၫ ဒဲအဖိၪခွၫ စစၪ့နၥၧၫ့အဎွံၪ လၧဘံၪ့ယမံၫ့ အခးဖၧၩ့ လၧဇံလၫအဖၧၩ့, လၧအဖါ စကံၭ အၥွၪခိၪဖၧၩ့လီၫ. တၭ ၦၡၩၥံၪ မၩ ကယဲ ဆၧလၧစဎွၩ မၪလူၬဝ့ၫ ထီးအလူၬလီၫ. လၧခဲၫ့ထဲၩ့ တၭ ယွၩခိၭနၪ ဆၧအၪ့ကံၩ့အၪ့ယၫ လၧခးအဂးနီၪလီၫ. 15 ၦဖလံၡၫဖိၪ ဒုၭဒံၭ ဆၧထၫ့ဒုၪဒၩဒီၭ အံၫစရ့လၭ တၭ, စဒၫဝံၭ လ့ၩလၩ့ ဒဲအခ့ၫအၡၩ အီၪလၧအၥိၭတၭ, ဒုၭၥုၭထၫ့ဒၩ ၦဖလံၡၫဖိၪတၭ, စဒၫဝံၭ လၩ့ဘဲၩဝ့ၫ လီၫ. 16 တၭ စအံၭၡဘ့ၫဘံနီၭ လၧအအီၪလၧၦဆီၪ့အဖိၪခွၫ အကျၩ, အဖၩ့အလယၧးမွဲ ထီးဘၩ့ ၥၧၫ့ယၩ, ခဲးထၬအၥၭ လၧဆၧအၥၫ့တၭ, မိမၩၥံၫ စဒၫဝံၭလီၫ. 17 မွဲလါနၫ့တၭ နးဇ့ၫရုၫအဲအၫ အဖိၪခွၫ စအၭဘၡဲၫ မၩဆၧၩ့ စဒၫဝံၭတၭ, ဖ့ၬခွံၬ ၦဖလံၡၫဖိၪတၭ, မၩၥံၫ အဝ့ၫဒၪလီၫ. ထီးနီၪလဖၧၫ့ စဒၫဝံၭအၡၩၥံၪ ဆိၪလၩ့အၥၭ လၧအဝ့ၫၥံၪအၥိၭ စံၭဝ့ၫဒၪ, နလ့ၩထၪ့ဘၪလၧၩ့နဝ့ၫ လၧပၥိၭ လၧဆၧဒုၭၥုၭ အဖၧၩ့အ့ၬ, မွဲဘဲၫၥိၭ နထီးမၩခံၭလၩ့ အံၫစရ့လၭ အဆၧဖၩ့နီၪ လဂ့ၩလီၫ. 18 တၭ လၧဆၧလဖၪနီၪ အလးခဲၫ့ ဆၧမၩအၥၭ လၧဆၧဒုၭဒီၭၥုၭ လၧၦဖလံၡၫဖိၪ လၧဂီၭအဖၧၩ့လီၫ. ထီးနီၪလဖၧၫ့ ၦဟုၡၫဖိၪ စစံဘခ့ၫ ဖ့ၬခွံၬ စစၭဖၭ လၧအအီၪလၧၦဆီၪ့ အဖိၪခွၫ အကျၩလီၫ. 19 တၭမၩဒီၭလဖၧၫ့ ဆၧဒုၭဒီၭၥုၭ လၧၦဖလံၡၫဖိၪ လၧဂီၭအဖၧၩ့တၭ, ၦဘ့ၭ၁လံၫဟံၫ့ဖိၪ စယၫရံၫအီရဂံၫ့ အဖိၪခွၫ စအ့ၫလဟၫနၫ့နီၪ ဖ့ၬခွံၬ ၦဘၪဆဲၫ့ လၧဂံတံၭဖိၪ စဂိၫလဲအၫတၭ, အဖၩ့ဘီၩ့ မၩအၥၭ ဘဲၫၦထၭထၪ အထၪခိၪအၥိၭနီၪလီၫ. 20 မၩဒီၭလဖၧၫ့ ဆၧဒုၭၥုၭ လၧဂၫၥၭ အဖၧၩ့တၭ, ၦအဂၩ့ဒိၪ အီၪဝ့ၫ လဂၩ လၧအစူၪနိၩ့ လၧအစူၪဎူၫဘီၩ့, ဒဲအခၪ့နိၩ့ အီၪလၧအခၪ့ဎူၫဘီၩ့, ထီးအလူၬမွဲ နံၫဆံၫလံဘီၩ့ လီၫ. တၭ အဝ့ၫဒၪ အီၪဖျဲၪဝ့ၫ လၧၦဆီၪ့အဂးဆ့လီၫ. 21 တၭ ထီးအမၩကြၩ့ထမး အံၫစရ့လၭတၭ, စဒၫဝံၭ အထၧၫ့ဖုဝဲ စၡံမအဲၫ အဖိၪခွၫ စစၪ့နၥၧၫ့ ဖ့ၬခွံၬဝ့ၫဒၪလီၫ. 22 အဝ့ၫၥံၪ လံဂၩနီၪ အီၪဖျဲၪ လၧၦဆီၪ့ လၧဂၫၥၭအဖၧၩ့ အဂးတၭ, လၩ့ထံၩဖါဝ့ၫ လၧစဒၫဝံၭ အစူၪဖၧၩ့, ဒဲလၧအခ့ၫအၡၩလဖၪနီၪ အစူၪဖၧၩ့လီၫ. 

၂ စၫမုၫအ့လၭ 2 Samuel 22

1 မုလနံၩ လၧယဟိဝၩ မၩဖီၩ့ဖျ့ၭ အဝ့ၫ လၧအဒုၪအဒၩ ထီးအလူၬ အစူၪဖၧၩ့, ဒဲလၧစစီလူၫ အစူၪဖၧၩ့နီၪ, စဒၫဝံၭ ချဲၩ့ဆၧ လၧယဟိဝၩ လၧထၭခိၪယီၩ အဆၧချဲၩ့တၭ, စံၭဝ့ၫဒၪ, 2 ယဟိဝၩမွဲ ယလဲၫ့, ဒဲယထိၬ, ဒဲဆၧမၩဖီၩ့မၩဖျ့ၭယၧၩ, 3 ယလိးမုအယွၩ, ယမိဒိၭနဲၩ့ယၥၭ လၧအဝ့ၫ, ယထၩ့ဖံၭလဘံၪ့, ယဆၧထိးထဲၩ့တၩ့ထဲၩ့ယၧၩ အနိၩ့, ယတၨၭထၪ့ထီၫ, ယဖလ့ၬယၥၭအလး, ဆၧထိးထဲၩ့တၩ့ထဲၩ့ယၧၩ, နထိးထဲၩ့တၩ့ထဲၩ့ယၧၩ လၧဆၧမၩဆီၪ့လီၫ. 4 ယမိကိၭထၪ့ ယဟိဝၩ လၧအကြၨၭဘၪ ဆၧစံၭထၪ့အၪ့အူၭ, ယမိဘၪ ဆၧမၩဖီၩ့မၩဖျ့ၭယၧၩ လၧယဒုၪယဒၩလီၫ. 5 ဆၧၥံၫ အလပီၩဘွၩခိၪ အီၪဝၬဖီၩ့ယၧၩ, ၦၡၩလတီၩဘၪ အၪ ဘဲၫထံၫလုၬဘံၭဆၧအၥိၭ, မၩၥၭမဲၪ ယၧၩ, 6 ဖျုဖၧၩ့ အဖျံၩလဖၪ အီၪဝၬဖီၩ့ယၧၩ, ဆၧၥံၫ အဖျံၩခွၩ့လဖၪ ပဒၩ့ထၬ ယၧၩလီၫ. 7 ထီးယဘၪ ဆၧခိဆၧဝီၩတၭ, ယကိၭထၪ့ ယဟိဝၩ, တၭ ယမိအၪ့ယၫဆၧ လၧယယွၩလီၫ. တၭမွဲ အခိၭနၪဝ့ၫ ယလူ လၧအနီးဖၧၩ့, တၭ ယအၪ့ယၫ ဆၧလ့ၩနုၬ လၧအနါဖၧၩ့လီၫ. 8 တၭဂၪ့ခိၪ ၡိၩ့ၡိၬ, ဒဲဝၭထိၬဝ့ၫ, မူၭခိၪအခၪ့ထံၭလဖၪ ၥုၭအၥၭ, ဒဲၡိၩ့ၡိၬအၥၭ, အဂဲးဘဲၫယီၩ အဝ့ၫဒၪ ၥၭထၪ့ဝ့ၫလီၫ. 9 မ့ၪခူၪ စဲၪ့ထၪ့ လၧအနၫဖၧၩ့, တၭ မ့ၪလၧအနိၭ အၪ့ဆၧ, မ့ၪအၧၩ့ဘၪ ဆၧဒုၭခဲၩထၪ့ လၧအဝ့ၫလီၫ. 10 အဝ့ၫဒၪ မၩကူၭလၩ့ မူၭခိၪဆ့တၭ, ဂဲၫလၩ့, တၭ ဆၧခံၭၥၧၫ့ အီၪဝ့ၫ လၧအခၪ့ယၫၥၭ ဖၫ့လၬလီၫ. 11 အဝ့ၫ ထူၬ ခ့ၫရူၬလဂၩတၭ, ယူၩဝ့ၫ, တၭ ဆၧဒၪဘၪ အဝ့ၫ လၧလံၩအဒံၭၥံၪ အဖၫ့ခိၪလီၫ. 12 ဆၧခံၭနီၪ ဒုၭကဲၪဝ့ၫ လၧတဲၩ အီၪဝၬဖီၩ့အဝ့ၫ, ထံၫၥၧၫ့, လၧမူၭဖိၭဖၫ့ အဆၧအုၪ့တၪ့လီၫ. 13 လၧဆၧယုၩ့ယဲ လၧအမ့ၬယၫအကၠီၩ့နီၪ, မ့ၪအၧၩ့ ခဲၩထၪ့ဝ့ၫလီၫ. 14 တၭ ယဟိဝၩ အၪ့မၧၫ့လၫ့ဎွံၩ့ လၧမူၭခိၪ, တၭ ဆၧထၪ့ထီၫထုၬ ဒုၭၥီၫထၪ့အလူ, 15 အၪ့မၧၫ့လၩ့ဖျါလဖၪတၭ, မၩလၩ့ပြံၩပြၩ အဝ့ၫၥံၪ; လၫ့ဝဲအဒံၭတၭ, မၩစၪ အဝ့ၫၥံၪလီၫ. 16 တၭမၫဆမံၭအကၠီၪ့လဖၪနီၪ ဖျီၪထၪ့ဝ့ၫ, ဂၪ့ခိၪ အခၪ့ထံၭလဖၪနီၪ ဘၪ ဆၧဒၪန့ဝ့ၫ, လၧယဟိဝၩ အၪ့ၥီၪ့ဆၧအကၠီၩ့, အနၫဖၧၩ့ ၥၪၡိၫ ဆၧလဖၧၫ့အကၠီၩ့လီၫ. 17 အဝ့ၫ အၪ့မၧၫ့လၩ့ ဆၧ လၧထၭလခီၫ မၩန့ထၪ့ယၧၩ, ထုၭထၪ့ခွံၬယၧၩ လၧထံၫအၪအကျၩ, 18 အဝ့ၫ မၩဖီၩ့ဖျ့ၭယၧၩ လၧယဒုၪယဒၩ အဆီၪ့လဂၩ, ဒဲလၧၦအမ့ၬလဲၩယၧၩလဖၪလီၫ. အဂဲးဘဲၫယီၩ အဝ့ၫၥံၪ ဆီၪ့လၨၪ လၧယဂးလီၫ. 19 လၧယဆၧနၭဆၧၡၪ့ အမုနံၩနီၪ အဝ့ၫၥံၪ ပဒၩ့ထၬ ယၧၩလီၫ. မွဲလါနၫ့ ယဟိဝၩမွဲ ဆၧဒိၭနဲၩ့အလး လၧယဂး, 20 အဝ့ၫဒၪ ၥိၫ့ထၪ့ယၧၩဆ့ ထီၩ့လၧအလးဖၭလဲလီၫ. အဝ့ၫဒၪ မၩဖီၩ့မၩဖျ့ၭယၧၩ, အဂဲးဘဲၫယီၩ ဘၪ အဝ့ၫဒၪအၥၭ လၧယၧၩလီၫ. 21 ယဟိဝၩ ဖ့ၪလၫ့ကၪယၧၩ ဘဲၫဆၧတီၩဆၧလီၩ့အၥိၭ, တၭ ဘဲၫယစူၪဆံၫ့အၥိၭနီၪ မွဲအဖ့ၪဆၧၫ့ယၧၩလီၫ. 22 အဂဲးဘဲၫယီၩ ယထီးန့ယူၭ ယဟိဝၩ အဖၧၩ့ၥၭလဖၪယူၭ, ယမၩမၪယယွၩ စဲၪ့ဒၪဝ့ၫအ့ၬ. 23 မွဲအဆၧစ့ၩရၫ့ ထီးအလူၬ အီၪလၧယမ့ၬယၫအကၠီၩ့ တၭ, အဆၧမၪလူၬလဖၪနီၪ ယလလၨၪခၫ့ဖၬဘၪ; 24 တၭယတီၩဆ့ လၧအမ့ၬယၫ, ဒဲယထီးလၩ့ယၥၭ လၧယဆၧအၧၩ့လီၫ. 25 အခိးမွဲဘဲၫနီၪတၭ, ယဟိဝၩ ဖ့ၪလၫ့ယၧၩ, ဘဲၫ ယဆၧတီၩဆၧလီၩ့အၥိၭ ဘဲၫယစူၪဆံၫ့ဎံၪ လၧအမ့ၬယၫ အၥိၭနီၪလီၫ. 26 နမိယၫ့ၥၭ ၦလၧအယၫ့ၥၭဆၧလဖၪနီၪ, လၧၦအတီၩအလီၩ့ အမ့ၬယၫနီၪ နမိအီၪက့ၪတီၩ အီၪက့ၪလီၩ့နၥၭ. 27 လၧၦအဆံၫ့ အမ့ၬယၫနီၪ နအီၪက့ၪဆံၫ့နၥၭ, လၧၦအကၪအမ့ၬယၫနီၪ နအီၪက့ၪကၪနၥၭလီၫ. 28 တၭ နမိမၩဖီၩ့မၩဖျ့ၭ ၦခမျၧး လၧအဘၪၡၪ့ဘၪနၭ, အ့ၪမွဲ နမ့ၬၥၪ အီၪလၧၦထၪ့ထီၫ အလီၩ့တၭ နမိဆၪ့လၩ့ဝ့ၫလီၫ. 29 အဂဲးဘဲၫယီၩ နမွဲ ယမ့ၪဒိၩ့ ယဟိဝၩဧ့, တၭ ယဟိဝၩ မိမၩဖၩ့ထၪ့ ယဆၧခံၭလီၫ. 30 အဂဲးဘဲၫယီၩ မွဲလၧနၧၩနီၪ, ယစဲၪ့နုၬဖျီၫ့ ၦၥုၭဖိၪ လဒီၪ့ယူၭ, လၧယယွၩလဂၩ ယဖုၫဖၬယူၭ ဆၧခိၪဒၧၩ့လီၫ. 31 ဆၧလၧယွၩနီၪ အဖၧၩ့ၥၭ လၧၫ့ထၪ့ဎွ့ၩထၪ့လီၫ. ယဟိဝၩအလူနီၪ ဘၪ ဆၧမၩဆံၫ့ဝ့ၫလီၫ. မွဲဝ့ၫ လၧထၩ့ဖံၭလဘံၪ့ လၧကယဲ ၦလၧအဒိၭနဲၩ့အၥၭ လၧအဝ့ၫလီၫ. 32 တၭအ့ၪလမွဲဘၪ ယဟိဝၩနီၪ မွဲပလၫ ကဲၪယွၩလဂၩလဲၪ. လၧပယွၩ အဖၫ့ခိၪနီၪ, လဲၫ့မွဲ ပလၫလဂၩလဲၪ. 33 ယွၩမွဲ ယဂဲးယဘၭ, ဒဲယစီၩ့ယမၩ့တၭ, အဝ့ၫဒၪ မၩဎွ့ၩ ယဖၧၩ့ၥၭလီၫ. 34 အဝ့ၫ ဒုၭကဲၪယခၪ့ ဘဲၫခံၫဘၩ့မိ အခၪ့အၥိၭ, တၭဒုၭဆၧၫ့ထုၪ့ယၧၩ လၧယလးထၪ့ထီၫၥံၪ, 35 အဝ့ၫ ၥီၪ့လိၪ ယစူၪ လၧယမိဒုၭဆၧ, ဘဲၫၥိၭ ချံၪထီးဘၩ့ မိခါခွံၬဝ့ၫ လၧယစူၪလီၫ. 36 တၭ နဖ့ၪလၫ့ယၧၩ လၧဆၧမၩဖီၩ့မၩဖျ့ၭ အထၩ့ဖံၭ, တၭ နၥၭဆၧၩ့နီၪ မၩဒိၪထၪ့ယၧၩလီၫ. 37 နမၩလဲထၪ့ ယခၫထၪ့ဆၧလဖၪ, တၭယခၪ့ဖျၬဘၪအ့ၬ. 38 ယလီၩ့ဆီး ယဒုၪယဒၩတၭ, မၩဂၭဂီၩ့ အဝ့ၫၥံၪ, ယလချုၭမၩလူၬခွံၬဒံၭဘၪ အဝ့ၫၥံၪတၭ, ယဂဲၫထဲၩ့ထဲၩ့အ့ၬ. 39 ယမၩလူၬခွံၬယူၭ အဝ့ၫၥံၪတၭ, ယဆ့ၭဘၪဝ့ၫ, ထီး အဝ့ၫၥံၪ ဂဲထုၪ့ၥ့ၪအ့ၬ. မွဲမၬ, လၩ့ထံၩဖါဝ့ၫ လၧယခၪ့ ဖၫ့လၬလီၫ. 40 အဂဲးဘဲၫယီၩ နခဲးထူၬယယးဒံၩ့ လၧဆၧဂဲးဆၧ ဘၭလၧဒုၭၥုၭအဂး, နဒုၭခိၬလၩ့ ၦလၧအဆၧၫ့ထုၪ့ ထၫ့ဒၩယၧၩ လၧယဖၫ့လၬ. 41 နဖ့ၪလၫ့ယၧၩ လၧယဒုၪယဒၩအခိၬ, ဘဲၫၥိၭ ၦလၧအၥၭဂဲၫ့ယၧၩနီၪ ယမိမၩဂၭဂီၩ့ခွံၬ အဝ့ၫၥံၪလီၫ. 42 အဝ့ၫၥံၪ ယိဝ့ၫလါနၫ့ ဆၧမၩဖီၩ့မၩဖျ့ၭ အီၪနးဂၩအ့ၬ, လၧယဟိဝၩ လါနၫ့ဘိၩ, မွဲအစံၭဆၧၫ့ အဝ့ၫၥံၪအ့ၬ. 43 ထီးနီၪလဖၧၫ့ ယမၩလၩ့ဘျ့ၭ အဝ့ၫၥံၪ ဘဲၫဂၪ့ခိၪမုၬအၥိၭနီၪ, ဘဲၫဖၧၩ့ၥၭ အကဖံၬအၥိၭ ယယဲးထဲးဝ့ၫနီၪ, ယဎွံၪပြၩ အဝ့ၫၥံၪလီၫ. 44 နမၩဖီၩ့မၩဖျ့ၭယၧၩ, လၧယၡၩခမျၧး အဆၧအဲၪ့လိၬၥံၪ, နအီၪက့ၪယူၭယၧၩ လၧၦဆၨၩလဖၪအခိၪ, ၦခမျၧး လၧယလၥ့ၪယၫဝဲၩဘၪဝ့ၫနီၪ မိမၩယဆၧ လီၫ. 45 ၦလခီၫဘၩ့မုးဖိၪ မိကျဲၩ့မၩဆၪ့လၩ့အၥၭ လၧယဖၫ့လၬ, ထီးအနါဂၧၫ့ဆၧ လၧအနါတၭ, မိခိၭနၪ ယလူလီၫ. 46 ၦလခီၫဘၩ့မုးဖိၪ မိလၩ့ယံၭခွံၬ, တၭ မိၥၭမဲၪဆၧ လၧအလးကထံၬအဖၧၩ့လီၫ. 47 ယဟိဝၩ မၧၫ့ဝ့ၫတၭ; မွဲယလဲၫ့ဘၪ ဆၧစံၭထၪ့အၪ့အူၭဆံၭ. တၭ ယဆၧမၩဖီၩ့မၩဖျ့ၭ အလဲၫ့အယွၩနီၪ, မွဲအဘၪ ဆၧအီၪက့ၪထၪ့ထီၫဝ့ၫဆံၭ. 48 ၦလၧအမၩဆၧၫ့ ဆၧအၧၩ့ လၧယဂးနီၪ မွဲယွၩ, တၭမၩနၧၩ့မၩစၪ ၦခမျး လၧယဖၫ့လၬ, 49 တၭ ၥိၫ့ထၪ့ခွံၬယၧၩ လၧယဒုၪယဒၩ အစူၪဖၧၩ့, နအီၪက့ၪထၪ့ယၧၩ ထီၫနဲၪ့ ၦလၧအဂဲထုၪ့ ထၫ့ဒုၪဒၩ ယၧၩ; နမၩဖီၩ့ဖျ့ၭယၧၩ လၧၦမၩဆီၪ့ဆၧလဂၩနီၪလီၫ. 50 မၩအၥၭဘဲၫနီၪတၭ, ယမိစံၭထၪ့အၪ့အူၭနၧၩ, လၧၦဆၨၩလဖၪအကျၩ, ယဟိဝၩဧ့, တၭ ယမိၥံၫကျံၩ အၪ့အူၭထၪ့နမံၩ့လီၫ. 51 မွဲဆၧမၩဖီၩ့မၩဖျ့ၭ အတၨၭထီၫ လၧအစဎွၩအဂး, ဒဲမၩ ဆၧအခိးအတၩ လၧအၡၩ ဒိၭဂုၪအၥၭ လဂၩ, စဒၫဝံၭ ဒဲအချံၫအၥၪ လၩ့ဆိၩလၩ့ကၠၪလီၫ. 

1 အယီၩမွဲ စဒၫဝံၭ အဆၧချဲၩ့ၥံၪ လၧခဲၫ့ထုၬလီၫ. စယ့ၭစံၫ အဖိၪခွၫ စဒၫဝံၭ စံၭဝ့ၫဒၪ, ၦလၧဆၧအီၪက့ၪဝ့ၫ လၧဆၧထၪ့ထီၫ, ၦလၧအဒိၭဂုၪအၥၭ လၧစယၫကူၭ အယွၩ. ဒဲအံၫစရ့လၭ အၡၩ ၥံၫကျံၩဆၧ မုၬမုၬလဂၩ, စံၭဝ့ၫဒၪ, 2 ယဟိဝၩအၥၭ ချဲၩ့ဆၧ လၧယၧၩ, တၭအလူ အီၪဝ့ၫ လၧယဖျ့ၩလီၩ့လီၫ. 3 အံၫစရ့လၭအယွၩ စံၭဝ့ၫဒၪ, အံၫစရ့လၭအလဲၫ့ စံၭယၧၩ, ၦအတီၩအလီၩ့လဂၩ မိပၧၩ့ၦၡၩ, ပၧၩ့ဝ့ၫ လၧဆၧၥၭမဲၪယွၩအဖၧၩ့နီၪ; 4 မွဲဘဲၫဆၧဖၩ့လၧမုဂီၩ, ထီးမုဂဲၫထၪ့အၥိၭ, မုဂီၩ လၧဆၧအုၪ့လအီၪဘၪ, ဖၩ့ထၪ့ဝ့ၫ ယုၩ့ယဲ, ဘဲၫနၪ့ၥံၪမံၩ့ၥံၪ လၧဂၪ့ခိၪ အဆၧဂဲၫဆၧၩ့ အလးခဲၫ့ အဆၧယုၩ့ယဲအၥိၭနီၪလီၫ. 5 ယဂံၪ့ လမွဲဘၪ ဘဲၫနီၪအၥိၭ လၧယွၩလါနၫ့တၭ, အဝ့ၫ မၩ ဆၧအုၩ့လၩ့ အဆိၩအကၠၪ, တၭတဲၩ့ဝဲၩအၥၭ လၧဆၧထီးအလူၬတၭ, ဂုးခၧၫ့ဝ့ၫ လီၫ. လဒုၭဒိၪထၪ့ဘၪဝ့ၫ လါနၫ့နီၪ, မွဲယဆၧမၩဖီၩ့မၩဖျ့ၭ ထီးအလူၬ, ဒဲကယဲ ဆၧဆိၫ့ လမံၩ့လါလါနီၪလီၫ. 6 တၭ ၦဘၫအလၭဖိၪၥံၪ ထီးအလူၬ, မိမၩအၥၭ ဘဲၫ ဆၧဆူၪဆၧခဲၩ့, လၧဆၧၥုၭခွံၬဝ့ၫအၥိၭနီၪ, အဂဲးဘဲၫယီၩ ၦဖီၪ့အဝ့ၫၥံၪ လၧစူၪၥ့ၪအ့ၬ. 7 ၦလၧအထိၭ အဝ့ၫၥံၪ ဘၪအီၪဎွ့ၩဝ့ၫ လၧထၭ ဒဲလၧဖၩ့အဘီၩ့, ဒဲမိဘၪ ဆၧဆူၭထၪ့ခွံၬဝ့ၫ လၧမ့ၪလူၬထူၬဆံၫ့ဘၩ့, ထီးအလးနီၪလီၫ. 8 အယီၩမွဲ ၦအဆီၪ့ လၧအအီၪလၧစဒၫဝံၭအၥိၭလဖၪ အမံၩ့; ၦတၭ မိၫဖိၪ လၧအဆၧၫ့နၩ့ လၧလးဆၧၫ့နၩ့ဖၧၩ့ ၦဒိၪထုၬ လၧၥုၭခိၪၥံၪအကျၩ; အဝ့ၫဒၪမွဲ ၦအ့ဇနဲၭဖိၪ စအဒဲနီၫနီၪလီၫ. အဝ့ၫဒၪ ဆိၬထၪ့ အဖၩ့တၭ, ထၫ့ဒၩ ၦဎိၭယၩနီၪ မၩၥံၫဝ့ၫ လဖၧၫ့ဎးလီၫ. 9 လၧအဝ့ၫဒၪအလးခဲၫ့ ၦအဟိဟဲၭဖိၪ စဒိဒိၫ အဖိၪခွၫ စအံၫလအ့ဇၧၫ, လၧစဒၫဝံၭ အၡၩအဆီၪ့ ၥၧၫ့ဂၩအကျၩနီၪ, ထီးအဝ့ၫၥံၪ အၪ့ထၩ ၦဖလံၡၫဖိၪၥံၪ လၧအဝ့ၫၥံၪ အီၪကီၪ့ဒုၭၥုၭအဂးတၭ, ၦအံၫစရ့လၭဖိၪလဖၪ စဲၪ့ထၪ့ခွံၬယူၭ. 10 အဝ့ၫဒၪ ဂဲထုၪ့ကျီၪ့ၥံၫခွံၬ ၦဖလံၡၫဖိၪၥံၪ ထီးအစူၪၡၫတၭ, အစူၪနီၪ ဖီၪ့ထၬ အနၭတၭ, လၧမုလနံၩနီၪ ယဟိဝၩ ဒုၭကဲၪထၪ့ ဆၧမၩနၧၩ့မၩစၪဖၭဒိၪဆ့ လီၫ. တၭ ၦခမျၧးၥံၪ ထဲၩ့ဖိၬအခဲၫ့န့ၫ လၧအမိအၪ့ဂူၬန့ ဆၧဖိၪဆၧလံၩလီၫ. 11 လၧအဝ့ၫဒၪ အလးခဲၫ့ မွဲၦဟၫရၫဖိၪ စအ့ၫဂံၫ အဖိၪခွၫ စၡၫ့မၫနီၪလီၫ. တၭ ၦဖလံၡၫဖိၪ အီၪကီၪ့ လၧဂၪ့ခိၪ အဝၩ့ဎွ့ၩဝ့ၫ လၧပထိၭၥၪၥံၪ, ၦခမျၧးၥံၪ စဲၪ့လၧၦဖလံၡၫဖိၪလဖၪ အမ့ၬယၫလီၫ. 12 မွဲလါနၫ့ဘိၩ အဝ့ၫဒၪ အီၪဆၧၫ့ထုၪ့ လၧဂၪ့ခိၪနီၪ အၥၭကျၩတၭ, မၩဖီၩ့မၩဖျ့ၭဝ့ၫ, ဒဲကျီၪ့ၥံၫခွံၬ ၦဖလံၡၫဖိၪလဖၪနီၪလီၫ. တၭ ယဟိဝၩ ဒုၭကဲၪထၪ့ ဆၧမၩနၧၩ့မၩစၪဖၭဒိၪဆ့လီၫ. 13 တၭ လၧၦအခိၪ ၥၧၫ့ဆံၫအကျၩနီၪ, ၦၥၧၫ့ဂၩ လ့ၩလၩ့ဝ့ၫတၭ, ထီၩ့လၧစဒၫဝံၭအအီၪလၧဆၧကူၭဘုၪ အခၫနီၪ ထီၩ့လၧအဒၧလၫ့ အအိၩဖၧၩ့လီၫ. တၭ ၦဖလံၡၫၥုၭဖိၪ အီၪကီၪ့တဲၩ့ဝဲၩဆၧ လၧခိၪလီၩ့ ရ့ဖအံၫ့ အဆူၭဖၧၩ့လီၫ. 14 တၭအထီထီးနီၪ စဒၫဝံၭ အီၪဝ့ၫ လၧထိၬဖၧၩ့တၭ, ၦဖလံၡၫဖိၪ အၡၩခိၭဆၧလဒီၪ့ အီၪဝ့ၫ လၧဘ့ၭ၁လံၫဟံၫ့ အဖၧၩ့လီၫ. 15 တၭ စဒၫဝံၭ ၥူၫအီၩအၥၭတၭ, ချဲၩ့ဆၧၫ့ဆၧတၭ စံၭဝ့ၫဒၪ, မွဲပလၫ မိဒုၭအီၩ ယၧၩ ထံၫ လၧဘ့ၭ၁လံၫဟံၫ့ အထံၫဖၧၩ့ လၧအအီၪလၧတရၫ့အနဲၩ့နီၪ လဂၩလဲၪ. 16 ၦအဆီၪ့ၥၧၫ့ဂၩနီၪ နုၬဆီၪ့ လၧၦဖလံၡၫဖိၪ အၥုၭမုအကျၩတၭ ဒုၪ့ထံၫ လၧဘ့ၭ၁လံၫဟံၫ့ အထံၫဖၧၩ့ လၧအအီၪလၧတရၫ့နဲၩ့တၭ, မၩန့ဝ့ၫတၭ ဂဲၫထဲၩ့ဆိၬဝ့ၫ လၧစဒၫဝံၭအအီၪလီၫ. မွဲလါနၫ့ဘိၩ စဒၫဝံၭ အီၩဝ့ၫအ့ၬ. လူၫလၩ့ခွံၬဝ့ၫ လၧယဟိဝၩ အဂးလီၫ. 17 စံၭဝ့ၫဒၪ, မွဲယထီးမၩ ဘဲၫယီၩလဂ့ၩ, ယဟိဝၩဧ့, ဆၧယီၩမွဲ ၦလၧအလ့ၩဝ့ၫ လၧလလီၫ့ကီၩ့ဘၪ အၥၭမၧၫ့အၥွံၪ လမွဲဘၪဧၪ. တၭအီၩဝ့ၫဒၪ အ့ၬ. ၦအဆီၪ့ၥၧၫ့ဂၩနီၪ မၩဆၧနီၪလဖၪလီၫ. 18 နးဇ့ၫရုၫအဲအၫ အဖိၪခွၫ စယိအၭ အထၧၫ့ဖုဝဲ စအၭဘၡဲၫမွဲ ဆၧအခိၪ လၧၥၧၫ့ဂၩအကျၩတၭ, ယၩ့ထၪ့ အဖၩ့ ထၫ့ဒုၪဒၩ ၦၥၧၫ့ယၩတၭ, မၩၥံၫဝ့ၫနီၪ အမံၩ့အီၪဝ့ၫ လၧၦၥၧၫ့ဂၩ အကျၩလီၫ. 19 တၭ ၦၥၧၫ့ဂၩအကျၩနီၪ အဝ့ၫဒၪ အလၩအဖၩ့ ဒိၪထုၬ လမွဲဘၪဧၪ. အခိးမွဲဘဲၫနီၪတၭ, ကဲၪထၪ့ လၧအဝ့ၫၥံၪအခိၪလီၫ. မွဲလါနၫ့ဘိၩ ဖိၫဒံၭ ၦလၧအဝံခိၪ ၥၧၫ့ဂၩနီၪအ့ၬ. 20 တၭ ၦအဆီၪ့ ၦကၭဘဇံၫအ့လၭဖိၪ, ၦ၁ထံၫ အဖိၪခွၫ စယဟီအဒၫ အဖိၪခွၫ စဘံၫ့နအဲအၫနီၪ မၩယူၭ ဆၧဖၭဒိၪအၪမံၩ့, မၩၥံၫ ၦၡၩလၩ့ဂၬဆၬလၥၧၫ့နံၫဂၩ ဘၪဆဲၫ့ လၧမိအၭလီၫ. အဝ့ၫဒၪ လ့ၩလၩ့တၭ, ဖ့ၬခွံၬဆ့ ဆၬလၥၧၫ့လဒုၩ လၧဆၧဖၧၩ့ အၥၭကျၩ လၧဆၧဂဲၫဆၧၩ့လၩ့ မူၭခိၪဖီၫအခၫနီၪလီၫ. 21 အဝ့ၫဒၪနီၪ ဖ့ၬခွံၬ ၦအံဇံၭဖိၪ လၧအခံးအဂၩ့ဂ့ၩ လဂၩတၭ, ဖၩ့အီၪဝ့ၫ လၧၦအံဇံၭဖိၪ အစူၪဖၧၩ့ လဘံၪ့တၭ, အဝ့ၫဒၪ လ့ၩလၩ့ဝ့ၫ လၧအအီၪ, အီၪလၧအနိၪထး လၧအစူၪဖၧၩ့ တၭ, ဖျဲးန့ခွံၬ ဖၩ့လဘံၪ့ လၧၦအံဇံၭဖိၪ အစူၪဖၧၩ့တၭ, မၩၥံၫဝ့ၫ လၧအဖၩ့ဒၪဝ့ၫနီၪလီၫ. 22 စယဟီအဒၫ အဖိၪခွၫ စဘံၫ့နအဲအၫလဂၩ မၩဆၧနီၪလဖၪတၭ, အမံၩ့ အီၪဝ့ၫလၧၦအဆီၪ့ ၥၧၫ့ဂၩအကျၩ လီၫ. 23 တၭအလၩအဖၩ့ ဒိၪနဲၪ့ ၦၥၧၫ့ဆံၫဒံၭ လါနၫ့တၭ, ဖိၫဒံၭ ၦလၧအဝံခိၪ ၥၧၫ့ဂၩနီၪအ့ၬ. တၭ စဒၫဝံၭ အီၪက့ၪဝ့ၫ လၧအၡၩခိၭဆၧ အဖၫ့ခိၪလီၫ. 24 စယိအၭ အထၧၫ့ဖုဝဲ စအၫစဟ့လၭ လဂၩ အီၪဝ့ၫ လၧၦၥၧၫ့ဆံၫနီၪ အကျၩ; ၦဘ့ၭ၁လံၫဟံၫ့ဖိၪ စဒိဒိၫ အဖိၪခွၫ စအ့လဟၫနၫ့. 25 ၦဟၫရိၫဒဲၭဖိၪ စၡၫ့မၫ, ၦဟၫရိၫဒဲၭဖိၪ စအံၫလဲကၫ, 26 ၦပၫလတဲၭဖိၪ စဟ့လ့ၭ, ၦဟံကိဖိၪ စအံၭက့ၭ အဖိၪခွၫ စအဲရၫ, 27 ၦအန့ၭတၥဲၭဖိၪ စအၭဘအံဇၧၫ, ၦဟုၡ့ၫဖိၪ စမဘုနဲၫ, 28 ၦအ့ၫဟိဟဲၭဖိၪ စဇၫလမၧၫ့, ၦန့တိၫဖၫၥဲၭဖိၪ စမဟၫရဲၫ, 29 ၦန့တိၫဖၫၥဲၭဖိၪ စဘၫအနၫ အဖိၪခွၫ စဟ့လ့ၭ, ၦဘၪဆဲၫ့ လၧၦဘံၪ့ယမံၫ့ဖိၪၥံၪ ဂဲၫထၪ့ လၧဂံဘအၫနီၪ, စရံဘဲၫ အဖိၪခွၫ စအံတဲၫ, 30 ၦပံၫရၥၧၫ့ဖိၪ စဘံၫ့နအဲအၫ, ၦဂ့အၭခိၪလီၩ့ဆူၭဖိၪ စဟံၭဒဲၫ, 31 ၦအၫဘၫဖိၪ စအၭဘဲၫအၪလဘၧၫ့, ၦဘၫဟမဲၭဖိၪ စအၭဇမၫၥ့ၭ, 32 ၦၡၩအၫလဘၫနဲၭဖိၪ စအံၫလဲအဘၫ, ဘၪဆဲၫ့ လၧစယၫၡံၫ့ အဖိၪခွၫလဖၪ, စစၪ့နၥၧၫ့, 33 ၦဟၫရၫဖိၪ စၡၫ့မၫ ၦဟၫရၫဖိၪ စၡ့ရၫ အဖိၪခွၫ စအဟဲအၫ့, 34 စအဟၭဘဲၫ အဖိၪခွၫ စအံၫလံၭဖလ့ၭ, လၧအဘၪဆဲၫ့ လၧမ့ၫအကၭ, ၦဂဲလိၫဖိၪ စအဟံၭၥိၫဖ့လၭ အဖိၪခွၫ စအံၫလဲအၫ့, 35 ၦကၫမလၭဖိၪ စဟ့ဇရဲၫ, ၦအၫဘဲၭဖိၪ စပၫအရ့ၫ, 36 ၦဇိဘၫဖိၪ စနၫၥၫ့ အဖိၪခွၫ စအဲၫဂလၭ ၦဂၭဖိၪ စဘၫနဲၫ, 37 ၦအၫမၧၫ့ဖိၪ စဇံလ့ၭ, ၦဘအံရီၭဖိၪ စနဟၫရဲၫ, နးဇ့ၫရုၫအဲအၫ အဖိၪခွၫ, ၦဆိၬ စယိအၭအစူၪဝဲၩ 38 ၦအံ၁ရဲၭဖိၪ စအဲရၫ, ၦအံၭ၁ရဲၭဖိၪ စဂၫရ့ၭ, 39 ၦဟံၥၭဖိၪ စယုၫရဲအၫၥံၪ, ထီးအလူၬလဖၪနီၪ မွဲၦၥၧၫ့ဆံၫနွ့ၫဂၩ လီၫ. 

၂ စၫမုၫအ့လၭ 2 Samuel 24

1 ယဟိဝၩ အၥၭထၪ့ ဘၪဒီၭ အံၫစရ့လၭတၭ, မွဲအထိၪဂဲၩ စဒၫဝံၭ ထၫ့ဒုၪဒၩ အဝ့ၫၥံၪ ဘဲၫၥိၭ အမိစံၭ, လ့ၩဘီၪ, ဝံထၪ့နၬထၪ့ အံၫစရ့လၭဖိၪ, ဒဲၦယုဒၫဖိၪနီၪဆံၭ. 2 တၭ စဎွၩ စံၭၦၥုၭမုအခိၪ လၧအအီၪဝ့ၫလၧအၥိၭ စယိအၭ, လ့ၩလၧအံၫစရ့လၭ အဒီၪ့လဖၪ အကျၩ လၧဒၫ့ ဖိးလၧဘံအၧၫၡံၫဘၫတၭ, ဝံထၪ့ ၦခမျၧး ဘဲၫၥိၭ ယမိၥ့ၪယၫ ၦခမျၧး အဆၧဝံဆၧနၬဆံၭ. 3 စယိအၭ စံၭၦခမျၧး အ့ၪအီၪ ဎွ့ၩအံၩဎွ့ၩအိၩနီၪတၭ, မွဲယဟိဝၩ နယွၩ ဒုၭအၪထၪ့အၪနဲၪ့ အလးအစၩ လယၩတၭ, မွဲယကဆါ စဎွၩ မိဒၪဘၪဝ့ၫဆံၭ. ဘၪစဎွၩအၥၭ လၧဆၧလမံၩ့နီၪ, မွဲဘၪလဲၪ. 4 မွဲလါနၫ့ဘိၩ စဎွၩ အဆၧချဲၩ့ ဆီၪ့နဲၪ့ စယိအၭ, ဒဲၦၥုၭမုလဖၪ အဆၧချဲၩ့တၭ, စယိအၭ ဒဲအၡၩၥုၭမုအခိၪၥံၪ စဲၪ့ထၪ့ခွံၬ လၧစဎွၩ အအီၪ, ဘဲၫၥိၭ အမိဝံထၪ့နၬထၪ့ အံၫစရ့လၭလီၫ. 5 အဝ့ၫၥံၪ လ့ၩခၫ့ဂၬ ယီၫဒၫ့တၭ, ၥုၪ့တဲၩ လၧအရိအၧၫ လၧဒိၩ့အစူၪထွ့ၪလခီၫ လၧအအီၪဝ့ၫ လၧဂၭအခိၪလီၩ့ဆူၭ အၥၭကျၩ, ဒဲတီၩ လၧယၫဇၧၫနီၪဆ့လီၫ. 6 အဝ့ၫၥံၪ ဂဲၫဝ့ၫ လၧဂံလအၭ, ဒဲလၧခးတၫတံၫ့ဟီၭဒၡဲၫ တၭ, ဂဲၫဝ့ၫ လၧဒၫ့ယၫအၫ့တၭ, လ့ၩဎဲၪ့ဝ့ၫ လၧဇဲဒၧၫ့, 7 တၭဂဲၫဝ့ၫ လၧတဲအၫအထိၬ, ဒဲလၧၦဟံဝဲၫဖိၪ အဒိၩ့လဖၪ ထီးအလူၬ, ဒဲလၧၦကၫနအၫ့ဖိၪ အအီၪတၭ, စဲၪ့ထၪ့ဝ့ၫ လၧယုဒၫ အမုခံၫ့လခီၫ လၧဘံအၧၫၡံၫဘၫလီၫ. 8 ထီးအဝ့ၫၥံၪ လ့ၩဖျီၫ့ ခးထၧၫ့ဘံၪ့ယၫ ဂီၩ့တၭ, အလၩ ခွံၫဘံၪ့ ဒဲအနံၩနံၫဆံၫ အထုၬနီၪ ဂဲၫထဲၩ့ဝ့ၫ ထီၩ့လၧယရုစလံၫ့လီၫ. 9 စယိအၭ ဖ့ၪလၫ့ စဎွၩ လၧၦခမျၧး အဆၧဝံဆၧနၬတၭ, ၦအဆီၪ့ လၧအထုၭထၪ့ နၭ လၧအံၫစရ့လၭအကျၩ အီၪ ဎိၭကုၬတၭ, ယုဒၫအၡၩ အီၪဝ့ၫ ယဲကုၬလီၫ. 10 လၧအဝံထၪ့နၬထၪ့ ၦခမျၧး အလးခဲၫ့နီၪ, စဒၫဝံၭ နီၫ့ယါလၩ့ထဲၩ့အၥၭတၭ, စဒၫဝံၭ စံၭယဟိဝၩ, ယမၩဆၧနီၪတၭ, ယမၩမၪယူၭ ဖၭဒိၪယူၭတၭ, ဘိၩ့နဲၪ့ယီၩ ဖျါလါ နခ့ၫနၡၩ အဆၧဒဲၩဘၭဆံၭ, ယဟိဝၩဧ့, အဂဲးဘဲၫယီၩ, ယမၩယူၭ ဆၧဂီၩ့ဆၧစၪ နၭနၭလ့ၬယူၭ. 11 ထီး စဒၫဝံၭ ဂဲထုၪ့ လၧမုဂီၩလခီၫတၭ, ယဟိဝၩအလူဘၪ မီၪစဂၭ, စဒၫဝံၭအၡၩ ဒၪဆၧလၧယၫလဂၩတၭ, စံၭဝ့ၫဒၪ, 12 လ့ၩလီၩဘၪ စဒၫဝံၭဆံၭ. ယဟိဝၩ စံၭဘဲၫယီၩ, ယအီၪက့ၪ ဆၧၥၧၫ့မံၩ့ လၧနမ့ၬယၫလီၫ. ရွံန့ နးမံၩ့ လၧအကျၩဆံၭ. တၭ ယမိအီၪက့ၪ ဆၧနီၪလမံၩ့ လၧနဂး လီၫ. 13 စဂၭ ဂဲၫ လၧစဒၫဝံၭ အအီၪတၭ, ဒုၭနဲၪဝ့ၫတၭ, စံၭအဝ့ၫ, ဆၧၥၭဝံလၩ့ဒိၩ နွ့ၫနံၪ့ မိဂဲၫနုၬ လၧနခးဖၧၩ့ ဆ့ဧၪ; အ့ၪလမွဲဘၪ နမိစဲၪ့ဖျိၭ လၩၥၧၫ့ဘံၪ့ လၧနဒုၪနဒၩ အမ့ၬယၫ ထီးအဝ့ၫၥံၪ လီၩ့ဆီးနၧၩဆ့ဧၪ; အ့ၪလမွဲဘၪ ဆၧဆၫအဖျဲၪ မိအီၪလၧနခးဖၧၩ့ ၥၧၫ့နံၩဆ့ဧၪ; တၭ ဘိၩ့နဲၪ့ယီၩ ၥ့ၪယၫ ဒဲယိဘီၪ, ယမိဘၪစံၭဆၧၫ့ထဲၩ့ ၦလၧအအၪ့မၧၫ့လၩ့န့ယၧၩ လဂၩ ဘဲၫၥ့ၪလဲၪ. 14 တၭ စဒၫဝံၭ စံၭစဂၭနီၪ, ယအီၪလၧဆၧအလး ကထံၬ နၭနၭလ့ၬ အဖၧၩ့လီၫ. မွဲပလၩ့ဘၪၡီၩ့ လၧယဟိဝၩ အစူၪဖၧၩ့ဆံၭ, အဂဲးဘဲၫယီၩ အဝ့ၫဒၪ အဆၧယၫ့ၥၭ အီၪ အၪအၪလ့ၬ ၥၭအီၪပၧၩ ဒိၪမၬလီၫ. တၭမွဲ ယထီးလၩ့ဘၪ လၧၦၡၩအစူၪဖၧၩ့ လဂ့ၩ. 15 အခိးမွဲ ယဟိဝၩ အၪ့မၧၫ့လၩ့ ဆၧဆၫအဖျဲၪ လၧအံၫစရ့လၭ အဖၫ့ခိၪ လၧမုဂီၩ ထီးအထီ လၧအဖၭဝဲၩဝ့ၫနီၪ, ၦၥံၫဝ့ၫ လၧၦခမျၧးအကျၩ လၧဒၫ့ ဖိးလၧဘံအၧၫၡံၫဘၫ နွ့ၫလၬလီၫ. 16 ထီးအၥီၫ့ ယၩ့ထၪ့ အစူၪ လၧယရုစလံၫ့ အဖၫ့ခိၪ ဘဲၫၥိၭ အမိမၩဂၭဂီၩ့ဝ့ၫတၭ, ယဟိဝၩ နီၫ့ယါလၩ့ထဲၩ့အၥၭ, လၧဆၧအၧၩ့နီၪတၭ, စံၭအၥီၫ့ လၧအမၩဂၭဂီၩ့ ၦခမျၧးလဂၩနီၪ, အၪယူၭ, ထုၭလၩ့ထဲၩ့ နစူၪဆံၭ. တၭ ယဟိဝၩအၥီၫ့နီၪ အီၪဝ့ၫ လၧၦယ့ဘုၫဖိၪ စအရီနၫ အခရဲးဖၧၩ့နီၪလီၫ. 17 ထီးအဒၪဘၪဝ့ၫ လၧအၥီၫ့ ဖ့ၬခွံၬ ၦခမျၧးတၭ, စဒၫဝံၭ ချဲၩ့ဆၧ လၧယဟိဝၩ, စံၭဝ့ၫဒၪ, ယိခွါ, ယမၩမၪယူၭ ဆၧယူၭ, ဒဲမၩအၧၩ့ဆ့; အ့ၪမွဲ ၥိၪလဖၪယီၩ မွဲအဝ့ၫၥံၪ မၩဘၪ ဆၧနီၪလမံၩ့လဲၪ, မွဲနစူၪ အီၪလါ လၧယလီၩ့ ဒဲယဖါ အၡၩဂံၪ့ဖိၪအလီၩ့နီၪဆံၭ. 18 ဆၧလၧမုလနံၩနီၪ စဂၭ ဂဲၫလၧစဒၫဝံၭ အအီၪတၭ စံၭအဝ့ၫ, လ့ၩထၪ့ဘီၪ, မၩထၪ့ ဆၧလုအလး လၧယဟိဝၩ အဂး လၧၦယ့ဘုၫဖိၪ စအရီနၫ အခရဲးဖၧၩ့နီၪဆံၭ. 19 စဒၫဝံၭ မၩဝ့ၫ ဘဲၫစဂၭအလူအၥိၭနီၪတၭ, လ့ၩထၪ့ဝ့ၫ ဘဲၫယဟိဝၩ မၪလူၬဆၧအၥိၭနီၪလီၫ. 20 စအရီနၫ ယိဝ့ၫနီၪ, ဒၪဘၪ စဎွၩ ဒဲအခ့ၫအၡၩၥံၪ ဂဲၫလၧအအီၪ တၭ, ထွံၩလၩ့တၭ ချုၬလၩ့ အမ့ၬ လၧဂၪ့ခိၪ လၧစဎွၩ အမ့ၬယၫလီၫ. 21 တၭ စအရီနၫ စံၭအဝ့ၫဒၪ, ယကဆါ စဎွၩ ဂဲၫလၧအခ့ၫအၡၩ အအီၪ, မွဲအဘၪ ဆၧနီၪလမံၩ့လဲၪ. တၭ စဒၫဝံၭ စံၭဝ့ၫဒၪ, ဘဲၫၥိၭ ယမိဎွ့ၩန့ ခရဲး လၧနအီၪ ဘဲၫၥိၭ ယမိမၩထၪ့ ဆၧလုအလး လၧယဟိဝၩ အဂး လၧဆၧမိပဒၩ့ ဆၧဆၫအဖျဲၪ လၧၦခမျၧးနီၪလီၫ. 22 စအရီနၫ စံၭစဒၫဝံၭ, မွဲယကဆါ စဎွၩ မၩန့ဆၧတၭ, လုထၪ့ဆၧ လၧအဂ့ၩ လၧအမ့ၬယၫဆံၭ. ယိခွါ, ချီဖၫ လၧဆၧလုမ့ၪအဂး, ဒဲနိၪထးၥံၪ လၧပထးဘုၪ, ချီအဎၧၩ့အဎီလဖၪ, လၧၥံၪ့မုအဂးနီၪ အီၪဝ့ၫလီၫ. 23 ဆၧထီးအလူၬနီၪ စအရီနၫ ဖ့ၪလၫ့ ဘဲၫစဎွၩအၥိၭ, လၧစဎွၩ အစူၪဖၧၩ့လီၫ. စအရီနၫ စံၭစဎွၩ, မွဲယဟိဝၩ နယွၩ ထိးဆၧၫ့နၧၩဆံၭ. 24 တၭ စဎွၩ စံၭစအရီနၫ, မွဲအ့ၬ. ယမိဎွ့ၩဆၧ လၧနၧၩ လၧအဎွ့ၩ တၡါလီၫ. တၭ လၧဆၧလၧယန့ဘၪ ပျီၩပျီၩနီၪ, ယလုထၪ့ ဆၧလုမ့ၪ လၧယဟိဝၩ ယယွၩအဂး အ့ၬ. အခိးမွဲ စဒၫဝံၭ ဎွ့ၩ ခရဲးနီၪ, ဒဲချီလဖၪ လၧစ့ၩၡက့လၭ ယဲဆံၫလီၫ. 25 စဒၫဝံၭ မၩထၪ့ ဆၧလုအလး ထီးနီၪ လၧယဟိဝၩ အဂးတၭ, လုထၪ့ ဆၧလုမ့ၪ ဒဲဆၧလုမၩဘၪလိၬအိၭလိၬလီၫ. တၭ ယဟိဝၩ ခိၭနၪ အဆၧဘၩဆိၪဖၪ လၧခးအဂးနီၪတၭ, ဆၧဆၫအဖျဲၪ လၩ့မါ လၧအံၫစရ့လၭ အကျၩနီၪလီၫ.